HEYRIYA: Suvadive Leader Afeef Ge Finifenmaa Ge: Thaareekhee Safhaathakah Fahu Miadhu Ge Haalathu! - Vaguthu\nސުވަދީވްގެ ލީޑަރު އަފީފުގެ ފިނިފެންމާގެ: ތާރީހުގެ ސަފްހާތަކަށް ފަހު މިއަދުގެ ހާލަތު!\n4 މަސް ކުރިން ( ފެބުރުއަރީ 8, 2021 )\nސުވަދިވް ދައުލަތުގެ ވެރިޔާ އަބްދުﷲ އަފީފް ދިރިއުޅުއްވި ގެކޮޅު -- ވަގުތު އިމޭޖެސް: އިބްރާހިމް ޝާބިލް\nރާއްޖޭގައި އުފެދުނު ވަރުގަދަ އެއް ސިޔާސީ ލީޑަރު، ދެކުނުގެ ތިން އަތޮޅު ގުޅިގެން އުފެއްދި "ސްވަދީވް" ދައުލަތުގެ ރައީސް ކަން ކުރެއްވި އަބްދުﷲ އަފީފްގެ ބަސްދީގަތުމެއް ހޯއްދެވި ކުރީގެ ނޫސްވެރިޔާ އަދި ރައްޔިތުންގެ މަޖިލީހުގެ ހުވަދު އަތޮޅުގެ ކުރީގެ މެންބަރު އަހުމަދު ޒާހިރު ލިޔުއްވާފައި އޮވެއެވެ. ސީޝަލްސްއަށް އަހުމަދު ޒާހިރު ކުރެއްވި ދަތުރުފުޅެއްގައި އަފީފްގެ ބަސްދީގަތުމެއް ހޯއްދެވި ސަބަބަކަށް އޮންނަނީ ސިޔާސީ ވަރުގަދަ ޝަހްސިއްޔަތުތަކުގެ ހަޔާތުގެ ވާހަކަތައް އެ ޝަހްސިއްޔަތުތަކުގެ ދުލުން އަޑުއަހައިލުމެވެ.\nދިވެހި މައި ދައުލަތާ ވަކިވެ ރާއްޖޭގައި އޮންނަ ބަޔަކު ވަކި ދައުލަތެއް ގާއިމް ކުރި ކަމުގައި ދިވެހި ތާރީޚުން ފެންނަން އޮތީ ވެސް މި ހާދިސާ އެކަންޏެވެ. އެއް ބަޔެއްގެ ނަޒަރުގައި މިއީ ދިވެހި ސަރުކާރާ ދެކޮޅަށް ހިންގުނު ބޮޑު "ބަޣާވާތެއް" އެކެވެ. އެހެން ބައެއްގެ ނަޒަރުގައި އައްޑޫއަށް ނިސްބަތްވާ ދިވެހިން އުފެއްދި އެ ސަރުކާރަކީ ރާއްޖޭގައި އެންމެ ފުރަތަމަ ގާއިމްކުރެވުނު ލާރުކަޒީ ނިޒާމެވެ. އައްޑުއަކީ އަބަދުވެސް މި ނިޒާމަށް އެންމެ ވަކާލާތު ކުރާ އެއް އަތޮޅެވެ. ތާރީޚް ތަހްލީލް ކޮށްފައިވާ ބައެއް ފަރާތްތަކުގެ ނަޒަރުގައި މި ގަޑުބަޑުތަކަކީ އައްޑޫގައި އޭރު ގާއިމްވެ ތިބި އިނގިރޭސިންނަށް އޭރަކު އެންމެ ފައިދާވާ ގޮތަށް ކަން ކުރަން ހިންގި ގަޑުބަޑުއް ވުމަކީ ވެސް ގާތް ކަމެކެވެ. މާޒީގައި ހިނގި އެ ކަންކަން އިންސާފު ކޮށްދޭން ތާރީޚް ތަހްލީލް ކުރާ ފަރާތްތައް ދޫކޮށްލާނަމެވެ.\nއައްޑު ސިޓީއަށް "ވަގުތު ހޭރިޔާ" ކުރި ދަތުރުގައި އެންމެ ބޮޑު ޝައުގުވެރިކަމެއް އޮތީ ވެސް މި ވާހަކައަށެވެ. އެކަމަކު މި ޖީލަށް އައި އިރު ސްވަދީވް ދައުލަތުގެ ވެރިޔާ އަފީފް ދުނިޔެއަކު ނެތެވެ. އާއިލާގެ ގިނަ މީހުން ތިބީ ސީޝަލްސްގައެވެ. ސީޝަލްސްގެ މިހާރުގެ ނައިބު ރައީސަކީ ވެސް އަފީފްގެ ދަރިކަލުން އަހުމަދު އަފީފެވެ. އެކަމަކު މި ދަތުރުގެ ތެރެއިން އަފީފްގެ ގެކޮޅު، ފިނިފެންމާ ބަލައިލެވުނެވެ. ބަލައިލަން މާ ބޮޑު ޚާއްސަ ކަމެއް ނެތަސް ވަރުގަދަ ސިޔާސީ ލީޑަރެއް އުޅުއްވި އެ ގެކޮޅު ބަލައިލަން ހުރެވުނީ ހަމައެކަނި އެ ޝަހްސިއްޔަތުގެ ވާހަކައިގައި ހުރި ޝައުގުވެރިކަމެއްގެ ސަބަބުންނެވެ.\nސަރުކާރަށް ނުކިޔަމަންތެރިކަން ދެއްކި ކަމުގެ ތުހުމަތެއްގައި ކ. އަތޮޅުގެ އެކި ރަށްރަށުގައި އަރުވާލެވި، ގެއެއްގެ ހުރި ބަދިގެއަކަށް އެނދެއް ވައްދައިގެން ދުވަސްތަކެއް ވެސް ހޭދަކުރެއްވި އަފީފްގެ ގެކޮޅަކީ އައްޑު ސިޓީ ހިތަދޫގައި މިއަދު ހުރި ފަޅުގެއެކެވެ. އެނގިފައިވާ ގޮތުގައި މި ގެ އޮތީ ވެސް ބަޔަކަށް ކުއްޔަށް ދޫކޮށްލައިފައެވެ. މުޅިގެ ވަށައިގެން މައި ބޮޑު ދޮރެއް ވެސް ފެންނަން ނެތްއިރު، ގެ އެތެރެ ފުރާ އޮތީ ގަސް ހެދިފައެވެ. ގޭގެ ބޮޑުމިން ވަރަށް ވެސް ބޮޑެވެ. އެއް ކައިރިން ކޮންކްރީޓުން ހަދާފައި ހުރި ދިގު ބިނާއެއް ފެންނަން ހުއްޓެވެ. އޭގެ މަތީގައި ޓިނުން ހަދާފައި ހުރި ދެ ފޮށިގަނޑު ފެނެއެވެ. އެ އޮތީ ދަބަރު ޖަހައި ހަލާކު ވެސް ވާން ގާތްވެފައެވެ. ބަލައިލުމަށް ވައްތަރީ ތާނގީއަކާއެވެ. ކޮން އެއްޗެއްކަމެއް ޔަގީނެއް ނޫނެވެ. މި ޒަމާނުގައި އާންމުކޮށް ފެންނަ އެއްޗެއް ނޫނެވެ.\nސްވަދީވް ދައުލަތް އުފެދުނު ގޮތުގެ ތާރީޚުގެ މައްޗަށް ލިޔެފައިވާ ފޮތްތަކުގައިވާ ގޮތުން އެ ކަމެއް ފެށިގެން އައީ ވެރިރަށް މާލޭގައި އޮންނަ ދިވެހި މައި ސަރުކާރުން ކަނޑައެޅި އާ ގާނޫނުތަކަކާއި އާ ގަވާއިދުތަކެއް އައްޑުއަށް ފޮނުވައި އައްޑޫގައި އެ ތަންފީޒު ކުރާނެ ގޮތުގެ ލިޔުން އިއުލާން ކުރަން އޮތް ބައްދަލުވުމެއްގައި ޖަމާވެ ތިބި ރައްޔިތުންގެ ނުރުހުމާ އެކީއެވެ. ނުރުހުން ފާޅުކުރަމުން ދިޔަ ރައްޔިތުން ގޮވަމުން ދިޔައީ މާލެ ސަރުކާރުން ވަކިވާން ޖެހިއްޖެ ކަމުގައެވެ. އެ ސަރަހައްދުގައި ހަމަނުޖެހުންތައް ހިންގަން ފެށިއިރު އަފީފް ހުންނެވީ އޭރު އައްޑު އަތޮޅުގެ އަތޮޅުވެރިޔާގެ ނައިބު މަގާމުގެ ހައިސިއްޔަތުން އެ ގާނޫނުތައް އެ ބައްދަލުވުމުގައި އިއުލާން ކުރުމަށެވެ.\nއެ ދުވަސްވަރުގައި އައްޑޫއިން އެންމެ ގިނަ މީހުން ޒިޔާރަތް ކުރާ ގެއަކަށް ވަނީ އަފީފް ދިރިއުޅުއްވި މި ގެކޮޅެވެ. ފިނިފެންމާގެއެވެ. މިއީ އަަފީފްގެ ބައްޕާފުޅުގެ ގެކޮޅު ކަމުގައިވެއެވެ. މި ތަން މިހާރު ފެންނަ ގޮތުގައި އެއްވެސް މިންވަރަކަށް ހިޔާކޮށްފައެއް ވެސް ނެތެވެ. ފުރާޅެއް ފެންނާކަށް ނެތެވެ.\nއައްޑޫގެ ތާރީޚް ވަރަށް ބޮޑަށް ދިރާސާކޮށްފައިވާ އައްޑު ސިޓީ ކައުންސިލްގެ ފޭދޫ ކައުންސިލަރު އަލީ ފަހުމީ އަހުމަދު ލިޔުއްވާފައިވާ ގޮތުގައި އެ ސަރަހައްދުގައި އެ ރޭ ހަމަނުޖެހުންތައް ބޮޑުވާން ފެށުމުން ރައްޔިތުންނަށް ވިސްނައިދީ، ނަސޭހަތްދީ، މަސްލަހަތު ގާއިމް ކުރަން އަފީފް މަސައްކަތް ކުރެއްވިއެވެ. އެކަމަކު ހަމަނުޖެހުން ބޮޑުވަމުން ދިޔައީއެވެ. ދެން އޭނާ ގެއަށް ގެންގޮސްދިނީ ވެސް އެ ސަރަހައްދުގައި އޭރު ތިބި އާއިލާގެ ބަޔަކު ހިމާޔަތްދީ، އެ މީހުންނާ އެކުގައެވެ. އޭގެ ފަހުގައި ބައެއް ތަންތަނުގައި ހުޅު ޖަހައި ދިވެހި ސަރުކާރަށް ނުރުހުމުގެ ބަސް ރައްދު ކުރަމުން އެތައް ބަޔަކު ދިޔަ ކަމުގައި ލިޔުއްވާފައިވެއެވެ.\nސީޝަލްސްގައި ރައްޔިތުންގެ މަޖިލީހުގެ ހުވަދޫ ދާއިރާގެ ކުރީގެ މެންބަރު އަދި ކުރީގެ ނޫސްވެރިޔާ އަހުމަދު ޒާހިރަށް އަފީފް ދެއްވި އިންޓަވިއުގައި އެހެން ފޮތްތަކުން އާންމުކޮށް ނުފެންނަ ވާހަކައެއް ވެސް އޮތެވެ. އެއީ އަފީފްގެ ގެކޮޅަށް ހަމަނުޖެހުން ހިންގި މީހުންގެ ތެރޭގައި އެންމެ އިސްކޮށް ތިބި ބަޔަކު ޒިޔާރަތް ކުރިއެވެ. އަދި އެ މީހުންގެ ލީޑަރަކަށް ވުމަށް އަފީފަށް ދައުވަތު ދިނެވެ. އަދި އައްޑޫގައި ވަކި ސަރުކާރެއް ގާއިމް ކުރުމުގެ ވިސްނުން ވެސް ހުށަހެޅިއެވެ. އެއީ ގިނަ ރައްޔިތުން އޭރު ބޭނުންވާ ގޮތް ކަމުގައި ދެންނެވިއެވެ.\nމިފަފަދަ ބައެއް ފޮތްތަކުގައިވާ ގޮތުގައި، އަފީފް ފުރަތަމަ އެ ކަމަށް އެއްބަސް ނުވާ ކަމުގައިވެއެވެ. އެ އިންޓަވިއުގައި އޭނާ ވިދާޅުވި ގޮތުގައި އޭނާ ގޭބަންދުކޮށް ސެކިއުރިޓީގައި ދެ މީހަކު ބެހެއްޓި ކަމަށް ވެސް ވެއެވެ. މި ކަމަށް ފުރަތަމަ އަފީފް އެއްބަސްނުވީ އެ ކަން އޭނާ ކޮށްފިނަމަ ދިވެހި ސަރުކާރުން އޭނާއަށް އަދަބު ދޭނެ ކަމަށް ގަބޫލު ކުރެވޭތީއެވެ. މީގެ ކުރިން ވެސް މަނާ ކަންކަން ކުރި ކަމުގެ ތުހުމަތުގައި ކ. އަތޮޅުގެ އެކި ރަށްތަކުގައި އަރުވާލެވިގެން ރަށު ބަންދުގައި ހަތް އަހަރެއްހާ ދުވަހު ބަހައްޓާފައިވެއެވެ. އެކަމަކު އައްޑޫ ރައްޔިތުން ވެސް ތިބީ ދޫދޭ ގޮތަށް ނޫން ކަން އޭނާއަށް ވިސްނުނެވެ. ރައްޔިތުންގެ ޝުއޫރު އޮތީ "މާލެ ސަރުކާރު" އިން ވަކިވެ އަމިއްލަ ސަރުކާރެއް ގާއިމް ކުރުމަށެވެ. މި ކަމަށް އަފީފް ދެން އެއްބަސްވެ ލީޑަރެއްގެ ގޮތުގައި ނުކުތީއެވެ.\nއައްޑު ރައްޔިތުންގެ ވޯޓަކުން ސްވަދީވް ސަރުކާރުގެ ރައީސް ކަން ކުރެއްވި އަފީފްގެ ވިސްނުމާއެކީ ސްވަދީވް ސަރުކާރު އެކުލަވައިލީ ބަރުލަމާނީ ނިޒާމާއި ރިޔާސީ ނިޒާމުގެ ސިފަތައް މަސްހުނިވާ ގޮތަކަށް އޮތް ނިޒާމަކަށެވެ. އަފީފްގެ އަމިއްލަ ކެބިނެޓެއް އެކުލަވައެއް ނުލައްވައެވެ. ރައީސްގެ ކެބިނެޓަކުން ކުރަން ޖެހޭ މަސައްކަތްތައް ދޫކޮށްލާފައި އޮތީ ސަރުކާރުގައި ހިމެނޭ ތިން އަތޮޅުގެ މެންބަރުންގެ މައްޗަށް އެކުލެވިފައިވާ ކޮމިޓީއަކުންނެވެ. މި މަޖިލީހަށް މެންބަރުން އިންތިހާބު ކުރީއެވެ. އެކަމަކު މި ކަމަށް ގަވައިދެއް ހެދިފައި ނެތުމުން، އެ ރަށުގެ މީހަކަށް ރަނގަޅު ކަމަށް ފެންނަ ކޮންމެ މީހަކަށް ވޯޓް ލަނީއެވެ. މަގާމަށް ކުރިމަތިލުމެއް ނޯވެއެވެ. މިއީ ބައެއް ފޮތްތަކުން އެ ސަަރުކާރު އެކުލަވައިލެވުނު ގޮތް ކަމުގައި ލިޔެފައި އޮންނަ ގޮތެވެ.\nއައްޑޫގައި ދިވެހި މުދައްރިސެއްގެ ގޮތުގައި މަސައްކަތް ކުރައްވާ އަހުމަދު ލަބީބަކީ އެ ދުވަސްވަރު ސްވަދީވް ސަރުކާރުގެ އިންފޮމޭޝަން އޮފީހުގައި ދަސްކުރާ ކާތިބެއްގެ ގޮތުގައި މަސައްކަތް ކުރެއްވި ބޭފުޅެކެވެ. މަދަރުސާ ނިމިގެން އެންމެ ރީއްޗަށް ލިޔަން އެނގޭ މީހުން އަދި ދިވެހި ބަހަށް ރަނގަޅު މީހުން ބަލާފައި ހިލޭ ސާބަހަށް މަސައްކަތް ކުރަން ބަޔަކު ކަނޑައެޅި ކަމަށް އޭނާ މައުލޫމާތު ދެއްވިއެވެ. އޭރު އުޖޫރައެއްގެ ގޮތުގައި އޮންނަނީ އެ އޮފީހުން ނެރޭ ކޮންމެ ފޮތެއްގެ ކޮޕީއެއް ދިނުމާއި ސައި ގަޑިތަކުގައި ސައި ދިނުން ކަމަށް ވިދާޅުވިއެވެ. އަފީފްގެ ގެކޮޅަކީ ވަރަށް ގިނަ މީހުން ޒިޔާރަތްކޮށް އުޅޭ ގެއެއް ކަން ފާހަގަކުރެއްވިއެވެ.\n"އަފީފްގެ ގެއަކީ އޭރު ވަރަށް ކަންތައް އޮންނަ ގެއެއް، ވަރަށް ގިނަ މީހުން ޒިޔާރަތްކޮށް އުޅޭ ގެއެއް، އަފީފްގެ ގެއަކީ އަފީފްގެ ބައްޕާފުޅުގެ ގެ، އަޅުގަނޑު އާންމުކޮށް ގޮސް ނޫޅޭނެ، ސިފައިން ވެސް އުޅޭ، ވަރަށް ގިނައިން ފޯރި މަރަން ތިބޭ، އޭރުގެ މި ތަނުގައި އޮތް ސަރުކާރުގެ ރައީސް ވިއްޔާ، ރައީސްގެ ގެކޮޅު އެއީ، އަފީފްއާ ބައްދަލުވޭ، ސަލާން ވެސް ކޮށްފަ ހުންނާނެ، އެކަމަކު އާންމު ގޮތެއްގައި ވާހަކަ ދައްކައި ނޫޅެން،" ލަބީބް ކިޔައިދެއްވިއެވެ.\nލަބީބް ވިދާޅުވި ގޮތުގައި އަފީފަކީ ވަރަށް ރަނގަޅު ބޭފުޅެކެވެ. މީހުންނަށް ވަރަށް ހެޔޮ ބޭފުޅެކެވެ. ވަރުގަދަ ޝަހްސިއްޔަތެކެވެ. ވަރަށް އާދައިގެ ބޭފުޅެއް ކަމުގައި ވިޔަސް ވަރަށް މީހުން ޖެހިލުންވާ ކަހަލަ ޝަހްސިއްޔަތެއް ގެންގުޅުއްވި ބޭފުޅެކެވެ. އެއް ގޮތަކަށް ވެސް ރުޅި އިސް ކުރައްވައިގެން ކަން ކުރައްވާ ބޭފުޅެއް ނޫން ކަމުގައި ވިދާޅުވިއެވެ. ހިތްޕުޅު ތިރި ވަރަށް މަޑުމައިތިރި ދީނަށް ލޯބިފުޅު ކުރައްވާ ބޭފުޅެއް ކަމަށް އޭނާ ވިދާޅުވިއެވެ.\nނަމަވެސް ޒުވާން ދުވަސްވަރު ކަމުގައިވާތީ ސްވަދީވްގެ ހާދިސާ ސާފުކޮށް އެނގިނުލައްވާ ކަމަށް އޭނާ ވިދާޅުވިއެވެ. ތާރީޚީ ފޮތްތަކުންނާއި ގިނަ މީހުން އެ ހާދިސާ ކިޔައިދެއްވާފައިވާ ގޮތުން ލަބީބް ވެސް ފާހަގަކުރައްވާ ކަމަކީ އެ ކަމަކީ އިނގިރޭސީން އަޑީގައި ތިބެގެން ކޮށްފައިވާ ކަމެކެވެ. އިނގިރޭސީންނަށް އޭރަކު މަންފާވާ ދިމާއަކަށް ބޭނުންވާ ގޮތަކަށް ކަން ކުރީއެވެ. ދިވެހި ސަރުކާރާއި އައްޑޫގެ ރައްޔިތުންނާ ދެމެދު ނުތަނަވަސްކަން އުފެދުނީ ވެސް އިނގިރޭސީން ފުރަތަަމަ އެ ގޮތް ބޭނުންވެގެންނެވެ. އަދި ފަހުން ދިވެހި ސަރުކާރަށް ދަށަށް އަނެއްކާ ވެސް އައްޑޫ ގެންދިއުމަށް އިނގިރޭސިން ދައުރެއް އަދާކުރިއެވެ.\nއަފީފްގެ ސަރުކާރު ނިމުމަކަށް އައީ ގާތްގަނޑަކަށް ހަތަރު އަހަރު ފަހުން ކަމަށް ލިޔުންތަކުގައިވެއެވެ. ދެން އިނގިރޭސިންގެ ހިމާޔަތުގެ ދަށުން އަފީފް އާއިލާއާއެކު ވަޑައިގަތީ ސީޝަލްސްއަށެވެ. އަހުމަދު ޒާހިރަށް ސީޝަލްސްގައި އަފީފް ދެއްވި އިންޓަވިއުގައި ވިދާޅުވި ގޮތުގައި ދެ ގައުމަށް ދިއުމަށް އިނގިރޭސިން އޭނާއަށް އިހްތިޔާރު ދިނެވެ. އެއީ މޮރިޝަސްއާއި ޝީސަލްސްއަށެވެ. އެއީ އޭރު އިނގިރޭސިންގެ ހިމާޔަތުގެ ދަށުގައި އޮތް ދެ ގައުމެވެ. ސީޝަލްސްއަށް ދިއުމަށް އަފީފް ނިންމެވީ އިނގިރޭސިން ވެސް އެ ގޮތަށް ލަފާ ދެއްވުމުންނެވެ. އޭރު އަފީފް ހުންނެވީ އަނތްބަކާއި ތިން ފިރިހެން ދަރިންނެވެ. މިއަދު ސީޝަލްސްގެ ނައިބު ރައީސްގެ ގޮތުގައި ހުންނެވި އަހުމަދު އަފީފްއަކީ އަފީފްގެ ދަރިކަލުންނެވެ.\nސްވަދީވް ސަރުކާރުގެ ރައީސް އަފީފްގެ ގެކޮޅު އައްޑޫއަށް މި ކުރި ދަތުރު ބަލައިލެވުނުއިރު އެ ހާދިސާ ހިނގައިދިޔަ ގޮތް އަދިވެސް އެންމެ ބޮޑަށް ސާފުކޮށްދެވިފައި ނުވާ ކަން ވެސް ވިސްނައިލެވުނެވެ. އެހެންވިޔަސް ނޯޓު ފޮތުގައި ނޯޓު ކޮށްލީމެވެ. "މައި ސަރުކާރުން އަތޮޅުތަކުގެ ތަރައްގީއަށް އިހުމާލުވެފައިވާ އަޑު އަބަދުވެސް ރާއްޖޭގައި ގަދައެވެ. ލާމަރުކަޒީ ބާރަކަށް އަތޮޅުތަކުގައި އެދެނީ ވެސް މިހެންވެގެން ކަމަށް ގަބޫލު ކުރެވެއެވެ.\n"ރިސޯޓުގެ ރަހަ" ރަށާ ހަމައަށް ގެނައުމުގެ ފޮނި ތަސައްވުރު ކާމިޔާބު!\nފެބުރުއަރީ 8, 2021 08:59\nފެބުރުއަރީ 8, 2021 09:20\nފިނިފެންމާގެ އެއީ ކުރިން ރަށުގެ ލޭންޑްމާކެއް.1980ގެ އަހަރުތަކުގެ ފަހުކޮޅު އަބްދުﷲ އަފީފް ހިތަދޫއަށް ކުރި ޒިޔާރަތުގަ އަފީފްގެ ގެކޮޅު ފިނިފެންމާގެ ހުރި މަގު (އަބޫގެ ގޯޅީގަ) ކިއު ހަދައިގެން އަފީފް ފެނޭތޯ ތިބި ހަނދާން އެބަހުރި.މިތަނަށް އަހަރެން ގެންދިޔައީ އަހަރެންގެ މާމަ.އެެހެންވީމަ ހަމަލޮލަށް އަފީފް ފެނުމުގެ ނަސީބު ލިބުނު މަދު މީހުންގެ ތެރޭގަ އަހަރެންވެސް ހިމެނޭ. ވ.ވެދުން\nފެބުރުއަރީ 8, 2021 10:44\nރަދީފް ކަލޭ ގަދަ އިނގޭ.ތި ހަމަ ހީރޯއެއް.\nފެބުރުއަރީ 8, 2021 14:05\nފެބުރުއަރީ 8, 2021 14:37\nރަދީފުތުއްތުއިރު ހާދަ ގަދަ ކަންކަންކޮށްލާފައި އެބަހުއްޓޭދޯ. ރަދީފަކީ ހަމަ ހީރޯއެކޭ ބުނެވޭނީ.\nފެބުރުއަރީ 8, 2021 09:36\nފެބުރުއަރީ 8, 2021 09:43\nމިގައުމަށް ކުރިމަތިވި އަދި މިހާރުވެސް ކުރިމަތިވަމުންދާ އެންމެ ބޮޑު މުސީބާތަކީ ކެނެރީގޭ ލާދީނީ ކަލޭގެ.. ރީނދޫ ހުން ޖެހިފަ ތިބި މީހުނަން ހަޖަމް ނުވިޔަސް މީ ހަގީގަތް.. ބަނގުރާ ބޯން ޑިސެމްބަރުގަ ތަންތަނަށް ދެވޭ ގޮތަށް ހަދާފަ. މިހާރު އެޗް ޕީ އެ މީހުން މިކިޔާނީ އގއޭ.... އެކާފަރު ކަލޭގެ މިގައުމުން ބޭރުވާދުވަހަކަށް އިންތިޒާރު ކުރަން...\nފެބުރުއަރީ 8, 2021 09:50\nއަފީފު ދިރިއުޅުއްވި ތަން ރީތިކޮށް ސާފުކޮށްފައި ބޭއްވުން އެއީ ރަނގަޅު ކަމެއް. މާ ބޮޑު ޚަރަދެއް ނުކުރިއަސް އެކަން ވެދާނެ. އެތަނަކީ މީހުން ވިޒިޓްކޮށް ހަދާތަނަކަށް އޭރުން ވާނެ. އަފީފަކީ އައްޑޫގެ ތާރީޚާ ގުޅިފައިވާ މުހިއްމު ޝަޚްޞިއްޔަތެއް.\nފެބުރުއަރީ 8, 2021 10:10\nކުރިއާ ހިލާފަށް މިޒަމާނުގަ ދައުލަތުގެ ފައިސާގަނޑު މާލޭ އެކިގޭގެއަށް ވަގަށްނަގާފަ ބާކީއޮންނަ އެއްޗަކުން މާލޭގަ ބޮޑެތި ބިލިއަން ޑޮލަރުގެ މަޝްރޫއުތައް ހިންގަނީ. ދެން އެއާއެކުއެކީ އޮންނަނީ 100 ރަށަށް ބޯޅަހަދިޔާކުރުމުގެ ބޮޑު މަޝްރޫއާ 150 ރަށުގެ ބޮކިބަދަލުކުރުންކަހަލަ މަޝްރޫއު. ރަށެއްގެ ބޮތްކެއް ބަދަލުކުރީމަ ބޮޑުކަމަކަށްނުވިއަސް 150 ރަށުގެ ބޮކިބަދަލުކުރުމޭ ބުނީމަ ބޮޑުކަމަކަށް ފެނިގެން އުތުރުމީހުން ތިބެނީ އުފަލުން.\nފެބުރުއަރީ 8, 2021 10:16\nމަށަށް ފެންނަނީ އަނެއްކާވެސް އައްޑޫ ސިޓީ ރައްޔިތުން މާލޭގައި މި އޮތް ދޯހޮޅި އަދި ނަސްލީ ތަފާތުކުރުންތަ އައްޑޫ ސިޓީއާއި މެދުބާއްވާ މި ސަރުކާރާއި ވަކިވެ އަމިއްލަ ސަރުކާރެއް ގެންނަން. ލައްކަ ދުވަހު މިހެން އުޅެވިއްޖެ. ބައާވާކޮށްގެން ވެސް މިހާރު މިކަން ކުރަންވެއްޖެ.\nފެބުރުއަރީ 8, 2021 12:40\nދެންނިވޭހެ ތިކަމާ މިކޯ ވަގުތުފާއިތުވެ ގޮހޯ ދެން ރަނގަޅުވާނީ ރަށުގަ މަޑުމަޑުން ތިބިއްޔާ\nފެބުރުއަރީ 8, 2021 10:39\nއަހުން ދެކެނީ ތިފަދަ ގޯތިގޯތި ރައްކާތެރިކުރަންވާނެކަން. ހެރިޓޭޖު ތޯރިގުމެންގެ އިހުމާލު ތިޔައީ. ތިހެން ވެގެން ނުވާނޭ މަބޮނާނީ.\nފެބުރުއަރީ 8, 2021 11:57\nސީޝެލްސް އަކީ، ޢާބާދީގައި އެއްލައްކަ ވެސް ހަމަނުވާ، އިންތިހާޔަށް ކޮރަޕްޓް، ނާތަހުޒީބު ބަޔަކު އުޅޭ ޤައުމެކެވެ.\nފެބުރުއަރީ 8, 2021 12:10\nކަލެއަށް ތިއޮތީ އެނގިފަ.2020 ގަ ވެސް ސީޝެލްސް އޮތީ ލިސްޓްގެ 27 ވަނައިގަ.ދެން ހިނގާ ދޯ ކަލޭގެ ގައުމު އޮތީ ކިތައްވަނައިގަ ތޯ ބަލަން.ވ.ވެދުން\nފެބުރުއަރީ 8, 2021 13:37\nސީޝެލްސްއަކީ ބޮލަކަށްޖެހޭ ޖީޑީޕީއަށްބަލާއިރު ދުނިޔޭގެ އެންމެ މުއްސަނދި 50 ގައުމުތެރޭ ހިމެނޭ ގައުމެއް، ވަޒީފާތަކުގެ މުސާރަ ޔޫރަޕު ގިނަގައުމުތަކާ އެއްވަރު.\nފެބުރުއަރީ 9, 2021 09:01\nއަފީިފު ކަމުވިޔަސް ބުއްޅަބެ ކަމުވިޔަސް މަޢިމޫން ނަކަސް އުނބުރަހިމް ވިޔަސް (ދީނާއި ވަތަން) ހިމާޔަތްނުކުރާ މީހުންގެ އާޙިރުނަތީޖާ ހިތި .....\nފެބުރުއަރީ 8, 2021 12:56\nމިއީ ފަހަށް ރައްކާ ކުރަންޖެހޭ ތަނެއް. އަފީފް ދީދީގެ ލެގަސީ ދެމެހެއްޓުމަކީ އައްޑޫ މީހުންގެ ޒިންމާއެއް. ސޯބޭ އަޅެ މިގެ މިހެން ވީރާނާ ވިޔަނުދީ ބަލަހައްޓަބަލަ\nފެބުރުއަރީ 8, 2021 13:05\nކޮންކަމެއްތަ ކުރެވޭނީ. ބަލާބަލަ ހުކުރުމިސްކިތާ ގުޅިފައިވާ ސަހަރާ. ހީވަނީ ކުނި ގޮނޑެއްހެން. ސާފުކޮށްނުލާތާ ކިތައްދުވަސް.؟\nފެބުރުއަރީ 8, 2021 15:59\nމޮޅު ކޮންމެ ކަމެއް ނިމިދެޔޭ، މޮޅު ކޮންމެ ނަމެއް ފަނޑުވެޔޭ، ފަނޑު ވުމެއްނެތް ނަންފުޅަކީ އެ ކައު ސާހިބާއެވެ.\nފެބުރުއަރީ 8, 2021 20:41\nދިވެހި ތާރީޚަށް ހިދުމަތް ކުރާ މިނިސްޓްރީ ގައި ކުރަނީ ކޮން ކަމެއްބާއޭ ހިތަށް އަރަނީ\nފެބުރުއަރީ 8, 2021 22:23\nއިނގިރޭސީންގެ ނުރައްކާތެރި ރޭވުމުގައި ބައިވެރިވެގެން ގައުމައް ޚިޔާނާތްތެރިވެ ގައުމު ބައިބައި ކުރަން އުފައްދަން އުޅުން ފޭކު ދައުލަތް މާތް ރަސްކަލާނގެ އިރާދަފުޅުން ނާކާމިޔާބުކުރެއްވި ސުވަދީބުގެ ޣައްދާރުންގެ ވާހަކަ އެއީ ތާރީޚުން ފިލާވަޅު ލިބިގަންނަންޖެހޭ ކަމެއް. މިއަދުވެސް ރާއްޖޭގައި މިފަދަ ނުބައިކަމެއް ރާވައިގެން އަޑިއަޑީން ހިންގަމުންދަނީ ބަޔަކު ޑިމޮކުރަސީގެ ނަމުގަ..ހަގީގީ ބޭނުމަކީ ގައުމު ރޫޅާލައި ބޭރުގެބަޔަކު އަތްމައްޗައް ވަތަނުގެ ބާރު ދީ އަދި ގައުމުގެ މުޖުތަމައު މަގުފުރައްދައި ދީނާއި ދުރު މަޖޫސީންގެ މުޖުތަމައުއެއް މިތާގައި އުފައްދައި މާތްރަސްކަލާނގެ އަހަރެމެންގެ ގައުމައް ލައްވާފައިވާ އިސްލާމްދީނުގެ ހިދާޔަތުގެ ނިއުމަތް ނިގުޅާލުމައް މަސައްކަތް ކުރުމެވެ.\nފެބުރުއަރީ 8, 2021 22:30\nއަފީފަކީ ރާއްޖެ ބައިބައި ކުރަން އުޅުނު ޣައްދާރެއް. އޭނާއަކީ ހީރޯއެއްނޫން.. އެއީ ހަގީގީ ޒީރޯއިން. ހީރޯއިންނަކީ ދޮންބަންޑާރައިން ފަދަ ބޭކަލުން.. އެއީ ރާއްޖެ އެކަތިގަނޑަކައް ހަދަން މަސައްކަތްކޮއް މިނިވަންކަން ހޯދަދޭން މަސައްކަތްކުރި މީހުން. އަފީފުގެ ފިތުނަ ކާމިޔާބު ވިނަމަ ރާއްޖެ މިއަދު މިދެކޭ ތަރައްގީއަށް ވާސިލްނުވެވުނީސް. މީ ގައުމައް ވަފާތެރިވި މީހެއްކަމައް އެއްވެސް ގޮތަކުން ބެލެވޭކަށެއް ނޯންނާނެ.\nފެބުރުއަރީ 9, 2021 10:38\nއިނގިރޭސިންގެ ނުބައި ރޭވުން\nގައުމުތަކުގަ ދާޚިލީ ހަމަނުޖެހުން ޖައްސައި މީހުން ބައިބައިވެ ބަލިކޮށްލަން\nފެބުރުއަރީ 10, 2021 09:26\nފިނިފެންމާގެ ހުންނަނީ ހިތަދޫގެ ކޮން ނަމެއްކިޔާ މަގެއްގައި ތޯ ސާފޮކޮށްދީބަލަ\nފެބުރުއަރީ 11, 2021 12:31\nރާއްޖެ ދުއް އެންމެބޮޑު ބާޢީ....


ހީވޭ ގާތުގާއި ވާހެން ކަލާ5– Esfiya\nހީވޭ ގާތުގާއި ވާހެން ކަލާ 5\nގެއަށް ވަނުމާއެކު މަންމަ އަހަރެންނަށް ގޮވާލިއެވެ. ” މައިރާ… އާދެބަލަ” އަހަރެން މަންމަ ކައިރިއަށް ދިޔުމުން މަންމަ ، މަންމަ ގެ ވާޖިބު އަދާ ކުރަން ފެށިއެވެ. ” ކީއްވެ އެހާ ލަސްވީ…. މައިރާ އަށް އެނގޭނެ 5:30 ވުމުގެ ކުރި ގެއަށްވަނަން ޖެހޭކަން” މީ މަންމަ ގެ އާދެއެވެ. އަހަރެން ގޭގެ ހަތަރު ފާރުން ބޭރަށް ނިކުމެ ފިއްޔާ މަންމަ ގެ ސުވާލުތަކާ ކުރިމަތި ލާން ޖެހެއެވެ. އަހަރެން މަގުމައްޗަށް ނިކުތުމުން މަންމަ އަށް ހީވަނީ އަހަރެން މަގުމައްޗަށް ނިކުމެ މުޒާހަރާ ކުރާ ހެން… މަންމަ ގިނަފަހަރު އަހަރެން ބަލާ ވެސް ދާނެ…. މަންމަ ބުނާގޮތުން ނަމަ އަންހެން ކުދިން ގެ ތަނަކީ ގެއެވެ. މީ ހުސް މާމަ ކުރާކަންތައް ތަކެވެ. މާމަ އެ ހުރީ މަންމަ ގެ ސިކުނޑީގައި ކުރީޒަމާނުގެ ބޯދާ ހިޔާލުތަށް ތަތްކޮއްފައެވެ. ” ގެ އަށް އަންނަނިކޮށް މަގު އޮޅުނީ” އަހަރެން ގެ ސިކުނޑިއަށް އައީ އެންމެ ފުރަތަމަ ޖުމްލަ ބުނެލީމެވެ. ” ކީއްވެ މަގު އޮޅެންވީ.. މައިރާ ދިޔައީ ސާރާ އާއި ރިޒްވާން އާ އެކު އެއްނު” ޕިސް ޕިސް ޕިސް މި މަންމަ ވެސް މި އޮއްފަދަ ގަޑީގައި އެ ރިޒްވާން. އަހަރެން ހިތުތެރެއިން ބުނެލީމެވެ. ” އަހަރެން ތަންކޮޅެއް އަވަހަށް ގެއަށް އަންނަން ވެގެން” އަހަރެން އެހެން ބުނުމަށް ފަހު ސިޑި އާއި ދިމާލަށް ހިންގައި ގަތީމެވެ. މަންމަ އިތުރު ސުވާލެއް ކޮއްފާނެތީ އަހަރެން އަވަހަށް ކޮޓަރިއަށް ދިޔައީއެވެ. އަހަރެން ގޮސް އެނދު މައްޗަށް ވެއްޓިގަތީމެވެ. އަދި މިއަދު ވީ ކަންތައްތަކާ ދޭތެރޭ ވިސްނަން ފެށީމެވެ. އަހަރެން އެހެން އޮއްވާ ކުއްލިއަކަށް ބަންގި ގޮވި އެވެ. އަހަރެން ދިޔައީ ސިއްސައިގެންނެވެ. ބަންގި ގޮވުމުން ވެސް އަހަރެން އެނދުން ތެދުވާކަށް ހިޔާލެ ނުކުރަމެވެ. ހިތަށް އަރާ ދޯ އަހަރެން މީ ކޮންކަހަލަ މީހެއް ހޭ ބަންގި ގޮވިއަސް ނަމާދެއް ކުރަނީ ކީއެއްނޫން އެހެން ކަމެއް ކުރަނީކީއެއް ނޫން ހަމަ ކަމަކުން ކަމަކާ ނުލައި އަބަދު އެނދު ގައި އޮތުން ނޫން ކަމެއް ނުކުރަން. އަހަރެން އެހެން އޮއްވައި މީހަކު ކޮޓަރި ދޮރުގައި ޓަކި ޖެހިއެވެ. އަހަރެން ގޮސް ދޮރު ހުޅުވާލީމެވެ. ދޮރު ކުރިމަތީގައި ހުރީ އެއްކަލަ އަތްދޮންނަން ނުކެރޭ މީހާއެވެ. މިބުނީ ސާރާ ގެ މަންމަ އެވެ. ” މައިރާ އާދޭ ކާން އަދި މި ރަށަށް އައިފަހަކުން އެއްޗެއް ކައިވެސް ނުލައެއްނު ތިހުރީ” ސާރާ ގެ މަންމަ އެހެން ބުނަމުން އަހަރެންގެ އަތުގައި ހިފާ ދަމާފައި ގެންދިޔައެވެ. ކާގެ އަށް ވަނުމަށް ފަހު އަހަރެން މޭޒުދޮށުގައި ބޭންދުމަށްފަހު ސާރާ ގެ މަންމަ ތަށްޓަށް ފްރައިޑް ރައިސް އާއި ދެތިން ކުކުޅު ފައި ލުމަށްފަހު އަހަރެންގެ ކުރިމަތީގައި ބެހެއްޓި އެވެ. އަހަރެން ތައްޓަށް ބަލައިލީމެވެ. އަހަރެންގެ ހިތް އެރިއެވެ. ސާރާ ގެ މަންމަ މިއުޅެނީ ކާކަށް ކާންދޭން ހެއްޔެވެ. އަހަރެން ނައްތަ ނޫނީ މާކުންބެ އައްތަ. ޔަގީން ވަންޏާ މާކުންބެ އަށް ވެސް މި ނުކެވޭނެ ކަންނޭނގެ. އަހަރެން ފުންނޭވައެއް ދޫކޮށްލުމަށް ފަހު ކާން ފެށީމެވެ.5މިނެޓް ތެރެއިން އަހަރެން ކައި ނިންމާލީމެވެ. މި ސާރާ ގެ މަންމަ މިއުޅެނީ ޔަގީންވަންޏާ އަހަރެންނަށް ކާންދީ ކާންދީ މަރާލަން ކަންނޭނގެ މިވީ ގޮތަކުން މި ޖެހުނީ މާދަމާ ފަތިހު ދުވަން ދާކަންނު އަހަރެން އެހެން ހިތަށް އަރުވައިލަމުން އަވަހަށް ތަށި ދޮވެފައި ސާރާ މަންމަ އައުމުގެ ކުރިން ކޮޓަރިއަށް ދިޔައީމެވެ. ސާރާ ގެ މަންމަ އަށް އަހަރެން ފެނިއްޖެނަމަ ކޮންމެ ވެސް އެހެން އެއްޗެއް ކާންދޭ ނެއެވެ. ކޮޓަރިއަށް ދިޔައިރު އަހަރެންގެ ހާލެއް ނެތެވެ. އަހަރެން ހުރީ ސިޑިން މައްޗަށް އެރީމަ ވަރުބަލި ވެފައެވެ. އެހެންވެ އަހަރެން އަވަހަށް އެނދާ ދިމާއަށް މިސްރާބު ޖެހީމެވެ. ވަރުބަލި ވެފައި ހުރިލެއް ބޮޑުކަމުން އަހަރެން ނިދުމުގެ ކުރިން ފެންވަރަން ވެސް ހަނދާންނެތުނެވެ.\nއަހަރެންނަށް ހޭލެވުނީ ފަތިސް ނަމާދު ބަންގީގެ އަޑަށްށެވެ. ތެދުވަން ބޭނުން ނުވިއަސް އަހަރެން ތެދުވެގެން ގޮސް ފާހާނާއަށް ވަދެ ފެން ވަރައިލަގެން ވުޝޫ ކޮށްލައިގެން ނިކުމެ ފަތިސް ނަމާދު ކޮއްލީމެވެ. ނަމާދު ކޮށް ނިމުމުގެ ރަތް ކުލައިގެ ޖާޒީއަކާއި ކަޅުކުލައިގެ ފައިގެ ކަށިމައްޗާ ހަމައަށް ދާ ޓައިޓެއް ލީމެވެ. އަދި ބޮލުގައި ސްޕޯޓް ބުރުގައެއް އަޅަމުން އަހަރެން ބޫޓު ހިފައިގެން ކޮޓަރިން ނިކުތީމައެވެ. ބޫޓު ލައި ނިމުމު އަހަރެން ތިރިއަށް ފޭބީމެވެ. ގެއިން ބޭރަށް ނުކުރުމަށް ފަހު އަހަރެން ފުނޭވައެއް ލީމެވެ އަދި ދުވަން ފެށީމެވެ. އަހަރެން އެހާ ދުރަކަށް ނުދަމެވެ. އެއީ އަހަރެން ގެއްލިދާނެތީއެވެ. އެއް ބްލޮކް ވަށާ ދުވުމަށް ފަހު އަހަރެން ގެއަށްވަނަން ދިޔައީމެވެ. ނަމަވެސް އަހަރެން ހިޔާލު ބަދަލުކޮއްލީ އެއްކަލަ ގެ ފެނުމުން ނެވެ. އަހަރެން އެ ގެއަށް ބަލަން ހުރުމަށްފަހު ބޭރުގައި ހުރި ދަގަނޑު ގޭޓު ހުޅުވާލީމެވެ. އަހަރެން އެތެރެއަށް ވަންނަމުން މާހައުލަށް ނަޒަރެއް ހިންގާލީމެވެ. ވަރަށް ގިނަ މާގަސް އިންދާފައި ހުރިއެވެ. ނަމަވެސް އެ ހުރިހާ ގަސްތަށް ހުރީ ފެންނުދިނުމުގެ ސަބަބުން މިލާފައެވެ.\n( ޔާޝްގެ ނަޒަރުން)\nއަހަރެން ކޮޓީގެ ބެލްކަނިން ބޭރުބަލަން ހުރީމެވެ. އުޑުމަތި އޮތީ ބަނަކޮއްލާފައެވެ. އަހަރެން ގެ ޙަޔާތު ގައިވެސް ވަނީ އުޑުމައްޗެކޭ އެއްފަދައިން ކަޅު ވިލާ ވަށާލާފައެވެ. އަހަރެންނަށް އަހަރެން ގެ ހިތި މާޒީ ހަނދާން ވާފެށުމުން ލޮލުގައި ފެން ގިނަވަން ފެށިއެވެ. އެހެންވެ އަހަރެން އަވަހަށް ގިޓާ ނެގުމަށްފަހު ސިންފޮނީ ގެ ރާގު ޖަހަން ފެށީމެވެ. އަދި މަޑުމަޑުން އެ ލަވަ ކިޔަން ފެށީމެވެ.\nއަވް ބީން ހިޔަރިން ސިންފޮނީސް\nބިފޯ އޯލް އައި ހާރްޑް ވޯސް ސައިލެންސް\nއަ ރެޕްސޮޑީ ފޯ ޔޫ އެން މީ\nއެންޑް އެވްރީ މެލޮޑީ އިސް ޓައިމް ލެސް\nލައިފް ވޯސް ސްރިންގިން މީ އެލޯން\nދެން ޔޫ ކޭމް އެންޑް ޔޫ ކަޓް މީ ލޫސް\nވޯސް ސޯލޯ ސިންގިން އޮން މައި އޯން\nނައު އައި ކޭންޓް ފައިންޑް ދަ ކީ ވިތްއައުޓް ޔޫ\nއެންޑް ނައު ޔޯރް ސޯންގް އިސް އޮން ރިޕީޓް\nއެން އަމް ޑޭންސިން އޮން ޓު ޔޯރް ހާރްޓް ބީޓް\nއެން ވެން ޔޯރް ގޯން އައި ފީލް އިންކޮމްޕްލީޓް\nސޯ އިފް ޔޫ ވޯންޓް ދަ ޓްރޫތް….\nލަވައިގެ މި ހިސާބަށް ކިޔުނުތަނާހެން އަހަރެންނަށް ސާރާ މެން ގެއިން ރަތް ކުލައިގެ ޖާޒީ އެއް ލައިގެން ހުރި އަންހެން ކުއްޖެއް ނިކުން ނަތަން ފެނުނެވެ. އެއީ އިޔެ ސާރާ ގެ އަތުން އަހަރެންގެ ގިޓާ އަތުލި ކުއްޖާއެވެ. އަހަރެނަށް ނުވިސްނުން ކަމަކީ އެ ކުއްޖާ އިޔެ އަހަރެން ސަލާމަތް ކޮއްދިނީ ކީއްވެ ކަމެވެ. އެވަނީ އަދި އަހަރެންނާ ބެހޭ ގޮތުން އެއްވެސް އެއްޗެއް ނޭނގޭތީ ކަންނޭނގެ.. އަހަރެންގެ ހިތަށްއެރިއެވެ. ތިން ފަހަރަށް ބްލޮކް ވަށާ ދުވުމަށް ފަހު އެކުއްޖާ ގެއަށް ވަންނަން ދިޔައެވެ. ވަކި ހިސާބަކަށް ގޮސްފައި އެ ކުއްޖާ މި ގެއާ ދިމާއަށް އެންބުރުނެވެ. އެކުއްޖާ އަށް އަހަރެން ފެނިދާނެތީ އަހަރެން އަވަހަށް ތިރިވީމެވެ. އަދި އެކުއްޖާ ކުރާ ކަންތަށް ބެލީމެވެ. އެކުއްޖާ ގޭޓުން އެތެރެއަށްވަ ނެވެ. އަދި އެއްފަރާތެއްގައި ހުރި މާގަސް ތަކާ ދިމާއަށް ދިޔައެވެ. އެ ގަސްތަކަށް ބަލަން ހުރުމަށްފަހު އެކުއްޖާ ގޭގެ އަނެއް ފަރާތަށް ދިޔައެވެ. އެކުއްޖާ އަނެއްފަރާތަށް ދިޔުމުން އަހަރެން އަވަހަށް ކޮޓަރިން ނިކުންނަން ދިޔައީމެވެ.\nއަހަރެން ގޭގެ އަނެއްފަރާތަށް ދިޔައީމެވެ. ގޭގެ ބިއްދޮށުގައި ހުރީ ހޫ ގަހާއި އެހެން އެކި ވައްތަރުގެ ވިނަ ގަސް ފަޅާފައެވެ. އެހެންވެ މިތަން ވައްތަރީ ކުޑަކުޑަ ވަލުތެރެ އަކައިއެވެ. ވިނަގަނޑު ތެރެއިން މަސްކާށި ދޫނީގެ އަޑުއިވެން ފެށުމުން އަހަރެންގެ ހިތަށް ބިރުވެރިކަން ވަނެވެ. ގިނަމީހުނަށް މަސްކާށި ދޫނީގެ އަޑު ހިތްގައިމު އަޑަކަށް ވެދާނެއެވެ. ނަމަވެސް އަހަރެންނަށް އެއަޑު އިވުމުން ހިތަށް ވަންނަނީ އާދަޔާ ޚިލާފު ބިރުވެރިކަމެކެވެ. އަހަރެން ހިން ދިރުވާލުމަށްފަހު ވިނަ ތަކާއި ދިމާއަށް ބަލައިލީމެވެ. އަދި ބިރުން ހުރެ ފަހަތަށް ފިޔަވަޅު އަޅަން ފެށީމެވެ. ފަހަތަށް ފިޔަވަޅު އަޅަމުން ދަނިކޮށް އަހަރެން ގޮސް އެއްޗެއް ގައިގާ ޖެހުނެވެ. ކުއްލިއަކަށް އަހަރެން ގެ ހަށިގަނޑު ތުރުތުރު އަޅަން ފެށި އެވެ. ބިރުން ހުރެ އަހަރެން ފަހަތަށް އެނބުރިލީމެވެ. އަހަރެންގެ މޫނާއި ޖެހޭ ނުޖެހޭ ހިސާބުގައި ފިރިހެނެއް ހުއްޓެވެ. އޭނާގެ މޫނަށް ބަލާއިރު ހީވަނީ މީގެން ޒަމާނަކު ނުކައި ހުރި މީހެއް ހެންނެވެ. ލޯ ކައިރީގައި ވަޅު ހެދިފަ ހުރިއިރު އެތަން ހުރީ ކަޅު ވެފައެވެ. އިސްތަށިގަނޑު ގައި އެއްވެސް ތަރުތީބެއް ނެތް އިރު ބިރުވެރި ވައްތަރެއް ޖަހައެވެ. އަހަރެން ގަނެފައި ވާ ބިރެއް ގެ ސަބަބުން ވަރަށް ބާރަށް ހަޅޭ ލައްވައި ގަތީމެވެ. އެވަގުތު އަހަރެންގެ ހިތަށް އެރިއެވެ. މީ ކޮންކަހަލަ އިންސާނެއް ހެއްޔެވެ. ޔާގީވަންޏާ މީ އެބޯރިޖަންއެކެވެ. އެކަމް ހަންގަނޑު ގެ ކުލަ އައްޔެވެ. ހަންގަނޑު އައްޔަށް އަންދިރިއަސް މީ އެމެޒޯސް ޖަންގަލީގައި ގައިގައި ފަތް އޮޅައިގެން އުޅޭ މީހެކެވެ. އެހެން ނޫންނަމަ ގޭގައި ޖަންގައްޔެއް ހައްދަން ވީ ކީވެހެއްޔެ. މީނަ އަހަރެން ފްރައި ކޮއްގެން ކާނުލިއްޔާ ކިތަންމެ ހާވެސް ރަނގަޅެވެ. އަހަރެންގެ ހަޅޭކުގެ އަޑާއެކު އެއްފަރާތެއްގައި ހުރި އަނބު ގަހުގައި ތިބި ކާޅުތަށް ކާއް ކާއް ލައްވަމުން އުދިއްސައިގަތެވެ. ކާޅު ތަށް އެހެން އުދިއްސައިގަތުމުން އަހަރެން އިތުރަށް ބިރުގަތެވެ. އަހަރެން ބޭނުންވީ އެ ގެއިން އަވަހަށް ނިކުންނަން ށެވެ. ނަމަވެސް އޭގެ ކުރިން އަހަރެން ގެ ބޮލަށް ބަރުވަން ފެށިއެވެ. ދެން އަހަރެންނަށް ވީ ނުވައެއް ނޭނގުނެވެ. އިނގުނުހާވެސް އެއްޗަކަށް އިނގުނީ ބިންމައްޗަށް ވެއްޓުނު ކަމެވެ.\nލޯބި December 27, 2016\nނުމެދާށޭ ދޫނި މަގޭ (3)


20 މޭ 2022 - 08:30 0\nއެތަކެއް ސަތޭކަ ބަޔަކު މަސައްކަތްކުރަމުންދިޔަ މަސް ފެކްޓްރީއެއްގައި މަސައްކަތްކުރާ މީހަކު ދުވަހުގެ މަސައްކަތް ނިމެން ދާދި ކައިރިވެފައިވަނިކޮށް، ފެކްޓްރީގެ މަސްފިނިކުރާ ކޮޓަރިއަށް ވަނެވެ. ކުޑަހިނދުކޮޅެއްގެ ތެރޭގައި އޮޅުމަކުން ކުރެވުނު ކަމަކުން ފިނިކުރާ ކޮޓަރީގެ ދޮރު ލެއްޕި އެތަނުގައި އޭނާ ހައްޔަރު ވި އެވެ. ވަގުތަކީ މަސައްކަތް ނިންމާފައި ހުރިހާ މުވައްޒަފުން ގެޔަށްދާ ވަގުތުކަމުން އޮޅިގެން ވެސް އެހިސާބަށް ދެން މީހަކު އަންނާނެކަމުގެ މާބޮޑު އުންމީދެއް ނެތެވެ. ފިންޏާއެކު ގަނޑުވެ ފުރާނަ ވަކިވެދާނެކަމުގެ ބިރުވެރިކަމުގައި ހާސްވި އެވެ. އެހެންނަމަވެސް އުންމީދުގެ އެންމެ ފަހުގެ ހަކަތައާއެކު ބާރު ބާރަށް ހަޅޭލަމުން ދޮރުގައި ތަޅަމުން ގެންދިޔަ އެވެ. އޭގެ ފަސް ގަޑިއިރެއްހާ ފަހުން ކުއްލިއަކަށް މީހަކު އޭނާ ސަލާމަތް ކުރި އެވެ. ބޭރުން އެހިސާބަށް އައިސް އޭނާ ސަލާމަތްކުރި މީހަކީ ކާރުހާނާގެ ފާރަޔަށް ބޭރުގައި ހުންނަ މީހުންގެ ތެރެއިން މީހެކެވެ. މީހުން އޭނާއާ ސުވާލު ކުރި އެވެ. ކާރުހާނާގެ ބޭރުގައި ހުރެފައި އެތަނުގެ އެތެރެއަށް ވަންނަން މެދުވެރިވި ސަބަބަކީ ކޮބާހެއްޔެވެ؟ ހުރިހާ މުވައްޒަފުން އެނބުރި ދިއުމަށްފަހު މީހަކު މަދުވިކަން ކަލެޔަށް އެނގުނު ގޮތަކީ ކޮބާހެއްޔެވެ؟\nއެމީހާ ޖަވާބުދިނެވެ. އަހަރެން މިތަނުގެ ސެކިއުރިޓީގެ މުވައްޒަފެއްގެ ގޮތުގައި ހުންނަތާ ތިރީސް ފަސް އަހަރު ވެއްޖެ އެވެ. އެތައް ބަޔަކު މަސައްކަތްކުރާ މި ފެކްޓްރީއަށް މީހުން ވަޒީފާއަށް އައިސް ވަދެނުކުމެ ހަދަމުންދާއިރު، އަހަރެން މިތަނުގެ ދޮރުމަތީގައި ހުންނަމެވެ. އެއްވެސް މީހަކު އަހަންނާ ދިމާއަށް ބަލައެއް ނޫޅޭނެ އެވެ. އަހަރެން ދަންނަ ކަމަކަށް ނުހަދާނެ އެވެ. މި މީހާ ފިޔަވައެވެ. ކޮންމެ ދުވަހަކު ހެނދުނު މީނާ ޑިއުޓީއަށް އައިސް ދޮރުން އެތެރަށް ވަނުމުގެ ކުރިޔަށް އަހަރެންނާ ދިމާވާކަން އޭނާއަށް އެނގެ އެވެ. ހެނދުނުގެ ސަލާމުން އޭނާ ބަސް ބުނެ އެވެ. އަހަންނާ ދިމާއަށް ހިނިތުންވަމުންނެވެ. ޑިއުޓީ ނިންމާފައި އެނބުރި ދަމުން ހަމަ އެފަދަ ރީތި ހިނިތުންވުމާއެކު ވަދާއު ކިޔަ އެވެ. އޭނާގެ ހިނިތުންވުމުން އަހަރެންނަކީ އަގެއް ހުރި މީހެއްކަން އިހްސާސްކޮށްދެ އެވެ. މިއަދު ހުރިހާ މީހުން ދިޔައިރު އޭނާއެއް ނުފެނުނެވެ. ކޮންމެވެސް ކަމެއް ގޯސްވެއްޖެކަން އަހަންނަށް އެނގުނީ އެހެންވެ އެވެ. އެހެންވެގެން ކާރުހާނާގެ އެތެރެއަށް ވަދެ ހުރިހާ ދިމާއެއް އަހަރެން ހޯދީމެވެ. މަސްގަނޑުކުރާ ކޮޓަރިވެސް ބަލާލާނަމޭ އަހަރެންގެ ސިކުނޑިއަށް އެރީ އެވެ. ދެން އަހަރެން އެކަންވެސް ކުރީ އެވެ.\nމިހާދިސާގެ މާނަ ފުންކަމާ އެވެ. ހިނިތުންވުމަކީ އޭނާގެ ފުރާނަ ނަޖާވުމުގެ ސަބަބު ކަމަށް މެދުވެރިވުމުގައި އަދި އޭނާގެ ބަންދުން ވީއްލުމުގައި ހިމެނިފައިވާ ހިކުމަތްތަކުގެ ގިނަކަމާ އެވެ. އާދޭހެވެ! ހިނިތުންވުމަކީ ވަގޮށް ޖެހިފައިވާ އެތައް ކަސްތޮޅެއް މޮހާލެވޭނެ ބާރުގަދަ އުކުޅެވެ. ހިނިތުންވުމަކީ ތިމާގެ ނަފުސާއި ބުއްދި އޭގެ ކަސްތޮޅުތަކުން ވީއްލުވައި، ތިމާގެ ހިތްފަސޭހަކަމާއި ފާގަތިކަމަށް މިސްރާބުކޮށްދޭ މަގެވެ. މާތް ނަބިއްޔާގެ އެތައް ނަބަވީ އިރުޝާދަކާއި އިތުރު އެކަލޭގެފާނުގެ އެތައް އަމަލުފުޅަކުން ހިނިތުންވުމުގެ މުހިންމުކަން އަޅުގަނޑުމެންނަށް ބަޔާންކޮށްދެއްވާފައިވަނީ ސިއްރުތަކުން ފުރިގެންވާ ވަސީލަތަކަށް ހިނިތުންވުން ވެފައިވާތީ އެވެ.\nޢަބްދުﷲ ބިން ޙާރިޘްގެ އަރިހުން އިމާމް ތިރްމިޛީ ރިވާކުރެއްވި ހަދީސެއްގެ މާނައިގައި ވެ އެވެ. މާތް ނަބިއްޔާއަށްވުރެ ގިނައިން ހިނިތުންވެފައި ހުންނަ އެހެން މީހަކު ތިމަން ނުދެކެމެވެ. މާތް ނަބިއްޔާ ސިފަކުރައްވަމުން އުންމުލްމުއުމިނީން ޢާއިޝާ ރަޟިޔަﷲ ޢަންހާ ވިދާޅުވެފައި ވެ އެވެ. އެކަލޭގެފާނަކީ އެންމެ އޯގާތެރި އިންސާނާ އެވެ. އެންމެ ދީލަތި އިންސާނާ އެވެ. އެކަލޭގެފާނަކީ ތިޔަބޭކަލުންގެ ތެރެއިންވީ ފިރިހެނެކެވެ. އެކަމަކު އެކަލޭގެފާނަކީ ގިނަގިނައިން ހިނިވަރުނަކުރައްވާ ގިނަގިނައިން ހިނިތުންވެވަޑައިގަންނަނާ ބޭކަލަކު ކަމުގައި ވިއެވެ.\nމާތް ސަހާބީ ބޭކަލެއްކަމުގައިވާ ޖަރީރް ބުން ޢަބްދުﷲ ގެ ކިބައިން ރިވާވެގެން ވެ އެވެ. ތިމަން އިސްލާމްވުމަށްފަހުގައި ރަސޫލާއާ ބައްދަލުކުރަންއުޅެ ބައްދަލުވެފައިނުވާ ދުވަހެއް ނުވެ އެވެ. އަދި ހިނިތުންވެވަޑައިގެންވާ ހާލުކޮޅުގައި މެނުވީ ތިމަން އެކަލޭގެފާނު ނުދެކެމެވެ.\nއަބޫޛައްރުގެ އަރިހުން ރިވާވެފައި ވެ އެވެ. މާތް ނަބިއްޔާ ހަދީސް ކުރައްވާފައި ވެ އެވެ. ކަލޭގެ އެކުވެރިޔާގެ ކުރިމަތީގައި ހިނިތުންވުމަކީ ކަލެޔަށް ހުރި ސަދަގާތެކެވެ. މިހަދީސްގެ މުރާދަކީ އެއީ އަނެކާގެ ކުރިމަތީގައި ހިނިތުންވުމަކީ ސަދަގާތެއްކަމަށާއި ސަދަގާތެއްގެ ސަވާބު ލިބޭނެކަމެއްކަމުގައި ގިނަ އިލްމުވެރިން ވިދާޅު ވެ އެވެ. ނަމަވެސް ހަދީސްގައި އެއީ ކަލެޔަށް ހުރި ސަދަގާތެކޭ މިފަދައިން އޮތުމުން ދޭހަކުރެވޭ އިތުރު މާނައެއް ވެ އެވެ. އެހެނީ އަނެކާގެ ކުރިމަތީގައި ހިނިތުންވުމަކީ ތިމާގެ އަމިއްލަ ނަފުސަށް ތިމާ ކުރާ ސަދަގާތެއްކަމެވެ. މިދޭހަކުރުމަށް އެތައް ގޮތަކުން ބާރުލިބޭ އެތައް ނަފްސާނީ ހަގީގަތްތަކެއް ވެ އެވެ. އެންމެ ކުރުކޮށް ދަންނަވާނަމަ މުޅި ކާއިނާތު ތިމާއަށް އަނބުރާ ރައްދުކުރަނީ އެކާއިނާތަށް ތިމާ ދޫކޮށްލާ އެއްޗެއްގެ ބާވަތެކެވެ. ނާއުންމީދާއި ގިލަންވެރިކަމުގެ އިހްސާސްތައް ކާއިނާތަށް ދޭ މީހުން ތާއަބަދުގެ އަބާއްޖަވެރިކަމުގައި އުޅޭތަން ފެންނަނީ އެހެންވެ އެވެ. އުފާވެރިކަމާއި ފާގަތިކަމުގެ އިހްސާސްތައް ވަށައިގެން ދޫކުރަމުންދާ މީހުން އަބަދުވެސް ހިނިތުންވެފައިވާ މޫނާއެކު ހަމަޖެހިފައިވާ ތަން ފެންނަނީ ވެސް އެހެންވެ ނޫންތޯ އެވެ.\nއިމާމް ބައިހަޤީ ރިވާކުރެއްވި، މާތް ނަބިއްޔާގެ ހަދީސްބަސްފުޅުގައި ވެ އެވެ. ތިޔަބައިމީހުންގެ މުދަލަކުން ތިޔަބައިމީހުންނަކަށް މީސްތަކުންގެ ހިތްތައް ހޯދައެއް ނުގަނެވޭނެ އެވެ. އެކަމަކު އެކަންކުރެވޭނީ މޫނުމަތީގެ އުޖާލާކަމުންނާއި އަހުލާގުގެ ރީތިކަމުންނެވެ.\nޝައްކެތް ނެތެވެ. މުދާވެރިކަމުން ސަދަގާތްކުރުމަކީ މީހުންގެ ލޯތްބާއި ރުހުން ލިބޭ ކަމަކެވެ. އެކަމަކު ވަށައިގެންވާ އެންމެހައި ބަޔަކަށް ބަހާނެ މުދާވެރިކަން ވަނީ ކާކު އަތުގައި ހެއްޔެވެ؟ އެކަމަކު ވަށައިގެން ތިބި އެންމެންނަށް ސަދަގާތްކުރެވޭނެ ހިނިތުންވުމުގެ ވަސީލަތް ލިބިފައިވާ އިންސާނާގެ މުއްސަނދިކަމާ އެވެ! އެމުއްސަނދިކަމުން ސަދަގާތްނުކުރާ އިންސާނާގެ ދަހިކަމާ އެވެ!\nހިނިތުންވުމަކީ ގުޅުންތައް ފެށުމުގެ ސިއްރެވެ. ގުޅުންތައް ދެމިއޮތުމުގެ ސަބެބެވެ. ގުޅުންތަކުގެ ކާމިޔާބުގެ އެފަދަ ދެވަނެއް ނުވާ މަގެވެ. ހިނިތުންވުމަކީ ނަފުރަތާއި ނުނިޔަތް ނައްތާލަނިވި ބާރުގަދަ ހަތިޔާރެވެ. ހިނިތުންވާށެވެ. ހިނިތުންވުމުން އަމިއްލަ ނަފުސަށް ބާއްޖެވެރިކަން ގެނެސް ދެ އެވެ. އުފާފާގަތިކަމާއި ހަމަޖެހުން ގެނެސް ދެ އެވެ. ހާސްވާ ވަގުތާއި ރުޅިގަދަވާ ވަގުތާއި ކޮންމެ ނުކިއްސަރު އިހުސާސެއްގެ ވަގުތުގައި ގަދަކަމުން ނަމަވެސް އެއްފަހަރު ހީލަބަލާށެވެ. އެއްފަހަރު ހީލެވުނީތީ ދެވަނަ ފަހަރު ހިނިތުންވެބަލާށެވެ. އޭގެ ފައިދާ އިސާހިތަކު ދެނެގަނެވޭނެ އެވެ.\nއަހަރުމެންގެ ތެރެއިން ގިނަ މީހުން ދިރިއުޅުން އުޅެމުން މިގެންދަނީ އެތައް ހާސް، ހާސްކަމަކުން ހިތާއި ސިކުނޑި ފުރާލައިގެންނެވެ. އެކި މީހުން އެކި ވަރަށެވެ. އެ ނުތަނަވަސްކަމުގެ ސަބަބުން މޫނު މަތީގައި ހުންނަ ފުސްކަމުގެ ނަތީޖާއަކީ ވަށައިގެންވާ މާހައުލުގެ އުފާވެރިކަން ވެސް ގެއްލެމުން ދިއުމެވެ. އެކަން ބަދަލުކޮށްލެވިދާނެ އެވެ. މީހުންގެ ކުރިމަތީގައި ހިނިތުންވުމަކީ އެމީހުންގެ ހިތްތަކަށް ވާސިލުވެވޭނެ އެންމެ އަވަސް މަގެވެ. މިހާރު ތިޔަ ތަހައްމަލު ކުރަމުންދާ ހިތާމަތަކަށް އޮތް ލުޔަކީ ވެސް އެއީ އެވެ.\nބައްދަލުވާ ކޮންމެ މީހަކަށް ހިނިތުންވުމާއެކު މަރުހަބާ ކިޔުމަކީ ދިރިއުޅުމުގެ އާދައަށް ހަދާށެވެ. އެކަމުން އަނެއް މީހާއަށް ލިބޭ ހިތްހަމަޖެހުމަށްވުރެ ބޮޑު މަންފާއެއް ތިބާއަށް ލިބޭނޭކަން އެއީ ނަބިއްޔާގެ ބަސްފުޅެވެ. އެ ބަސްފުޅަށް އިތުބާރުކޮށް ހިނިތުންވުމާއެކު ކުރިއަށް ވަޑައިގަންނަވާށެވެ. ތިބާ ހީވެސް ކޮށްފައި ނެތްފަދަ ފުރުސަތުތައް ފަހިވެގެންދާނެކަން ގައިމެވެ.


Raajje vadaigennevee enburi vadaigannavaakah noon, hunnavan beynufulhuvanee amilaa geygai - Nasheed\nރައީސް ނަޝީދު ވަޑައިގަތުން\nރާއްޖެ ވަޑައިގެންނެވީ3ދުވަހަކަށް ނޫން\nފަރުވާގެ ކަންކަމަށް އެނބުރިވަޑައިގަންނަވަން ޖެހޭ\nސެކިއުރިޓީއާއި މެދު ހިތްހަމަޖެހިވަޑައިގަންނަވާ\n13 އޮކްޓޯބަރ 2021 | ބުދަ 18:50\nރައްޔިތުންގެ މަޖިލީހުގެ ރައީސް ރައީސް މުހައްމަދު ނަޝީދު\nރާއްޖެއަށް ވަޑައިގެންނެވީ3ދުވަހަށް ކަމަށް ނިންމާފައިވަނީ މީޑިއާތަކުން ކަމަށާއި، ނަމަވެސް ފަރުވާއަށް އެނބުރިވަޑައިގަންނަވަން ޖެހޭކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\n6 މެއިގެ ހަލަމާއަށްފަހު ފަރުވާ ހޯއްދަވަމުން ގެންދަވާ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ރާއްޖެ ވަޑައިގެން ފުރަތަމަ ފަހަރަށް ނޫސްވެރިންނާއި ބައްދަލުކުރައްވާ ވާހަކަފުޅު ދައްކަވަމުން ވިދާޅުވީ އެމަނިކުފާނު ރާއްޖެ ވަޑައިގެންފައި ވަނީ ތިން ދުވަހަށް ކަމަށް ބުނެ ފަތުރަމުންދާ ޚަބަރަކީ ދޮގެއް ކަމަށެވެ. ނަމަވެސް ފުރާ ދުވަސް ވިދާޅުވެވެން ނެތް ކަމަށާއި ސިފައިންގެއިން އެދެނީ އެއްތަނުން އަނެއްތަނަށް ދާއިރު އެ މައުލޫމާތު އާންމު ނުކުރުމަށް ކަމަށް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ރާއްޖޭގައި ގިނަ ދުވަހު މަޑުކުރެވެން ނެތްކަމަށެވެ. ނަމަވެސް މަޑުކުރަން ޖެހިއްޖެ ހާލަތެއް މެދުވެރިވެއްޖެނަމަ މަޑުކުރައްވާނެކަމަށެވެ. ނޫސްވެރިއެއްގެ ސުވާލަށް ޖަވާބުދެއްވަމުން ރައީސް ނަޝީދު ވިދާޅުވީ ރައީސާއި ނާއިބުރައީސް ނެތް ހާލަތެއްގައި ރާއްޖޭގައި މަޑުކުރައްވާނެ ކަމަށެވެ.\nތިން ދުވަހަށް ވަޑައިގެންނެވި ކަމަށް ބުނާ ވާހަކަ އެމަނިކުފާނު ދޮގުކުރެއްވި ނަމަވެސް ވަޑައިގެން ހުންނެވީ ކިތައް ދުވަހަށް ކަމެއް އަދި ފުރާވަޑައިގަންނަވާނީ ކޮންދުވަހަކު ކަމެއް ސަލާމަތީ ސަބަބުތަކަށްޓަކައި އެމަނިކުފާނު ހާމަކުރައްވަން ދެކޮޅު ހެއްދެވިއެވެ.\nރައީސް ނަޝީދު ރާއްޖެ ވަޑައިގަތުމަށް ފަހު ހުންނަވަނީ ހޮޓެލް ޖެންގައެވެ. ޖެންގައި ހުންނަވާ ސަބަބާއި ގުޅިގެން ރައީސް ނަޝީދު ވިދާޅުވީ އެއީ ވެސް ސަލާމަތީ ކަންކަމާއި ގުޅިފައިވާ ކަމެއް ކަމަށާއި، ހޮޓެލް ޖެންގައި މަޑުކުރައްވަނީ ސަރުކާރުން މަޖިލީހުގެ ރައީސަށް ހަމަޖައްސާ ރަސްމީގޭގެ މަސައްކަތް ނިމެންދެން ކަމަށެވެ. ޖެން ހޮޓެލުގައި ހުރުމުގެ ހުރިހާ ޚަރަދެއް ވެސް ހަމަޖައްސައިފައިވަނީ ސަރުކާރުން ކަމަށް ނަޝީދު ވިދާޅުވިއެވެ.\nޖެންގައި ހުންނަވަން ބޭނުންފުޅު ނުވާކަމާއި، ހުންނަވަން ބޭނުންފުޅުވަނީ އަމިއްލަ ގޭގައި ކަމަށް ރައީސް ނަޝީދު ވިދާޅުވިއެވެ. އެހެންނަމަވެސް އެ ސަލާމަތީ ސަބަބުތަކަށްޓަކައި އެކަން އެގޮތަށް ނުކުރެވޭކަމަށް ވިދާޅުވިއެވެ.\nއަޅުގަނޑުގެ ގެއެއް ހުރޭ. އަޅުގަނޑު ވަރަށް ބޮޑަށް އެދެން އެ ގޭގައި އަޅުގަނޑަށް ހުރެވޭނެ ގޮތް ވުން. އެހެންނަމަވެސް އެމްއެންޑީއެފަކުން މިހާރަކު މިވަގުތަކު އެ ޖާގަ ދޭން ތައްޔާރަކަށް ނޫން ތިބީކީއެއް. މިގޮތަށް އަޅުގަނޑު ވަކީން ތަނެއްގައި ބެހެއްޓުން އެއީ ސަލާމަތްތެރިކަން ބޮޑު ކަމެއްގެ ގޮތުގައި އެ ބޭފުޅުން ދެކެނީ\nރައީސް ނަޝީދު ރާއްޖެ ވަޑައިގެންފައިވާ އިރު، ސަލާމަތީ ކަންކަން ވަނީ ވަރަށް ބޮޑަށް ވަރުގަދަކޮށްފައެވެ. އަދި މިހާރު ލިބިވަޑައިގަންނަވާ ސެކިއުރިޓީއާއި މެދު ހިތްހަމަޖެހިވަޑައިގަންނަވާ ކަމަށާއި، ނަމަވެސް އެމަނިކުފާނުގެ ދެ ބޭފުޅުން އެކަމާއި ހިތްހަމަޖެހިވަޑައިނުގަންނަވާކަމަށް ރައީސް ނަޝީދު ވިދާޅުވިއެވެ.\nއަޅުގަނޑު އެ ކުދިން ކައިރީ އެހިން އެބަ މަލާމާތްކުރެޔޭ ނޯތް ކޮރެޔާގެ ވެރިޔާ ތަންތަނަށް ގެންދާ ގޮތަށޭ ގެންދަނީ. ކިހިނެއްހޭ ދެން ހަދާނީ. އެކުދިން ބުނީ ކޮންމެ ގޮތެއް ވިޔަސް ބޭނުންވަނީ ބައްޕަ ސަލާމަތުން ހުރުމޭ\nނަޝީދު ވިދާޅުވި ގޮތުގައި އެމަނިކުފާނު ބޭނުންވަނީ މަސައްކަތުގައި ދެމިހުންނެވުމަށެވެ. އެމަނިކުފާނުގެ ދާއިރާގެ ރައްޔިތުން ވެސް އެދިވަޑައިގަންނަވާ ގޮތަށް އެ މަސައްކަތް ކުރިއަށް ގެންދެވޭނެ ކަމަށް ވިދާޅުވި އެވެ.\nމަޖިލީހުގެ ރައީސް، ރައީސް މުޙައްމަދު ނަޝީދު ރައީސް ނަޝީދު މަޖިލިސް


ގަސްދުގައި މީހަކު މެރުމުގެ ކުށް ތަހުގީގުކުރުމުގައާއި އެކުށުގެ އަދަބު ތަންފީޒުކުރުމުގައި އަމަލުކުރަންވީގޮތުގެ ގަވާއިދު (ގަވާއިދު ނަންބަރު 33/2014) - Gaanoon.com\nގަސްދުގައި މީހަކު މެރުމުގެ ކުށް ތަހުގީގުކުރުމުގައާއި އެކުށުގެ އަދަބު ތަންފީޒުކުރުމުގައި އަމަލުކުރަންވީގޮތުގެ ގަވާއިދު (ގަވާއިދު ނަންބަރު 33/2014)\nގަސްދުގައި މީހަކު މެރުމުގެ ކުށް ތަހުގީގުކުރުމުގައާއި އެކުށުގެ އަދަބު ތަންފީޒުކުރުމުގައި އަމަލުކުރަންވީގޮތުގެ ގަވާއިދު\n(ގަވާއިދު ނަންބަރު 33/2014)\n1 ވަނަ މާއްދާ - ތައާރުފާއި ނަން\n(ހ) މިއީ، ގަސްދުގައި މީހަކު މެރުމުގެ ކުށުގެ މައްސަލަތައް ތަހުގީގުކުރުމުގައާއި، ގަސްދުގައި މީހަކު މެރުމުގެ ކުށުގެ މައްސަލަތަކުގައި ދިވެހިރާއްޖޭގެ ށަރުއީ ކޯޓުތަކުން ކުރާ މަރުގެ އަދަބު ތަންފީޒުކުރުމުގައި އަމަލުކުރަންވީ އިޖުރާއަތުތައް ކަނޑައަޅައި ބަޔާންކުރުމުގެ ގަވާއިދެވެ.\n(ށ) މި ގަވާއިދަށް ކިޔާނީ، "ގަސްދުގައި މީހަކު މެރުމުގެ ކުށް ތަހުގީގުކުރުމުގައާއި އެކުށުގެ އަދަބު ތަންފީޒުކުރުމުގައި އަމަލުކުރަންވީގޮތުގެ ގަވާއިދު" އެވެ.\n(ނ) މި ގަވާއިދަކީ ގާނޫނު ނަންބަރު 5/2008 (ފުލުހުންގެ ގާނޫނު) އާއި ގާނޫނު ނަންބަރު 14/2013 (ދިވެހިރާއްޖޭގެ ޖަލުތަކާއި ޕެރޯލްގެ ގާނޫނު) ގެ ދަށުން އެކުލަވައިލާފައިވާ ގަވާއިދެެކެވެ.\n2 ވަނަ މާއްދާ - މަގްސަދު\n(ހ) ގަސްދުގައި މީހަކު މެރުމުގެ ކުށުގެ މައްސަލަތައް ތަހުގީގުކުރާ ފަރާތުންނާއި، މަރުގެ އަދަބު ތަންފީޒުކުރާ ފަރާތުން އަމަލުކުރަންޖެހޭ އުސޫލުތައް ތަފްސީލުކޮށް ބަޔާންކުރުން؛\n(ށ) ގަސްދުގައި މީހަކު މެރުމުގެ ކުށުގެ އަދަބުގެ ގޮތުގައި ކަނޑައަޅާ މަރުގެ އަދަބު ތަންފީޒުކުރުމުގައި ގެންގުޅޭ ވަކި އިޖުރާއަތުތަކެއް ގާއިމުކުރުން.\nތަހުގީގު ހިންގުމާބެހޭ އިޖުރާއަތުތައް\n3 ވަނަ މާއްދާ - ގާނޫނީ ވަކީލެއްގެ އެހީތެރިކަން ލިބިދިނުން\n(ހ) ގަސްދުގައި މީހަކު މެރުމުގެ ކުށުގެ މައްސަލަތައް ތަހުގީގުކުރެވޭ މަރުހަލާގައި ތުހުމަތު ކުރެވޭ މީހާއަށް ގާނޫނީ ވަކީލެއްގެ އެހީތެރިކަން ލިބިދޭންވާނެއެވެ. އަދި ގާނޫނީ ވަކީލެއްގެ އެހީތެރިކަމާ ނުލައި އެފަދަ މައްސަލަތަކުގެ ތަހުގީގު ކުރިއަށް ގެންގޮސްގެންނުވާނެއެވެ.\n(ށ) ގަސްދުގައި މީހަކު މެރުމުގެ ކުށުގެ މައްސަލަތަކުގައި ތުހުމަތު ކުރެވޭ މީހާ ބޭނުންވާނަމަ، ގާނޫނީ ވަކީލެއް އައްޔަންކުރުމަށް އެކަށީގެންވާ ފުރުސަތެއް އޭނާއަށް ދޭންވާނެއެވެ.\n(ނ) ތުހުމަތުކުރެވޭ މީހާއަށް، ގާނޫނީ ވަކީލެއްގެ އެހީތެރިކަން ހޯދިފައިނުވާނަމަ، ދައުލަތުން އޭނާއަށް ގާނޫނީ ވަކީލަކު އައްޔަންކޮށްދޭން ވާނެއެވެ.\n(ރ) މި މާއްދާގެ (ށ) ގައި ބަޔާންކޮށްފައިވާ ގޮތުގެމަތިން، ގާނޫނީ ވަކީލެއް އައްޔަންކުރަން ތުހުމަތުކުރެވޭ މީހާ ބޭނުންނުވާނަމަ، އޭނާ ތަމްސީލުކުރާނީ ދައުލަތުން ކަނޑައަޅާ ވަކީލެކެވެ.\n4 ވަނަ މާއްދާ – ތުހުމަތުގައިވާ މީހާއަށް ފުލުހުން އަންގަންޖެހޭ ކަންކަން\n(ހ) ގަސްދުގައި މީހަކު މެރުމުގެ ކުށުގެ ތަހުމަތުގައި ހައްޔަރުކުރެވޭ މީހާގެ މައްސަލަ ތަހުގީގުކުރަން ފެށުމުގެ ކުރިން، އޭނާގެ މައްޗަށް ތުހުމަތުކުރެވެނީ ގަސްދުގައި މީހަކު މެރުމުގެ ކުށުގެ ތުހުމަތުގައިކަމާއި، އެ ކުށް އޭނާގެ މައްޗަށް ސާބިތުވެއްޖެނަމަ، އޭނާގެ މައްޗަށް މަރުގެ އަދަބު ކަނޑައެޅިގެނ ްހިނގައިދާނެކަން އެމައްސަލަ ތަހުގީގުކުރާ ފަރާތުން އޭނާއަށް އަންގައިދޭންވާނެއެވެ.\n(ށ) ކުށެއްގެ ތުހުމުތުގައި ހައްޔަރުކުރެވެނީ، ގަސްދުގައި މީހަކު މެރުމުގެ ކުށުގެ ތަހުމަތު ނޫން އެހެން ކުށެއްގެ ތުހުމަތުގައިކަމަށްވެފައި، ނަމަވެސް ދައުވާ އުފުލޭ މަރުހަލާގައި އޭނާގެ މައްޗަށް ދައުވާކުރާނީ ގަސްދުގައިކަމަށްވެފައި، ނަމަވެސް ދައުވާ އުފުލޭ މަރުހަލާގައި އޭނާގެ މައްޗަށް ދައުވާކުރާނީ ގަސްދުގައި މީހަކު މެރުމުގެ ކުށުގައި ކަމަށް ޕްރޮސިކިއުޓަރ ޖެނެރަލް ކަނޑައަޅައިފިނަމަ، އެ މައްސަލައެއް ތަހުގީގުކުރެވުނުއިރު، މި ގަވާއިދުގައި ބަޔާންކޮށްފައިވާ ހައްގުތައް ފުރިހަމައަށް ލިބިދީފައިނުވާނަމަ، އެ މައްސަލައިގެ ތަހުގީގު އަލުން ހިންގުމަށް ޕްރޮސިކިއުޓަރ ޖެނެރަލް ފުލުހުންނަށް އަންގަންވާނެއެވެ.\n(ނ) ގަސްދުގައި މީހަކު މެރުމުގެ ކުށުގެ ތަހުމަތުގައި ހައްޔަރުކުރެވޭ މީހާއަކީ، ބިދޭސީއެއްނަމަ، އޭނާއާ ކުރެވޭ ސުވާލުތައް ކިޔަިދީ، އޭނާ ދައްކަން ބޭނުންވާ ވާހަކަތައް ކިޔައިދިނުމަށް ތަރުޖަމާނަކު، ތަހުގީގުކުރާ ފަރާތުން އޭނާއަށް ހަމަޖައްސައިދޭންވާނެއެވެ.\n5 ވަނަ މާއްދާ – ތުހުމަތުކުރެވޭ މީހާއަށް ލިބިދޭ އެހެނިހެން ހައްގުތައް\nމި ގަވާއިދުގެ އެހެން މާއްދަތަކުގައި ބަޔާންކޮށްފައިވާ ހައްގުތަކުގެ އިތުރުން، ގަސްދުގައި މީހަކު މެރުމުގެ ކުށުގެ ތުހުމަތުގައި ހައްޔަރުކުރެވޭ މީހައަށް ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީން ލިބިދޭ އެންމެހައި ހައްގުތައް ލިބިގެންވާކަމަށް އޭނާއަށް ފުލުހުން އަންގައިދޭންވާނެއެވެ.\n6 ވަނަ މާއްދާ – ކުޑަކުދިންގެ ހައްގުތައް ރައްކާތެރިކުރުން\nގަސްދުގައި މީހަކު މެރުމުގެ ކުށުގެ ތުހުމަތުގައި ހައްޔަރުކުރެވޭ ފަރާތަކީ ކުޑަކުއްޖެއްނަމަ، އެ ތަހުގީގެއް ހިންގުމުގައި އަމަލުކުރަންވާނީ ދިވެހިރާއްޖޭގައި ކުޑަކުދިންގެ ހައްގުތައް ރައްކާތެރިކޮށް ހިމާޔަތްކުރުމަށް ހެދިފައިވާ ގާނޫނުތަކާއި ނުވަތަ އެ މަގްސަދު ހާސިލުކުރުމަށްޓަކައި އެހެން ގާނޫނެއްގައިވާ މާއްދާއާ ތައާރުޒުނުވާ ގޮތުގެމަތިންނެެވެ.\n7 ވަނަ މާއްދާ – ދައުވާއުފުލާއިރު ޔަގީންކުރަންޖެހޭ ކަންކަން\nގަސްދުގައި މީހަކު މެރުމުގެ ކުށުގެ ދައުވާ ޕްރިސިކިއުޓަރ ޖެނެރަލް އުފުލާއިރު، މި ގަވާއިދުގައިވާ ގޮތުގެމަތިން އެ ކުށުގެ ތުހުމަތުގައިވާ މީހާގެ ތަހުގީގު ހިންގާފައިވާކަން ޔަގީންކުރަންވާނެއެވެ.\nމަރުގެ އަދަބު ތަންފީޒުކުރުމާބެހޭ އިޖުރާއަތުތައް\n8 ވަނަ މާއްދާ - މަރުގެ އަދަބު ތަންފީޒުކުރުމުގެ ށަރުތު\nމި ގަވާއިދުގެ ދަށުން މަރުގެ އަދަބު ތަންފީޒުކުރެވޭނީ، ދިވެހިރާއްޖޭގެ ސުޕްރީމް ކޯޓުން އެ މައްސަލައެއް ބެލުމަށްފަހު، މަރުގެ ހުކުމް އިއްވައިފިނަމައެވެ.\n9 ވަނަ މާއްދާ – މަރުގެ އަދަބު ތަންފީޒުކުރުމުގެ ކުރިން މީޑިއޭޓްކުރުން\nމި ގަވާއިދުގެ ދަށުން އަދަބު ތަންފީޒުކުރުމުގެ ކުރިން، ކުށް ސާބިތުވެފައިވާ މީހާއާއި މަރާލެވިފައިވާ މީހާގެ ވާރިސުންނާ ދެމެދު މީޑިއޭޓްކުރަންވާނެއެވެ. އަދި މީޑިއޭޓްކުރުމުގެ ދައުރު އަދާކުރާނީ، މިނިސްޓްރީ އޮފް އިސްލާމިކް އެފެއަރޒުން ކަނޑައަޅާ ފަރާތަކުންނެވެ.\n10 ވަނަ މާއްދާ – ގާނޫނީ ގޮތުން ހުރިހާ ކަމެއް ފުރިހަމަވެފައިވާކަމުގެ ލިޔުން\n(ހ) ކުށް ސާބިތުވެފައިވާ މީހާގެ މައްޗަށް މަރުގެ އަދަބު ތަންފީޒުކުރެވޭނީ، މި ގަވާއިދުގައި ބަޔާންކޮށްފައިވާ އެންމެހައި އިޖުރާއަތުތަކާ އެއްގޮތަށްކަން އަދި ގާނޫނީ ގޮތުން ހުރިހާ ކަމެއް ފުރިހަމަވެގެންކަން އެނގޭނެ ލިޔުމެއް އަންނަނިވި ފަރާތްތަކުގެ މައްޗަށް ެކުލެވޭ ކޮމިޓީއަކުން ސޮއިކޮށް، ރައީސުލްޖުމްހޫރިއްޔާއަށް ފޮނުވަންވާނެއެވެ.\nއުއްތަމަ ފަނޑިޔާރު ނުވަތަ އުއްތަމަ ފަނޑިޔާރު ކަނޑައަޅާ ފަރާތެއް؛ އަދި\nކޮމިށަނަރ އޮފް ޕްރިޒަންސް\n(ށ) މި މާއްދާގެ (ހ) ގައި ބަޔާންކުރާ ލިޔުމުގެ ފޯމެޓް ކަނޑައަޅާނީ، މިމާއްދާގެ (ހ) ގައި ކަނޑައަޅާފައިވާ ކޮމިޓީންނެވެ.\n(ނ) މި މާއްދާގެ (ހ) ގައި ބަޔާންކުރާ ލިޔުން ލިބޭތާ3(ތިނެއް) ދުވަހުގެ ތެރޭގައި، ކުށް ސާބިތުވެފައިވާ މީހާގެ މައްޗަށް މަރުގެ އަދަބު ތަންފީޒުކުރުމުގެ އަމުރެއް ރައީސުލްޖުމްހޫރިއްޔާ ކޮމިށަނަރ އޮފް ޕްރިޒަންސް އަށް ފޮނުވަންވާނެއެވެ.\n11 ވަނަ މާއްދާ - މަރުގެ އަދަބު ތަންފީޒުކުރުން ފަސްކުރުން\n(ހ) އަންނަނިވި ހާލަތުންކުރެ ހާލަތެއް މެދުވެރިވެފައިވާނަމަ، މަރުގެ އަދަބު ތަންފީޒުކުރުން ތިރީގައި ބަޔާންކޮށްފައިވާ ގޮތުގެމަތިން ފަސްކުރެވޭނެއެވެ.\nކުށް ސާބިތުވެފައިވާ ކުއްޖާއަކީ 18 އަހަރު ނުފުރޭ ކުޑަކުއްޖެއްނަމަ، އެ ކުއްޖާގެ އުމުރުން 18 އަހަރު ފުރެންދެން؛\nކުށް ސާބިތުވެފައިވާ މީހާއަކީ މާބަނޑު މީހެއްކަމުގަިއވާނަމަ، އެމީހެއްގެ ބަނޑުގައި އޮންނަ ދަރިފުޅު ވިހައި، އެ ދަރިފުޅަށް2އަހަރު ފުރެންދެން؛\nކުށް ސާބިތުވެފައިވާ މީހާއަކީ މާބޮޑަށް ބަލި ހާލު ދެރަވެފައިވާ މީހަކުކަމުގައިވާނަމަ، އެމީހަކު ގަދަވަންދެން.\n(ށ) ކުށް ސާބިތުވެފައިވާ މީހާއަކީ މި މާއްދާގެ (ހ) ގެ (3) ވަނަ ނަންބަރުގައި ބަޔާންކުރާ ހާލަތު މެދުވެރިވެފައިވާ މީހެއްކަން ކަނޑައަޅާނީ ކޮމިށަނަރ އޮފް ޕްރިޒަންސް ކަނޑައަޅާ މެޑިކަލް އޮފިސަރުންގެ މައްޗަށް އެކުލެވޭ3މެންބަރުންގެ ބޯޑުގެ ލަފާގެ މަތިންނެވެ.\n12 ވަނަ މާއްދާ – ފަސްކުރެވޭ ހާލަތުގައި ޖަލުގައި ބެހެއްޓުން\n(ހ) މި ގަވާއިދުގެ 11 ވަނަ މާއްދާގައިވާ ގޮތުގެމަތިން، މަރުގެ އަދަބު ތަންފީޒުކުރުން ފަސްކުރެވޭ ހާލަތުގައި، ކުށް ސާބިތުވެފައިވާ މީހާ ބަހައްޓަންވާނީ ޖަލުގައެވެ.\n(ށ) މި މާއްދާގެ (ހ) ގައިވާ ގޮތުމަތިން ކުށް ސާބިތުވެފައިވާ މީހާ ޖަލުގައި ބަހައްޓަންވާނީ އެހެން ކުށްވެރިންނާ ވަކިންނެވެ.\n(ނ) މި މާއްދާގެ (ހ) އަދި (ށ) ގައި އެހެން ބަޔާންކޮށްފައިވީނަމަވެސް، ކުށް ސާބިތުވެފައިވާ މީހާއަކީ މާބަނޑު މީހެއް ނުވަތަ މާބޮޑަށް ބަލިހާލަތު ދެރަ މީހެއް ކަމުގައިވާނަމަ، އޭނާގެ މައްޗަށް މަރުގެ އަދަބު ތަންފީޒުކުރެވެންދެން ބަހައްޓާނީ، އޭނާގެ ހާލަތަށް ރިއާޔަތްކޮށް، އެފަދަ މީހަކު ބެހެއްޓުން އެކަށީގެންވާކަމަށް މޯލްޑިވްސް ކަަރެކްށަނަލް ސަރވިސްއިން ކަނޑައަޅާ ތަނެއްގައެވެ.\n13 ވަނަ މާއްދާ – މަރުގެ އަދަބު ތަންފީޒުކުރާ ދުވަހާ ވާރިސުންގެ ބަހެއް ހޯދުން\n(ހ) މި ގަވާއިދުގައި ބަޔާންކޮށްފައިވާ ހުރިހާ މަރުހަލާތަކެއް ފުރިހަަމަވުމަށްފަހު، މަރުގެ އަދަބު ތަންފީޒުކުރުމުގެ ކުރިން މަރާލެވިފައިވާ މީހަގެ ވާރިޒުންގެ ބަހެއް ހޯދުމަށް، މޯލްޑިވްސް ކަރެކްށަނަލް ސަރވިސްއިން އެކަށީގެންވާ މަސައްކަތެއް ކުރަންވާނެއެވެ.\n(ށ) މި މާއްދާގެ (ހ) ގައިވާ ގޮތުގެމަތިން، ވާރިސުންގެ ބަހެއް ހޯދަންވާނީ މި ގަވާއިދުގައި ބަޔާންކޮށްފައިވާ ގޮތުގެމަތިން ކުށްވެރިޔާ މައްޗަށް މަރުގެ އަދަބު ތަންފީޒުކުރެވޭ ދުވަހުގައެވެ.\n(ނ) މި މާއްދާގެ (ށ) ގައި ބަޔާންކޮށްފައިވާ ގޮތުގެމަތިން، ވާރިސުން ކުށް ސާބިތުވެފައިވާ މީހާގެ އަތުން މަރުގެ ދިޔަ އަތުލުމަށްފަހު މައާފް ދީފިނަމަ ނުވަަތަ މަރުގެ ދިޔައަކާ ނުލައި މައާފުދީފިނަމަ، މަރުގެ އަދަބު ތަންފީޒުނުކޮށް، އެކަން ސުޕްރީމް ކޯޓަށް އަންގަންވާނެއެވެ. އަދި ސުޕްރީމް ކޯޓުން އެހެންގޮތަކަށް ނާންގާހައިހިނދަކު، ކުށް ސާބިތުވެފައިވާ މީހާގެ މައްޗަށް މަރުގެ އަދަބު ތަންފީޒުކޮށްގެން ނުވާނެއެވެ.\n(ރ) މި މާއްދާގެ (ނ) ގައިވާ ގޮތުގެމަތިން ކުށް ސާބިތުވެފައިވާ މީހާއަށް ވާރިސުން މައާފުކުރުމުގައި އެންމެ ވާރިސަކުވެސް މައާފުކޮށްފިނަމަ މަރުގެ އަދަބު ތަންފީޒުކޮށްގެން ނުވާނެއެވެ.\n(ބ) މި މާއްދާގެ (ނ) ގައިވާ ގޮތުގެމަތިން ސުޕްރީމް ކޯޓަށް އެންގުމުން، އެ ކޯޓުން، ކުށް ސާބިތުވެފައިވާ މީހާގެ މައްޗަށް ގާނޫނުގައި ކަނޑައަޅާފައިވާ އެހެން އަދަބެއް ކަނޑައެޅުމަކަށް މި ގަވާއިދު ހުރަހެއް ނާޅައެވެ.\n(ޅ) މި ގަވާއިދުގެ9ވަނަ މާއްދާގައި ބަޔާންކޮށްފައިވާ މީޑިއޭށަނާއި، މި މާއްދާގެ (ހ) ގައި ބަޔާންކޮށްފައިވާ ގޮތުގެމަަތިން ވާރިސުންގެ ބަހެއް ހޯދުމާމެދު މަދުވެގެން 10 (ދިހައެއް) ދުވަސް ހޭދަވާންވާނެއެވެ.\n14 ވަނަ މާއްދާ – ކުށް ސާބިތުވެފައިވާ މީހާގެ އެންމެ ފަހުގެ ހައްގުތައް\nމަރުގެ އަދަބު ތަންފީޒުކުރުމުގެ ކުރިން، އަންނަނިވި ހައްގުތައް ކުށް ސާބިތުވެފައިވާ މީހާއަށް ލިބިގެންވެއެވެ. އަދި މި ހައްގުތައް ބޭނުންކުރުމުގެ ފުރުސަތު ދެވޭނީ އެ ފަރާތް ބަންދުކުރެވިފައިވާ ޖަލުގައި އެކަމަށް ކަނޑައަޅާފައިވާ ނިޒާމެއް ތެރެއިންނެވެ.\n(ހ) ކުށް ސާބިތުވެފައިވާ މީހާ މެރުމަށް ކަނޑައެޅިފައިވާ ދުވަހު އޭނާގެ އާއިލާއާ ބައްދަލުކުރުން؛ އަދި\n(ށ) ކުށް ސާބިތުވެފައިވާ މީހާގެ މައްޗަށް މަރުގެ އަދަބު ތަންފީޒުކުރުމުގެ ކުރިން ފަހުގެ ވަސިއްޔަތް ކުރުން.\n15 ވަނަ މާއްދާ – މަރުގެ އަދަބު ތަންފީޒުކުރުމުގެ އިޖުރާއަތު\n(ހ) މަރުގެ އަދަބު ތަންފީޒުކުރަންވާނީ މި ގަވާއިދުގެ 10 ވަނަ މާއްދަގެ (ނ) ގައިވާ އަމުރު ރައީސުލްޖުމްހޫރިއްޔާ ކޮމިށަނަރ އޮފް ޕްރިޒަންސް އަށް ފޮނުވުމުން، އެ ލިޔުން ލިބޭތާ ގިނަވެގެން7(ހަތެއް) ދުވަހުގެ ތެރޭގައި އަންނަނިވި ފަރާތްތަކުގެ ހާޒިރުގައެވެ.\nކޮމިށަނަރ އޮފް ޕްރިޒަންސް؛\nމޯލްޑިވްސް ކަރެކްށަނަލް ސަރވިސްއިން ކަނޑައަޅާ ޑޮކްޓަރަކު؛\nޕްރޮސިކިއުޓަރ ޖެނެރަލްގެ ފަރާތުން ކަނޑައަޅާ ގާނޫނީ ވަކީލަކު؛ އަދި\nކޮމިށަނަރ އޮފް ޕްރިޒަންސް ކަނޑައަޅާ، އާންމުންގެ ތެރެއިން މަދުވެގެން3މީހުން.\n(ށ) މި މާއްދާގައި (ހ) ގައި ބަޔާންކޮށްފައިވާ މަރުގެ އަދަބު ތަންފީޒުކުރާނީ ޖަލުގައި އެކަމަށް ހާއްސަކޮށްފައިވާ ވަކި ތަނެއްގައެވެ.\n(ނ) މަރުގެ އަދަބު ތަންފީޒުކޮށް ނިމުމުން، މަރު ސާބިތުކުރާ ފޯމުގައި މި މާއްދާގެ (ހ) ގެ (2) ވަނަ ނަންބަރުގައި ބަޔާންކުރާ ޑޮކްޓަރު ސޮއިކުރަންވާނެއެވެ.\n(ރ) މަރުގެ އަދަބު ތަންފީޒުކޮށް ނިމުމުން، އެކަމަށް ހެކިވެ، މި މާއްދަގެ (ހ) ގައި ބަޔާންކުރާ ފަރާތްތަކުން މޯލްޑިވްސް ކަރެކްށަނަލް ސަރވިސްއިން ކަނޑައަޅާ ފޯމެއްގައި ސޮއިކުރަންވާނެއެވެ.\n16 ވަނަ މާއްދާ - މަރުގެ އަދަބު ތަންފީޒުކުރާނެ ގޮތް\n(ހ) މަރުގެ އަދަބު ތަންފީޒުކުރުމަށްޓަކައި، ކުށް ސާބިތުވެފައިވާ މީހާ މަރާލާނީ، ލީތަކް އިންޖެކްށަން ބޭނުންކޮށްގެންނެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ ގޮތުގެމަތިން މަރުގެ އަދަބު ތަންފީޒުކުރުމަށްފަހު، އެކަން، އެ އަދަބު ތަންފީޒުކުރެވުނު ދުވަހުން ފެށިގެން7(ހަތެއް) ދުވަހުގެ ތެރޭގައި ކޮމިށަނަރ އޮފް ޕްރިޒަންސް ރައީސުލްޖުމްހޫރިއްޔާއަށް އަންގަންވާނެއެވެ.\n17 ވަނަ މާއްދާ – މަރުގެ އަދަބު ތަންފީޒުކޮށްފައިވާ މީހާގެ ހަށިގަނޑު ވަޅުލުން\nމި ގަވާއިދުގެ 15 ވަނަ މާއްދާގައިވާ އިޖުރާއަތުތަކާ އެއްގޮތަށް، މި ގަވާއިދުގެ 16 ވަނަ މާއްދާގައިވާ ގޮތުގެމަތިން މަރުގެ އަދަބު ތަންފީޒުކުރުމަށްފަހު، އޭނާގެ ހަށިގަނޑު ވަޅުލުމުގެ ކަންކަން ހަމަޖެއްސުމަށްޓަކައި އޭނާގެ އާއިލާއިން ބޭނުންވާނަމަ، އާއިލާއާ ހަށިގަނޑު ހަވާލުކުރަންވާނެއެވެ. އަދި އާއިލާއިން ހަށިގަނޑު ބޭނުންނޫން ނަމަ، ހަށިގަނޑު ވަޅުލުމުގެ ޒިންމާ އުފުލާނީ ދައުލަތުންނެވެ.\n18 ވަނަ މާއްދާ - މަރުވި މީހާގެ ވާރިސުންގެ ބަހެއް ހޯދުން\nމަރުގެ މައްސަލަތަކުގައި ކުށްވެރިޔާގެ ކިބައިން ބަދަލު ހޯދުމާމެދު މަރުވި މީހާގެ ވާރިސުންގެ ފަރާތުން ށަރީއަތުގައި ބަހެއް ހޯދުމުގެ ކުރިން، އިސްލާމްދީނުގައި އެކަން އޮންނަ ގޮތް، ޕްރިސިކިއުޓަރ ޖެނެރަލްގެ އޮފީހުގެ ފަރާތުން މަރުވި މީހާގެ ވާރިސުންނަށް އޮޅުން ފިލުވައިދޭންވާނެއެވެ.\n19 ވަނަ މާއްދާ – ގަވާއިދަށް އަމަލުކުރުން\nމި ގަވާއިދަށް އަމަލުކުރަން ފަށާނީ، މި ގަވާއިދު ދިވެހި ސަރުކާރުގެ ގެޒެޓުގައި ށާއިއުކުރާ ދުވަހުން ފެށިގެންނެވެ.\n20 ވަނަ މާއްދާ – މާނަކުރުން\n(ހ) މި ގަވާއިދުގެ ބޭނުމަށްޓަކައި، ކުށް ސާބިތުވެފައިވާ މީހާކަމަށް ބަލާނީ، ގަސްދުގައި މީހަކު މެރުމުގެ ކުށް ސާބިތުވެރފައިވާ މީހާއަށެވެ.\n(ށ) މި ގަވައިދުގައި ކަނޑައަޅާފައިވާ މުއްދަތުތައް ގުނާނީ، ބަންދުދުވަސްތައް ހިމަނައިގެންނެވެ.\n(ނ) މި ގަވާއިދުގެ ބޭނުމަށް މެޑިކަލް އޮފިސަރުން ކަމަށް ބަލާނީ، ރާއްޖޭގެ މެޑިކަލް ކައުންސިލުން ގަބޫލުކުރާ ތައުލީމާއި ތަރުޖިބާ ލިބިފައިވާ އެ ދާއިރާގައި މަސައްކަތްކުރާ މީހުންނެވެ.\nމި ގަވާއިދަށް ގެނެވުނު އިސްލާހު\n1 ވަނަ އިސްލާހު\nފުލުހުންގެ ގާނޫނު (ގާނޫނު ނަންބަރު 5/2008)\nTRi_2014-R-33 ގަވާއިދު ނަންބަރ.pdf


Airport duty free gai dhivehi ufedhdhun thakah khaassa fihaaraeh hulhuvaifi - vNews.mv\nއެއާޕޯޓުގެ ޑިއުޓީ ފްރީގައި ދިވެހި އުފެއްދުންތަކަށް ޚާއްސަ ފިހާރައެއް ހުޅުވައިފި\nހަދީޖާ އާނަސްތު 10 January 2020, 15:44\nވެލާނާ އިންޓަނޭޝަނަލް އެއާޕޯޓުގެ ޑިއުޓީ ފްރީގައި ދިވެހި އުފެއްދުންތަކަށް ހާއްސަ ފިހާރައެއްހުޅުވައިފިއެވެ.\nމި ފިހާރަ ހުޅުވައިދެއްވީ އިކޮނޮމިކް މިނިސްޓަރު ފައްޔާޒު އިސްމާއިލް އާއި ފިނޭންސް މިނިސްޓަރު އިބްރާހިމް އަމީރެވެ.\nބިޒްނަސް ސެންޓާ ކޯޕަރޭޝަނުން އިސްނަގައިގެން "އޯތެންޓިކް މޯލްޑިވްސް" ގެ ނަމުގައި ހުޅުވި މި ފިހާރައިން ދިވެހިންގެ އަތުން އުފައްދާފައިވާ ދިވެހިވަންތަ އުފެއްދުންތައް ލިބެން ހުންނާނެއެވެ.\nމިއީ ދިވެހި އަތްތެރި މަސައްކަތް ކުރާ ދިވެހިންނަށް އަމާޒުކޮށްގެން ސަރުކާރުގެ ކުދި އަދި މެދުފަންތީގެ ސިޔާސަތުގެ ދަށުން ވިޔަފާރިތައް ކުރިއެރުވުމުގެ ބޭނުމުގައި އަދި އެފަދަ ފަރާތްތަކަށް ތަކެތި ވިއްކަން ފަހި މާހައުލެއް ގާއިމު ކުރުމުގެ ގޮތުން ބިޒްނަސް ސެންޓަރުން ހުޅުވި ފިހާރައެކެވެ.\nމި ފިހާރައާއެކު ރާއްޖެ ޒިޔާރްކުރާ ފަތުރުވެރިންނަށް ދިވެހި ފަންނުވެރިންގެ އަތުން އުފައްދާފައިވާ އުފެއްދުންތައް ފަސޭހައިން ގަނެވޭނެ ކަމަށް ބިޒްނަސް ސެންޓާ ކޯޕަރޭޝަނުން މައުލޫމާތުދެއެވެ.\nމި ފިހާރައިގައި މިހާރު ރާއްޖޭގައި މަޝްހޫރުކަން ހޯދާފައިވާ ބައެއް ބްރޭންޑްތަކުގެ އުފެއްދުންތަކާއި ބައެއް އަމިއްލަ ފަރާތްތަކުގެ އުފެއްދުންތައް ހުރެއެވެ. އެގޮތުން ޒީނަތްތެރިވުމަށް ބޭނުންކުރާ ގަހަނާ، ކީ ޗެއިންސް، ދަބަސް، ހެދުން ފަދަ ތަކެތި މިފިހާރައިގައި ހުރެއެވެ. މީގެ އިތުރުން ރާއްޖޭގެ ޘަޤާފަތް ދައްކުވައިދޭ ގޮތަށް ފަރުމާކޮށްފައިވާ ކުރެހުންތަކާއި ލިޔެލާޖެހި ޓުކުރިތަކާއި ޘަޤާފީ އެކި ކަންކަން ދައްކުވައިދޭ ތަފާތު އުފެއްދުންތައް މި ފިހާރާގައި ލިބެންހުރެއެވެ.\nއަދި އަމިއްލަ ފަރާތްތަކުން އެކި ރަހަތައް ހިމެނޭގޮތަށް ހަދާފައިވާ ޗޮކްލެޓާއި ތަފާތު ޕެކޭޖިންގއެއްގައި ހަދާފައިވާ އައްޑޫ ބޮނޑި އަދި ހުއިފިލަނޑާގެ ބާވަތްތަކާއި މަސް މިރުހުގެ ބާވަތްތައްވެސް މި ފިހާރާއިން ގަންނަން ލިބޭނެއެވެ.


AO News youtube channel 'AO News Channel' digital Studio kaai ekee loanchu kolliye - AO News\nއޭއޯ ނިއުސް އިން ތައްޔާރަކެޑެ ޔޫޓިއުބް ޗެނެލް، ‘އޭއޯ ނިއުސް ޗެނެލް’ ޑިޖިޓަލް ސްޓޯޑިއޯކާއި އެއްކޮއް ލޯންޗު ކެޑެއި، ނޯހާއި9ވަނަ އަހަރީ ދުވަހާއި ދިމާކޮއް އެޕްރީލު 20 ވަނަ ދުވަހި،\n“އޭއޯ ނިއުސް ޗެނެލަކީ އައްޑޫ އަމެއްލަ ފަރުދަކާ އައްޑޫއެ ގާއިމުކެޑެ އެންމެ ފެރެތުމަ ޑިޖިޓަލް ސްޓޫޑިއޯ.\nކޮވިޑް އޮޱޮވިއްސާއި ހެދީ ޚާއްޞަ ހަފްލާކަސް ނިބާއި ސޯޝަލް މީޑީއާއި ޗެނަލް ލޯންޗުކެޑެކޯ އޭއޯ ނިއުސްއެ އައު އޮފީސް އިމާރާތަސް ހުޅުވަލިޔެ. ހިތަދޫ ބޮނޑަމަގި ހުޅުވި މި އޮފީހެ މަސައްކައް ކެރާޱެ ސްޓޭޝަނަކާއި ޑިޖިޓަލް ސްޓޫޑިއޯކަސް ގާއިމުކެޑާ.\nޗެނަލް ހުޅުވިކޯ، މީޑިއާގެ މަސައްކަތައް ޝައުގު ހިށި އައްޑޫ ޒުވާނުން އެކަމައް ތަމްރީނުކެޑުމަސް ކުރިއައު އެއި. އަދި އޭއޯން އޮތީ މައްތެ ސާނަވީއައް ކިޔަވާ ކުދިންގެ އެތެރުން މީޑީއާގެ މަސައްކަތައް ޝައުގު ހިށި އައްޑޫ ދެޖިންސުގެ ޒުވާނުންނައް އިންޓަރންޝިޕްގެ ފުރުސަތަސް ހުޅުވަފެއި.\nއޭއޯ ނިއުސް އުން މެހެއިތާން ކެޑެ މަސައްކަތުން އައްޑޫ ޒުވާނުން ނޯސްވެރިކަމުގެ ދާއިރާއް ތަމްރީނުކޮއް މުޖުތަމާއް ނުކުންމަފެއިވޭކޯ ޚާއްޞަ އިސްކަމައް ދެރެގެން “ސްކޫލް މީޑިއާ” ގެ ނަމި އިސްކޫލެ ކުދިންނަސް މި ދާއިރާއް ތަމްރީނު ކެޑުމުގެ މަސައްކަތަސް ކުރިއައުއެއި.\nއޭއޯ ނިއުސް އަކީ އައްޑޫއެ އެންމެ ފެރަތުމާއް ފެއްޓި އޮންލައިން ނޯސް މީޑިއާ. 2011 ވަނަ އަހަރު މި މީޑިއާ ވުޖޫދައް އާކޯ ނޯހާގެ ނަމަކީ “އައްޑޫއޮންލައިން”\nކަބަރަދަބަރައައްޑޫބަސްއޭއޯ ނިއުސްއޭއޯ ނިއުސް ޗެނަލް


Mandela Rules akee kobaa?\nރިޕޯޓު - މަންޑޭލާ ރޫލްސް\nމަންޑޭލާ ރޫލްސްއަކީ ކޮބާ؟\nރާއްޖޭގެ ޖަލްތައް މަންޑޭލާ ރޫލަށް ބަދަލުކުރަން ގިނަ މަސައްކަތްތަކެއް ކުރަންޖެހޭ\nކ. މާލެ 8 ފެބުރުއަރީ 2019 | ހުކުރު 15:30 5,333\nމާފުށީ ޖަލު - ގޫގުލް\nޔޫއެން ސްޓޭންޑަޑް މިނިމަމް ރޫލްސް ފޯ ދަ ޓްރީޓްމެންޓް އޮފް ޕްރިސަނާސް ނުވަތަ މަންޑޭލާ ރޫލްސް އަކީ ފަސް އަހަރު ދުވަހުގެ ދިރާސާއަކަށްފަހު އެކުވެރި ދައުލަތްތަކުގެ ޖެނެރަލްސް އެސެމްބްލީއިން ފާސްކޮށްފައިވާ ގަވާއިދުތަކެކެވެ. މި އުސޫލުތަކަށް ޢަމަލުކުރަން ޤައުމުތަކުން އެއްބަސްވެ، ޖެނެރަލް އެސެމްބްލީއިން ފާސްކުރީ 17 ޑިސެމްބަރު 2015 ތާރީޚުގައެވެ. އޭގެ ކުރިންވެސް ޔޫއެން ކޮންގްރެސް އޮން ޕްރިވެންޝަން އޮފް ކްރައިމް އެންޑް ދަ ޓްރީޓްމެންޓް އޮފް އޮފެންޑާސްގެ ނަމުގައި އދ. ގެ އިކޮނޮމިކް އެންޑް ސޯޝަލް ކައުންސިލްއިން 31 ޖުލައި 1957 ގައި ޤަރާރެއް ފާސްކޮށްފައި އޮވެއެވެ.\n17 ޑިސެމްބަރު 2015 ގައި ފާސްކުރި އުސޫލަށް މަންޑޭލާ ރޫލްސްގެ ނަން ދެވުނީ ސައުތު އެފްރިކާގެ ކުރީގެ ރައީސް ނެލްސަން މަންޑޭލާއަށް ނިސްބަތްކޮށެވެ. މަންޑޭލާއަކީ އުމުރުގެ ބޮޑުބައެއް ޖަލުގައި ހޭދަކުރި ސިޔާސީ ޝަޚްސިއްޔަތެކެވެ.\nމަންޑޭލާ ރޫލްސްގައި ހިމެނޭ މައިގަނޑު ނުވަ ބައިގައި 122 ގަވާއިދެއް އެކަށައަޅާފައިވެއެވެ. އިންސާނީ ކަރާމާތް ހިފެހެއްޓުމާއި، ތަފާތުނުކުރުމާއި، ޖަލުގައި ބަންދުކުރުމުގެ އަސާސް ބިނާވަނީ ހަމައެކަނި މުޖުތަމަޢުއާ އެކަހެރިކުރުމާއި އޭގެ ބޭރުން އެހެން އަނިޔާއެއް ނުލިބުމުގެ މައްޗަށްކަން ކަށަވަރުކުރުމަށް މަންޑޭލާ ރޫލްސްގައި ބާރު އަޅާފައިވެއެވެ. ޢާންމު ސާފު ތާހިރުކަން ކަށަވަރުކުރުމާއި، ގައިދީއަކު ލަދު ގަންނަންޖެހޭ ފަދަ ޙާލަތުތައް ކުރިމަތި ނުކުރުވުމަކީ މަންޑޭލާ ރޫލްސްގެ އަސާސެވެ.\nސައުތު އެފްރިކާގެ ކުރީގެ ރައީސް މަންޑެލާ\nރާއްޖޭގެ ޖަލުތަކުގެ ޙާލަތު އެ މިންގަނޑަށް ގެނައުމަށް ލައްކަ މަސައްކަތްތަކެއް ކުރަން އެބަހުއްޓެވެ.6ފޫޓު 8 ފޫޓުގެ ގޮޅިއެއްގައި ބަންދުކޮށްފައި ތިބޭ3މީހުންގެ ތެރެއިން އެކަކު، މުޅިން ނިވާނުކޮށް ހުންނަ ފާހާނާއެއް ބޭނުންކުރަން ފެށުމުން އިވޭ އަޑާއި، ދުވާ ވަހާއި، އެވަގުތު ފާހާނާ ބޭނުންކުރާ މީހާ ގަންނާނޭ ލަދަކީ ރާއްޖޭގެ ޖަލުތަކުގެ ކުރު ތަޢާރަފެވެ. މެހި މަދިރި ފަދަ ސޫފިތަކާއި، މީދަލާއި ހިކަންޖާއި ބުޅާ ފަދަ ޖަނަވާރުތައް މިނިވަންކަމާއެކު ވަދެ ނުކުމެ އުޅޭ ގޮޅިތަކުގެ މުޑުދާރުކަމަކީ އިތުރު ތައުރީފެކެވެ. ކަސްރަތުކުރުމަށް ގޮޅިން ބޭރަށް ނެރޭއިރު ދެއަތް ފުރަގަހަށްލާފައި ބިޑި އެޅުވުމަކީ އިންސާނީ ކަރާމާތް ނެގެހެއްޓުމުގެ ނަމޫނާ ޢަމަލެކެވެ.\nމަންޑޭލާ ރޫލްސްގައި ޤައުމުތަކުން އެއްބަސްވެފައިވަނީ، ޖަލުގައި ބަންދުކުރެވޭ ކޮންމެ މީހަކީ މަތީގައި ބުނެވުނުފަދަ ކަންކަމުން މިނިވަންވެގެން ވާނޭ މީހެއްކަމުގައި ހެދުމަށެވެ. އޭނާ ކުޅަ ކުށެއްގެ އަދަބަކީ ޖަލަށް ލުމެވެ. އޭގެ މާނައަކީ މުޖުތަމަޢުއިން އެކަހެރި ކުރެވުމެވެ. އިތުރު އަނިޔާތަކާއި، ލަދުގަންނަ ފަދަ ޙާލަތްތަކަށް ހުށަހެޅުމެއް ނޫނެވެ.\nކޮންމެ މީހަކުމެ ނިދުމަށް އެކަށީގެންވާ އިންތިޒާމު ހަމަޖެއްސުމަށް މަންޑޭލާ ރޫލްސް ބާރު އަޅައެވެ. ރާއްޖޭގެ ޖަލުތަކުގައި އެ ގަވާއިދުގެ މާނައަކީ ކުނަލަކާއި ބާލީހެކެވެ. ކެތްނުވާ ވަރަށް ހޫނުވިޔަސް ސިމެންތި އަށީގައި ކުނާ އަޅާލައިގެން އޮތުން ނޫން ގޮތެއް ނޯވެއެވެ. ދެ އަހަރުގެ ޙުކުމް ތަންފީޒުކޮށް ނުކުންނަ މީހާގެ މައިބަދައިގެ މައްސަލަޖެހި އުމުރު ދުވަހަށް ބޭސްކުރަން ޖެހިފައިހުރީ މަދެއް ކޮށެއް ނޫނެވެ. ރާއްޖޭގެ ޖަލުގައި ބައެއް ޚާއްސަ މައިބަދަތަކަކަށް ގޮދަޑި ހަމަޖައްސައިދެއެވެ. އެކަން ހަމަޖެހެނީ އާދޭސް ދަންނަވައިގެންނާއި، ރުޅި ގަދަވެގެންނާއި، ކެއުން ހުއްޓާލައި ބަނޑުހައިހޫނުކަމުގެ ހަޅުތާލެއް ކުރުމުން ނުވަތަ ގޮދަޑިއެއް ދިނުމަށް ޑޮކްޓަރު އިރުޝާދު ދިނުމުންނެވެ.\nޖަލޭ ދަންނަވާ ކޮންމެ ފަހަރަކު ދޫނިދޫއާއި މާފުއްޓަށް އެކަނި ވިސްނުން ހަނިނުކުރާށެވެ. ރަށްރަށުގެ ފުލުހުންގެ އިދާރާގެ އެތެރޭގައި މީހުން ބަންދުކުރަން ޚާއްސަކޮށްފައި ހުންނަ ތަންތަނަކީ އެންމެ ބޮޑަށް އަޅާނުލެވި ދޫކޮށްލާފައިވާ ތަންތަނެވެ.\nޖަލުތަކުގެ ޙާލަތާމެދު ހިތްހަމަނުޖެހިގެން ޝަކުވާ ކޮށްފައި ހުންނަނީ ވަރުދަގަ ސިޔާސީ ޝަޚްސިއްޔަތުންނެވެ. ޖަލުތަކުގެ ކަންކަން ރަނގަޅުކުރުމަށް އެއް އިރެއްގައި ޙަވާލުވެގެން ތިއްބެވި ނުވަތަ އެ މަސައްކަތާ ޙަވާލުވާންތިބި މީހުންނެވެ. ނިމިދިޔަ ސަރުކާރުގައި ޖަލަށްލައިގެން ގެންގުޅުނު ބޭފުޅުންގެ ތެރެއިން އަޅުގަނޑުގެ ވަރަށް ގިނަ މުވައްކިލުންނަކީ ޖަލުގެ ކަންތައްތައް ހުރި ގޮތް އެނގޭ، އަދި އެކަންތައްތައް ރަނގަޅުކުރުމަށް މަސައްކަތްކުރެވޭނޭ ފަދަ މަޤާމުތަކުގައި ތިބި މީހުންނެވެ. އެ ބޭފުޅުން މަޤާމުތަކުގައި ތިއްބެވިއިރު ޖަލުގައި ތިބި އަޅުގަނޑުގެ މުވައްކިލުންގެ ކަންކަމުގައި އާދޭސް ދަންނަވަން ފޮނުވި ސިޓީތަކަށް ޖަވާބެއްވެސް ނުލިބެއެވެ. އެ ބޭފުޅުންގެ ވަކީލެއްގެ ގޮތުގައި އަޅުގަނޑު ޖަލަށް ޒިޔާރަތްކުރި ދުވަހު ކުރެއްވި ޝަކުވާތަކަކީ އޭގެ މާކުރިން ޖަލާމެދު އަޅުގަނޑު އެ ބޭފުޅުންނަށް ދަންނަވާފައިވާ ޙަޤީޤަތެކެވެ.\nމިއަދު މަންޒަރު ބަދަލުވެއްޖެއެވެ. ޖަލުތަކުގެ ދަތިކަން ތަޙައްމަލުކޮށްފައިވާ މީހުންގެ އަތަށް ޤައުމުގެ ހުންގާނު ލިބުނީ ސަބަބަކަށްޓަކައެވެ. އެއީ އިސްލާޙްކުރުމެވެ. ރާއްޖޭގެ ޖަލުތަކުގެ ޙާލަތު މަންޑޭލާ ރޫލްސްގައި ކަނޑައަޅާފައިވާ އަސާސީ މިންގަނޑަށް ގެންނަވާނޭކަމަށް ރައީސުލްޖުމްހޫރިއްޔާ ވަނީ އިޢުލާނުކުރައްވާފައެވެ. އެކަމަށް މަރުޙަބާ ދަންނަވަމެވެ. އެއީ އިސްލާޙީ މަސައްކަތުގެ ފެށުންކަމުގައި އުއްމީދުކުރަމެވެ. އެމަނިކުފާނު ޖަލުގައި ހުންނެވި ނުވަ ދުވަހު ރާއްޖޭގެ ޙާލަތުވާނީ ތަޖުރިބާ ކުރެވިފައެވެ. ނެލްސަން މަންޑޭލާ ވިދާޅުވެފައި އޮންނަނީ “ޤައުމެއްގެ އަސްލު ޙާލަތު އެނގޭނީ އެ ޤައުމެއްގެ ޖަލުތައް ތަޖުރިބާކޮށްފައިވާ މީހަކަށެވެ. ޤައުމަކާމެދު ގޮތް ނިންމާނީ އެ ޤައުމެއްގެ ރަނގަޅު އަފްރާދުންނާމެދު ގެންގުޅޭ ސުލޫކަށް ބަލައިގެނެއް ނޫނެވެ. އެހެނަސް އެ ގައުމެއްގެ އެންމެ ދަށް ފަންތީގައި ހިމެނޭ މީހުންނާމެދު ޢަމަލުކުރާ ގޮތަށް ބަލައިގެންނެވެ.”\nއެޑިޓަރުގެ ނޯޓް: މި ލިޔުން ލިޔެފައި ވަނީ ގާނޫނީ ވަކީލް މަހްފޫޒު ސައީދެވެ.


Waheed Vidhaalhu Vanee Nasheed Ehaa "Mature" Noon Kamah! – adduLIVE\nވަހީދު ވިދާޅުވަނީ ނަޝީދު އެހާ "މެޗުއާ" ނޫން ކަމަށް!\nJun 28, 2020, 13:39 މުހައްމަދު އައިމަން\nކުރީގެ ރައީސް އަދި މިހާރު ރައްޔިތުން މަޖިލީހުގެ ރައީސްގެ މަގާމުގައި ހުންނެވި މުހައްމަދު ނަޝީދަކީ "މެޗުއާ" ބޭފުޅެއް ނޫން ކަމަށް އެމަނިކުފާނުގެ ކުރީގެ ނާއިބު އަދި ފަހުން ރާއްޖޭގެ ރައީސްކަން ކުރެއްވި ރައީސް ޑރ. މުހައްމަދު ވަހީދު ހަސަން މަނިކު ވިދާޅުވެއްޖެއެވެ.\n"އަވަސް އޮންލައިން"ގެ "ފަށަމާ" ޕްރޮގްރާމުގައި ވާހަކަދައްކަވަމުން ވަހީދު ވިދާޅުވީ ވެރިކަމަށް ވަޑައިގަތުމަށްފަހު ރައީސް ނަޝީދު ރައީސް ވަހީދާއި އެއްވެސް ކަމަކާއި އެއްގޮތަކަށްވެސް މަޝްވަރާ ކުރައްވާފައި ނުވާ ކަމަށެވެ. އަދި ވިދާޅުވީ ފަހުން ފަހުން އައިސް އެއްވެސް ކަމެއްގައި ރައީސް ވަހީދު ނުބައްސާ މަސައްކަތް ކުރައްވާ ކަމަށެވެ. ރައީސް ނަޝީދުގެ އިސްތިއުފާ ދެއްވުން ވެސް ހިނގައި ދިޔައީ ހަމަ އެފަދައިން ކަމަށް ރައީސް ވަހީދު ވިދާޅުވިއެވެ.\nރައީސް ނަޝީދުގެ ވެރިކަން ވެއްޓުނީ 2012ވަނަ އަހަރުގެ ފެބްރުއަރީ މަހުގެ ހަތްވަނަ ދުވަހުއެވެ. އެމަނިކުފާނުގެ ވެރިކަން ވެއްޓުނީ އިދިކޮޅުން އޭރު ކުރި މުޒާހަރާތައް ހޫނުވެގެން ދިއުމާއި އެކުގައެވެ. ރައީސް ވަހީދު ވިދާޅުވީ އިސްތިއުފާ ދެއްވަމުން ވެސް ރައީސް ނަޝީދު އިސްތިއުފާ ދެއްވާ ކަމާއި އަދި އެމަނިކުފާނާއި އެކުގައި އިސްތިއުފާ ދެއްވުމަށް އެދިވަޑައިގެންނެވި ނަމަވެސް އެކަން އެގޮތަށް ކުރައްވާނެ ކަމަށެވެ.\n"އަޅުގަނޑާ ގުޅުއްވާލައްވައިގެން އުޅުއްވިނަމަ އަޅުގަނޑު ކައިރީގައި ވިދާޅުވިނަމަ އަޅުގަނޑު ވެސް އިސްތިއުފާދީފައި އެކީގައި ގޮސް އަނެއް ދުވަހު އިންތިހާބަށް ނިކުންނާނީ ނޫންތޯ. އެގޮތަކަށް ނޫން އެކަން ކުރެއްވީއެއް. އަޅުގަނޑު ދަންނަވާނީ އެބޭފުޅުން މެޗުއަނޫނީއޭ އެވަރަށް،" ރައީސް ވަހީދު ވިދާޅުވިއެވެ.\nރައީސް ވަހީދު މަގާމުން އިސްތިއުފާ ދެއްވުމަށް އެދުވަހު އެތައް ފަހަރަކު ރައީސް ނަޝީދު އެދިލެއްވި ކަމަށް ބައެއް ބޭފުޅުން ބުނަމުންދާ ކަމަށާއި ނަމަވެސް ހަގީގަތަކީ އެއީ ނޫން ކަމަށް އެމަނިކުފާނު ވިދާޅުވިއެވެ.


Portugal Aai France Molhuvi Iru England Balivejje - Vaguthu\nފްރާންސާއި ޕޯޗުގަލް މޮޅުވިއިރު އިންގްލޭންޑް ބަލިވެއްޖެ\nއަންނަ އަހަރު އޮންނަ ޔޫރަޕިއަން ޗެމްޕިއަންޝިޕްގެ ކޮލިފިކޭޝަންގައި ރޭ ކުޅުނު މެޗުތަކުން ޕޯޗުގަލް އާއި ފްރާންސް މޮޅުވިއިރު އިންގްލޭންޑް ބަލިވެއްޖެ އެވެ.\nޔޫރޯ ކޮލިފިކޭޝަންގައި ރޭ ޕޯޗުގަލް އާއި ލަގްޒެމްބާގް ބައްދަލުކުރި މެޗު ޕޯޗުގަލް ކާމިޔާބުކޮށްފައިވަނީ 3-0ގެ ނަތީޖާއަކުންނެވެ. މި މެޗުގައި ޕޯޗުގަލްގެ ލަނޑުތައް ޖަހައިދިނީ ކެޕްޓަން ކްރިސްޓިއާނޯ ރޮނާލްޑޯ އާއި ބަރްނާޑޯ ސިލްވާގެ އިތުރުން ގޮންޒާލޯ ގުއިޑެސް އެވެ.\nމި ނަތީޖާއާއެކު ޕޯޗުގަލް ވަނީ ގްރޫޕް ބީގެ އެއްވަނައިގައި އޮތް ޔުކްރެއިން އާއި ދެމެދު އޮތް ޕޮއިންޓްގެ ފަރަގު ފަސް ޕޮއިންޓަށް ކުޑަކޮށްފަ އެވެ. އިތުރަށް އެއް މެޗު ކުޅެގެން ޔުކްރެއިން އަށް ގްރޫޕްގެ އެއްވަނަ ލިބެނީ ސޯޅަ ޕޮއިންޓާއެކު އެވެ. ފަސް މެޗުން އެގާރަ ޕޮއިންޓް ލިބިގެން ޕޯޗުގަލް ދެވަނައިގައި އޮތްއިރު ހަތް ޕޮއިންޓާއެކު ސާބިއާ އޮތީ ތިންވަނަ މަގާމުގަ އެވެ. ހަތަރު ޕޮއިންޓާއެކު ލަގްޒެމްބާގް ހަތަރުވަނައިގައި އޮތްއިރު ފުލުގައި އޮތް ލިތުއޭނިއާ އަށް ލިބިފައިވަނީ އެންމެ ޕޮއިންޓެކެވެ.\nޕޯޗުގަލް މޮޅުވެ ޔޫރޯ އަށް ކޮލިފައިވުމާއި ގާތަށް ޖެހިލިއިރު ދުނިޔޭގެ ޗެމްޕިއަން ފްރާންސް ވަނީ އައިސްލޭންޑްގެ މައްޗަށް ހަނިމޮޅެއް ހޯދައި ގްރޫޕް އެޗްގެ އެންމެ ކުރީގައި އޮތް ތުރުކީ އާއި ޕޮއިންޓްގެ ގޮތުން އެއްވަރުކޮށްފަ އެވެ. ރޭ އައިސްލޭންޑްގައި ކުޅުނު މެޗު ފްރާންސުން ކާމިޔާބުކޮށްފައިވަނީ 1-0ގެ ނަތީޖާއަކުންނެވެ. މެޗުވައި ފްރާންސަށް ލަނޑު ޖަހައިދިނީ ލިބުނު ޕެނަލްޓީއެއްގައި ފޯވަޑް އޮލިވިއާ ޖިރޫޑް އެވެ. މިއީ ޗެލްސީ ކުޅުންތެރިއާ ގައުމީ ޓީމަށް ޖަހައިދިން 37 ވަނަ ލަނޑެެވެ.\nމުހިއްމު ގިނަ ކުޅުންތެރިންނާއި ނުލާ ފްރާންސުން މި ހޯދި މޮޅާއެކު އެޓީމަށް ހަތް މެޗުން އަށާރަ ޕޮއިންޓް ލިބިފައިވީނަމަވެސް ލަނޑުގެ ތަފާތުން ތުރުކީ ކުރީގައި އުޅޭތީ މިވަގުތު މި ގްރޫޕްގެ އެއްވަނައިގައި އޮތީ ތުރުކީ އެވެ. ބާރަ ޕޮއިންޓާއެކު އައިސްލޭންޑް ތިންވަނައިގައި ވިއްދާފައި އޮތްއިރު ނުވަ ޕޮއިންޓާއެކު ހަތަރުވަނައިގައި އޮތީ އަލްބޭނިއާ އެވެ. ފަސްވަނައިގައި އޮތް އެންޑޯރާ އަށް ތިން ޕޮއިންޓް ލިބިފައިވާއިރު ފުލުގައި އޮތް މޮލްޑޯވާ އަށް ވެސް ލިބިފައިވަނީ ހަތް މެޗުން ތިން ޕޮއިންޓެވެ.\nކޮލިފކޭޝަންގައި ވިލާތުގެ ގަދަ ބާރުތައް ރޭ މޮޅުވިނަމަވެސް އިންގްލޭންޑަށް ޗެކް ރިޕަބްލިކް ކައިރިން ސަލާމަތެއް ނުވެވުނެވެ. ކެޕްޓަން ހެރީ ކޭންގެ ޕެނަލްޓީން އިންގްލޭންޑުން ފުރަތަމަ ހާފުގެ ފަސްވަނަ މިނެޓުގައި ލީޑު ނެގިނަމަވެސް އޭގެ ހަތަރު ވަރަކަށް މިނެޓުފަހުން ބްރާބެކްގެ ލަނޑުން ޗެކް ރިޕަބްލިކުން މެޗުގެ ނަތީޖާ ހަމަހަމަކުރި އެވެ. އޭގެ ފަހުން މެޗު ނިމެން ކައިރިވެފައިވަނިކޮށް އޮންދްރަސެކް ވަނީ ލަނޑެއް ޖަހައި ޗެކް ރިޕަބްލިކަށް މެޗުން ތިން ޕޮއިންޓް ކަށަވަރުކޮށްދީފަ އެވެ.\nމި ނަތީޖާއާއެކު މި ގްރޫޕްގައި އިންގްލަންޑުން ދަމަހައްޓަމުން އައި މޮޅުވުމުގެ ސިލްސިލާ އަށް ނިމުމެއް އައިސްފައިވާއިރު ޗެކް ރިޕަބްލިކް ވަނީ ޕޮއިންޓްގެ ގޮތުން އިންގްލަންޑާއި އެއްވަރުކޮށްފަ އެވެ. މިދެޓީމަށްވެސް ބާރަ ޕޮއިންޓް ލިބިފައިވާއިރު އިންގްލަންޑަށް އެއްވަނަ ލިބެނީ ލަނޑުގެ ތަފާތުންނެވެ. މި ގްރޫޕްގެ ތިންވަނައިގައި އަށް ޕޮއިންޓާއެކު ކޮސޯވޯ އޮތްއިރު ތިން ޕޮއިންޓާއެކު ހަތަރުވަނައިގައި އޮތީ މޮންޓެނެގްރޯ އެވެ. ގްރޫޕްގެ ފުލުގައި އޮތް ބަލްގޭރިއާ އަށް ވެސް ލިބިފައިވަނީ ތިން ޕޮއިންޓެވެ.


Taiwan ge ehee India ah fonuvaifi - Hali News\nޓައިވާނުގެ އެހީ އިންޑިއާއަށް ފޮނުވައިފި\n03 May 2021, 10:54\nޓައިވާނުން އިންޑިއާއަށް 150 އޮކްސިޖަން ކޮންސެންޓްރޭޓާއާއި 500 އޮކްސިޖަން ސިލިންޑަރު ހަދިޔާކޮށްފިއެވެ. ޓައިޕެއި އިކޮނޮމިކް އެންޑް ކަލްޗަރަލް ސެންޓަރ (ޓީއީއީސީ) އިން ބުނެފައި ވަނީ ކުރިއަށް އޮތް ދުވަސްތަކުގައި ޓައިވާނުން އިންޑިއާއަށް އިތުރު އެހީގެ ސާމާނު ފޯރުވައި ދޭނެ ކަމަށެވެ. ޓީއީއީސީ އަކީ އިންޑިއާގައި ހުންނަ ޓައިވާންގެ ކަންކަން ބަލަހައްޓާ އޮފީހެވެ.\nއިންޑިއާއާއި ޓައިވާނާ ދެމެދު ސިޔާސީ ގުޅުމެއް ނޯވެއެވެ. ނަމަވެސް ދެ ގައުމުގެ ރައްޔިތުން އެއްގައުމުން އަނެއް ގައުމަށް ގޮސް ހެދުމުގައި ހުރަހެއް ނެތެވެ. ޗައިނާއިން ދެކެނީ ޓައިވާނަކީ ޗައިނާގެ ސަރަހައްދެއް ކަމަށެވެ.\nއިންޑިއާގެ ކޮވިޑް ކާރިސާއިން ސަލާމަތް ވުމަށް އެހީދޭ ގައުމުތަކުގެ ތެރޭން އުޒުބެކިސްތާނުން ވެސް ވަނީ އިންޑިއާއަށް 100 އޮކްސިޖަން ކޮންސެންޓްރޭޓަރ ފޮނުވާފައެވެ.\nމިހާތަނަށް އެހީދީފައިވާ ނުވަތަ ދޭން ބުނި ގައުމުތަކުގެ ތެރޭގައި، ޔޫއެސްއޭ، ރަޝިޔާ، ފްރާންސް، ޖަރމަނީ، އޮސްޓްރޭލިއާ، އަޔަރލެންޑް، ބެލްޖިއަމް، ރުމޭނިއާ، ލަގްޒަމްބަރގް، ސިންގަޕޯރ، ޕޯޗުގަލް، ސްވިޑްން، ނިއުޒިލެންޑް، ކުވެއިތު، މޮރިޝިއަސް ހިމެނެއެވެ.


ނައުޝަމް: ދެކެމުންދާ ހުވަފެންތަކުގައި ކުލަ ޖައްސަނީ ނަގާ ފޮޓޯތަކުން – Dhen.mv\nނައުޝަމް: ދެކެމުންދާ ހުވަފެންތަކުގައި ކުލަ ޖައްސަނީ ނަގާ ފޮޓޯތަކުން\nޢާލިމް އަބްދުއްލަތީފް June 10, 2020 - 11:30 pm\nފޮޓޯގްރާފަރުންގެ މަސައްކަތަކީ ވަރަށް ގިނަފަހަރަށް އަގުވަޒަން ނުކުރެވިފައި އޮންނަ މަސައްކަތެކެވެ. އަޅުގަނޑުމެންނަށް ފެންނަނީ އެފޮޓޯގްރާފަރުން ނަގާފައިވާ ހިތްގައިމު، މާނަފުން އަދި ޗާލު ފޮޓޯތަކެވެ. ނަމަވެސް، އަޅުގަނޑުމެންނަށް ނޭނގިފައި އޮންނަކަމަކީ، އެފޮޓޯތައް ނެގުމަށްޓަކައި އެފޮޓޯގްރާފަރުންކުރާ ބުރަ މަސައްކަތްތަކެވެ. އަޅުގަނޑުމެންނަށް ފެންނަނީ ކެމެރާގެ ލެންސްއިން ނަގާފައިވާ ފޮޓޯއެވެ. އެކެމެރާ ހިފަހައްޓައިގެން ހުރެ ފޮޓޯގްރާފަރުން ކުރާ ބުރަ މަސައްކަތެއްނޫނެވެ.\nމިހާރަކަށް އައިސް ހާއްސަ މުނާސަބަތުތަކާއި ހާއްސަ ދުވަސްތަކާއި ގުޅުވައިގެން ވަރަށް ޗާލު އެހާމެ ހިތްގައިމު ފޮޓޯތަކެއް މީސްމީޑިއާއިން ފެނިގެންދެއެވެ. ކޮންމެއަކަސް، މި ފޮޓޯތަކަކީ ކޮން ފޮޓޯގްރާފަރެއްގެ ބުރަ މަސައްކަތްތަކެއްތޯ ބަލާލުމުގެ ޝައުގު އަޅުގަނޑުގެ ހިތުގައިވެސް އުފެދިއްޖެއެވެ. ހޯދިހޯދުމުން އެނގުނީ މި ފޮޓޯގްރާފަރަކީ އުމުރުން އެންމެ ނަވާރަ އަހަރުގެ ގދ.ތިނަދޫއަށް އުފަން ހުނަރުވެރި، އެހާމެ ކުޅަދާނަ ނައުޝަމް ވަހީދު ކަމެވެ. މިފޮޓޯގުރާފަރު މިހާ ރީތިކޮށް ފޮޓޯނެގުމަށްޓަކައި ފެށުނީއްސުރެ ކުރި މަސައްކަތް އިނގެނީ އަޅުގަނޑުމެންގެ ތެރެއިން ކިތައް ބޭފުޅުންނަށް ބާވައެވެ؟\nއެެންމެ ކުޑައިރުއްސުރެވެސް ފޮޓޯގްރަފީއަށް ޝައުގުވެރިކަން ހުރޭ!\nދެން އެމްވީ އާއި ވާހަކަދައްކަމުން ކުރިއަރަމުން އަންނަ ފޮޓޯގްރާފަރު ނައުޝަމް ބުނިގޮތުގައި އެންމެ ކުޑައިރުއްސުރެވެސް އޭނާއަކީ ފޮޓޯގްރަފީއަށް ޝައުގުވެރިކަން ހުންނަ ކުއްޖެއް ކަމަށެވެ. އަދި އެންމެ ފުރަތަމަ ފޮޓޯގްރަފީ ފަށައިގަތީ ފޯނުންކަމަށް ނައުޝަމް ބުންޏެވެ. އަދި އޭރުންސުރެވެސް މީހުން ބަލައިގަންނަ މީހުން ކަމުދާފަދަ ފޮޓޯތަކެއްނެގުމަކީ އޭނާ ދެކެމުން އައި ހުވަފެނެއްކަމުގައި ނައުޝަމް ބުންޏެވެ.\nކޮންމެ ކަމަކީވެސް ކުޑަކުޑަ ހުވަފެނަކުން ފެށޭ ކަމެއްކަމަށާއި ރާއްޖޭގެ އެންމެ މޮޅު ފޮޓޯގްރަފަރުންގެ ތެރޭގައި ކޮންމެވެސް ދުވަހަކުން އޭނާގެ ނަންވެސް ހިމެނޭނެ ކަމަށް އަބަދުވެސް އުއްމީދު ކުރިކަމަށް ނައުޝަމް ބުންޏެވެ. އަދި އެހިސާބަށް ދިއުމަށްޓަކައި ކުރިމަތިލާންޖެހޭ ކޮންމެކަމަކަށް ކުރިމަތިލުމަށް އަޒުމް ކަނަޑައެޅި ކަމަށް ނައުޝަމް ބުންޏެވެ.\nއެންމެ ފުރަތަމަ ލިބުނު ކެމެރާއަކީ ބައްޕަގެ ހަދިޔާއެއް.\nނައުޝަމް ބުނީ އެންމެ ފުރަތަމަ އޭނާއަށް ލިބުނު ކެމެރާއަކީ އުމުރުން 17 އަހަރުގައި ބައްޕަ ފިން ހަދިޔާއެއް ކަމަށެވެ. އެއީ 2017 ވަނަ އަހަރެވެ. ނައުޝަމް ބުނީ އެންމެ ފުރަތަމަ ކެމެރާއަށް ލެންސް ލައްވާނެ ގޮތެއް ނޭނގިގެން ވަރަށް އުޅުނިން ކަމަށާއި އެކަންތައް ދަސްކުރީ އަމިއްލަ މަސައްކަތު ޔޫޓިއުބުންނާއި އިންޓަރނެޓުން މައުލޫމާތު ހޯދައިގެން ކަމަށެވެ.\nދެންއެމްވީ އާ ވާހަކަ ދައްކަމުން ނަޢުޝަމް އިތުރަށް ފާހަގަ ކުރި ކަމަކީ ކެމެރާ އިން ފޯކަސްކުރަން އޭނާ އަށް ދަސްވީ ގާތްގަނޑަކަށް އަހަރެއްހާ ދުވަހުގެ މަސައްކަތުން ކަމަށެވެ. އަދި އެކަން ކުރަން ދަސް ކުރީވެސް އަމިއްލައަށް ކުރި މަސައްކަތުން ކަމަށާއި ދަސްވަންދެންވެސް ވަރަށް ގިނައިން ފޮޓޯ ނަގާ ހެދިކަމަށް ނައުޝަމް ބުންޏެވެ.\nނައުޝަމް ނަގާފައިވާ ފޮޓޯއެއް\nފުރަތަމަ ނެގި ފޮޓޯ ތަކަށް ގިނަ ބައެއްގެ ފާޑު ކިޔުން\nނައުޝަމް ބުނީ ފުރަތަމަ ފޮޓޯ ނަގަން ފެށި ދުވަސް ވަރު ވަރަށް ގިނަ ބަޔެއްގެ ފާޑުކިޔުން ވެސް އަމާޒު ވީ ކަމަށާއި އަދި ވަރަށް ގިނަ ބަޔަކު ފޮޓޯ ތައް ހަޑި ކަަމުގައި ވެސް ފާހަގަ ކުރި ކަމަށެވެ. މިކަން ފާހަގަ ކުރަމުން ނައުޝަމް ބުނީ ހަމަ ހަގީގަތުގައި ވެސް ނައުޝަމްގެ ފޮޓޯ ތަކަކީ އޭރު އެހާ ރަނގަޅު ފޮޓޯ ތަކެއް ނޫންކަމަށް ޚުދު ޢޭނާވެސް ގަބޫލު ކުރާ ކަމަށެވެ.\nއެހެން ކަމުން ކުރިމަތިވި ފާޑު ކިތުންތައްވެސް އޭނާ ދެކުނީ ކުރިއަށް ދިއުމަށް ލިބުނު ހތްވަރެއްގެ ގޮތުގައި ކަމަށާއި އެދުވަހު ފޮޓޯތަކަށް ފާޑު ކީ މީހުން ވެސް މިއަދު އޭނާގެ ފޮޓޯ ތަކަށް ތައުރީފު ކުރާ ކަމަށާއި އެކަމާ ނުހަނު އުފާ ކުރާ ކަމަށެވެ. އަދި މިއަދު އޭނާ މި ހިސާބަށް އައުމުގައި ވެސް ފާޑު ކިޔުންތައް ވަރަށް ބޮޑަށް އެހީތެރި ވި ކަމަށެވެ. އެގޮތުން ރަނގަޅު ކުރަން ވީ ކަންކަން ވަރަށް ގިނަ މީހުން ފާހަގަ ކުރަމުން ގެންދިޔަ ކަމަށާއި އެހުރިހާ ކޮމެންޓް ތަކެއްވެސް އޭނާ ދެކުނީ ކުރިއެރުމަށް ލިބުނު އެހީތެރިކަމެއްގެ ގޮތުގައި ކަމަށެވެ.\nއަބަދުވެސް ފޮޓޯ ނަގާހިތްވަނީ ހާއްސަ މުނާސަބަތު ތަކާ ދިމާކޮށް\nނައުޝަމް ބުނީ ނަގާ ފޮޓޯ ތަކަކީ އަބަދުވެސް ޔުނީކް ފޮޓޯ ތަކަކަށް ހެދުމަށް މަސައްކަތް ކުރާ ކަމަށާއި އަދި ވީހާވެސް އަމިއްލަ އުފެންދުންތެރި ފޮޓޯއެއް ނެގޭތޯ މަސައްކަތް ކުރާ ކަމަށެވެ. ނައުޝަމް އިތުރަށް ފާހަގަ ކުރީ ނައުޝަމް އެންމެ ފޮޓޯ ނަގާހިތްވަނީ ހާއްސަ މުނާސަބަތުތަކާ ގުޅޭގޮތުން ކަމަށެވެ.\nނައުޝަމް ބުނީ މިހާރުވެސް ހާއްސަ ދުވަހެއް ނުވަތަ ހާއްސަ މުނާސަބަތެއް އޮންނަ ދުވަހެއް އަންނަ ނަމަ އެދުވަހާ ގުޅޭ ހިތްގައިމު ފޮޓޯ އެއް ނެގޭތޯ މަސައްކަތް ކުރާ ކަމަށެވެ. އަދި އެންމެ ފޮޓޯ އެއް ނެގުމަށް ޓަކައި ވެސް ވަރަށް ގިނަ ވަގުތުތަކެއް ބައެއް ފަހަރަށް ހޭދަވެގެން ދާ ކަމަށާއި ނަމަވެސް އަބަދުވެސް މަސައްކަތް ކުރަނީ ކުރާ ހިތުން ކަމަށާއި ފޫހިވެގެން ދުވަހަކުވެސް ހުއްޓާ ނުލާ ކަމަށެވެ.\nމިހާތަނަށް އެންމެ ބޮޑު ތަރުހީބެއް ލިބުނު ފޮޓޯ\nނައުޝަމްގެ ފޮޓޯގްރަފީ ކެރިއަރުގައި އެންމެ ބޮޑު ތަރުހީބެއް ލިބުނު ފޮޓޯއެއްގެ ގޮތުގައި ފާހަގަ ކުރީ ޖިންސީ ގޯނާ އާ ދެކޮޅަށް އޭނާ ނެގި ފޮޓޯ އެވެ. އެ ފޮޓޯ އަށް ވަރަށް ގިނަ ބައެއްގެ ތައުރީފު ލިބިގެން ދިޔަ ކަމަށާއި ވަރަށް ގިނަ ނޫސް ތަކުންނާއި ސޯޝަލް މީޑިޔާގެ ޕޭޖުތަކުން މި ފޮޓޯ ހިއްސާ ވެސް ކުރި ކަމަށް ނައުޝަމް ފާހަގަ ކުރިއެވެ.\nއަދި މި ފޮޓޯއާ ގުޅިގެން ނައުޝަމް އަށް ބައެއް ފަރާތްތަކުން އަމިއްލައަށް އެމީހުންނަށް ދިމާވެފައިވާ ކަންތައްތައް ކިޔާދިން ކަމަށާއި އޭގެ ތެރޭގައި މީގެ ކުރިން ޖިންސީ ގޯނާގެ ޝިކާރައަކަށް ވެފައި ތިބި އެތައް ބަޔަކު ވެސް ހިމެނޭ ކަމަށް ނަޢުޝަމް ބުންޏެވެ. އަދި އެއީ ވަރަށް އުފާވި ކަމެއް ކަމަށާއި ނަޢުޝަމް ގެ މަސައްކަތް ވެސް ބަލައިގަންނަ ބަޔަކު ތިބިކަން އެދުވަހު އިހްސާސް ކުރެވުނު ކަމަށް ވެސް ނައުޝަމް ފާހަގަ ކުރިއެވެ.\nނައުޝަމް ބުނީ ފޮޓޯގްރާފަރުންގެ މަސައްކަތަކީ ވަރަށް ގިނައިން އަޅާނުލާ އަދި އަގުވަޒަން ނުކޮށް ދޫކޮށްލާ މަސައްކަތެއް ކަމަށާއި ނަމަވެސް ފޮޓޯ ނެގުމަކީ ވެސް ފަންނެއް ކަމަށެވެ. އަދި އެއީ ވެސް ހުނަރެއް ކަމަށާއި އަދި ރީއްޗަށް ފޮޓޯ ނަގާ މީހަކަށް ވެވޭނީ ހީނުކުރާހާ ގިނަ މަސައްކަތްތަކެއް ކޮށްގެން ކަމަށެވެ. އެހެން ކަމުން ފޮޓޯގްރާފަރުންގެ އަގު ބައެއް ފަރާތްތަކުން ވަޒަން ނުކުރުމަކީ ވަރަށް ހިތާމަ ކުރަ ކަމެއް ކަމަށް ނައުޝަމް ބުންޏެވެ.\nނައުޝަމް ޖިންސީ ގޯނާ އާ ދެކޮޅަށް ނެގި ފޮޓޯ\nއެންމެ ބޮޑު ސަޕޯޓެއް މަންމަ އާއި ބައްފަގެ ފަރާތުން، ފޭނުންނަށް ހާއްސަ ޝުކުރެއް\nފޮޓޯގްރަފީގެ ދާއިރާއިން ކުރިއަށް ދިއުމުގައި އެންމެ ބޮޑު ސަޕޯޓެއް ލިބެނީ މަންމަ އާއި ބައްޕަގެ ފަރާތުންކަން ފާހަގަ ކުރަމުން ނައުޝަމް ބުނީ، އަބަދުވެސް ނައުޝަމްގެ ކޮންމެ އެދުމެއް ފުރިހަމަ ކޮށްދިނުމަށްވެސް މަންމަ އާއި ބައްޕަ ތައްޔާރަށް ތިބޭ ކަމަށެވެ. އަދި ހަމަ އެހެންމެ ނައުޝަމް އަށް އަބަދުވެސް ހިތްވަރު ދޭ ކަމަށާއި ނައުޝަމްގެ މަސައްކަތްތަކަށް ވަރަށް ބޮޑަށް ތައުރީފު ކުރާ ކަމަށް ވެސް ބުންޏެވެ. އަދި ނަޢުޝަމް މިއަދު މިހާ ހިސާބަށް އާދެވުމުގެ ސިއްރަކީ ވެސް އެއީ ކަމުގައި ނައުޝަމް ބުންޏެވެ.\nއިތުރަށް ދެން އެމްވީ އާ ވާހަކަ ދައްކަމުން ނަޢުޝަމް ބުނީ އެންމެ ބޮޑު ސަޕޯޓެއް ދެން ލިބެނީ އޭނާގެ "ފޭނުން" ގެ ފަރާތުން ކަމަށެވެ. މި ވޭތުވެދިޔަ2އަހަރެއްގެ ތެރޭގައި ނައުޝަމް އަށް ވަރަށް ބޮޑު ތަރުހީބެއް ސޯޝަލް މީޑިޔާގައި ލިބިފައި ވާއިރު ނަޢުޝަމްގެ ފޮޓޯއަކަށް އިންތިޒާރުކޮށްގެން ތިބޭ މީހުންވެސް މިހާރު މަދެއް ނުވާނެއެވެ. އެގޮތުން ވަރަށް ގިނަ ބަޔަކު ނައުޝަމް އަށް މެސެޖު ކޮށް ވެސް ކުރިއަށް ދިއުމަށް ހިތްވަރު ދޭ ކަމަށާއި އަދި ހަމަ އެހެންމެ ނައުޝަމްގެ ފޮޓޯތަކަށް ވެސް ވަރަށް ތައުރީފު ކުރާ ކަމަށް ނައުޝަމް ބުންޏެވެ. އަދި އެއީ ނުހަނު އުފާވާ ކަމެއް ކަމަށާއި އިތުރަށް މިދާއިރާ ގައި ކުރިއަށް ދިއުމަށް އެއީ ލިބޭ ވަރަށް ބޮޑު ހިތްވަރެއްގެ ގޮތުގައި ނައުޝަމް ފާހަގަ ކުރިއެވެ.\nނައުޝަމް އިތުރަށް ފާހަގަކުރީ ނައުޝަމްގެ އެކުވެރިންގެ ފަރާތުން ލިބޭ އެހީތެރި ކަމެވެ. އެގޮތުން އަބަދުވެސް ނައުޝަމްގެ މަސައްކަތް ތަކުގައި އެހީތެރިވެދޭ ކަމަށާއި އަދި ނައުޝަމް އަށް ހިތްވަރު ދިނުމުގައި އަބަދުވެސް އެ އެކުވެރިން ތިބޭ ކަމަށް ނައުޝަމް ފާހަގަ ކުރިއެވެ. އަދި މިދާއިރާއިން ކިތައްމެ ކުރިއަށް ދެވުނު ކަމުގައި ވިޔަސް ދުވަހަކުވެސް އެ އެކުވެރިން ދޭ ހިތްވަރު ހަނދާން ނައްތާ ނުލާނެ ކަމަށް ނަޢުޝަމް ބުންޏެވެ.\nބޭނުންވަނީ މި ދާއިރާގައި ފާހަގަ ކޮށްލެވޭ މީހަކަށް ވާން\nނައުޝަމް ބުނީ އޭނާ ދެކޭ ހުވަފެނަކީ މިދާއިރާއިން ދެވޭ އެންމެ ކުރިއަކަށް ދިއުން ކަމުގައެވެ. އަދި ﷲގެ އިރާދަފުޅާއެކު ބައިނަލްއަޤްވާމީ ގޮތުންވެސް އޭނާގެ މަސައްކަތަކީ ބަލައިގަންނަ މަސައްކަތަކަށް ކޮންމެވެސް ދުވަހަކުން ވެގެން ދިޔުމަކީ އޭނާ ކުރާ އުއްމީދެއް ކަމުގައި ފާހަގަ ކުރިއެވެ. އަދި އެ އުއްމީދު ހާސިލު ކުރުމަށް އަބަދުވެސް ގަދަ އަޅައި މަސައްކަތް ކުރާނެ ކަމަށް ނަޢުޝަމް ބުންޏެވެ.\nސްރީލަންކާގައި ބިޒްނަސް މެނޭޖްމަންޓް ކިޔަވަމުންދާ ނަޢުޝަމް ބުނީ ފޮޓޯ ޖާނަލިސްޓަކަށް ވުމަކީ އެންމެ ކުޑައިރުންސުރެ ވެސް ދެކެމުން އަންނަ ހުވަފެނެއް ކަމަށެވެ. އަދި އެ ހުވަފެން ހަގީގަތަކަށް ހެދުމަށް އޭނާ މަސައްކަތް ކުރާނެ ކަމަށާއި ވަރަށް އަވަހަށް އެ ކަންތައް ހާސިލު ވާނެ ކަމަށް އުއްމީދު ކުރާ ކަމަށް ވެސް ނަޢުޝަމް ބުންޏެވެ.\nނައުޝަމް ބުނީ ފޮޓޯގްރަފީގެ ދާއިރާ އަކީވެސް މުސްތަޤުބަލެއް އޮތް ދާއިރާއެއް ކަމަށް ގަބޫލު ކުރާ ކަމަށާއި ރާއްޖޭގައި ވެސް ވަރަށް ގިނަ ހުނަރުވެރި ފޮޓޯގްރާފަރުން އެބަ އުޅޭ ކަމަށެވެ.\nނަޢުޝަމް ނަގާފައިވާ ފޮޓޯއެއް\nނައުޝަމް ބުނަނީ އެންމެ ފުރަތަމަ ކުރާ މަސައްކަތް ފުރިހަމަ ނުވި ކަމުގައި ވިޔަސް ހިތްވަރު އެލުވާ ނުލުމަށެވެ. އެންމެ ފުރަތަމަ އަރާ ބޮންތިއަކު ނުހިފޭނެ ކަމަށެވެ. ކޮންމެ ކަމެއްގައި ވެސް ކުރިއަރާނީ ހިތްވަރާ އެކު މަސައްކަތް ކޮށްގެން ކަމަށެވެ. އަމާޒުވާ ފާޑުކިޔުންތަކަކީ ކުރިއަށް ދިއުމަށް ލިބޭ ހިތްވަރެއް ކަމަށް ގަބޫލު ކުރުމަށެވެ.\nއަދި ނައުޝަމް ސާބިތު ކޮށްދިނީ ކަމެއް ހާސިލު ކުރަން އެތައް ވަގުތެއް ހޭދަވި ކަމުގައި ވިޔަސް އެކަމަކާމެދު ފޫހިނުވެ ހިތްވަރާ އެކު ކޮށްފި ނަމަ ކާމިޔާބު ވާނެ ކަމެވެ.\nނައުޝަމްގެ ގިނަ ފޮޓޯތަކަކީ އެތަކެއް މާނައެއް އެކުލެވޭ އެހާމެ މާނަ ފުން ފޮޓޯ ތަކެކެވެ. އަދި އެ ފޮޓޯ ތަކުން އެތައް ވާހަކަ އެއް ކިޔާދޭ ހިތްގައިމު ފޮޓޯ ތަކެކެވެ. އުއްމީދަކީ ނަޢުޝަމްގެ ޗާލު ގިނަ ފޮޓޯ ތަކެއް އަދިވެސް ފެނިގެން ދިއުމެވެ. އާއެކެވެ. ނައުޝަމް އޭނާގެ ހުވަފެންތަކުގައި ކުލަ ޖައްސަމުން އެދަނީ އޭނާގެ ހިތްގައިމު ފޮޓޯތަކުންނެވެ.\n60 އިންސައްތަ މީހުންނަށް ވެކްސިން ދީފައިވާ ރަށްތަކަށް2ޑޯޒް ހަމަކޮށްފައިވާނަމަ2ހަފްތާ ނުވިޔަސް ދެވޭގޮތަށް ހަދައިފި\nބޭރުން އަންނަ ފަރާތްތަށްވެސް ވެކްސިންގެ ދެ ޑޯޒް ޖަހާފައިވާނަމަ ކަރަންޓީނު ވާން ނުޖެހޭ ގޮތް


2 Aharu Kurin Gellunu Anhenaku Dhiriovvaa Moodhun Fenijje - Vaguthu\nކޮލަމްބިއާގެ އަންހެނަކު ގެއްލިގެން އޭނާ އާއިލާ އިން އޭނާ ހޯދުމުގެ މަސައްކަތް ކުރަމުން އަންނަތާ ދެއަހަރު ފަހުން މޫދުން އޭނާ އޮޔާ ދަނިކޮށް ފެނިއްޖެއެވެ. ގެއްލިގެން ހޯދަމުން ދަނިކޮށް ފެނުނު އަންހެނަކީ 46 އަހަރުގެ އެންޖެލިކާ ގެއިޓާއެވެ.\nއެންޖެލިއާ އޮޔާ ދަނިކޮށް ފެނުނީ ކޮލަމްބިއާގެ ޕްއެޓްރޯ ނަމަކަށް ކިޔާ ސަރަހައްދުގެ މަސްވެރިންތަކަކަށެވެ. އޭނާ ފެނުނީ މިދިޔަ ހުކުރު ދުވަހުއެވެ. އޭނާ ފެނުނުއިރު މޫދުގައި އޮންނަތާ އަށްގަޑިއިރު ވެއްޖެއެވެ. އޭނާގެ ފުރާނައަށް ނުރައްކާ ވާވަރުގެ ކަމެއް ދިމާނުވި ނަމަވެސް ގިނަ އިރުތަކެއް ވަންދެން މޫދުގައި އޮތުމުން އޭރު އޭނާގެ ހާލު ވަނީ ވަރަށް ދެރަވެފައެވެ.\nއެންޖެލިކާ ކޮލަމްބިއާގެ މީޑިއާތަކަށް ކިޔައިދިން ގޮތުގައި އާއިލާ އަށް ފިލައިގެން އޭނާ މިހުރިހާ ދުވަހު އުޅުނީ އަނިޔާވެރި ފިރިމީހާގެ ކިބައިން ސަލާމަތް ވާން ވެގެންނެވެ. އޭނާ މޫދަށް އެރުނީ ވެސް އަމިއްލައަށް މަރުވާން ވެގެން ކަމަށް އެންޖެލިއާ ބުނެއެވެ.\n"އަހަރެންނަށް ލިބުނު ދެކުދިންގެ ތެރެއިން ފުރަތަމަ ކުއްޖާއަށް ބަލިވެ އިން ދުވަހުން ފެށިގެން ފިރިމީހާގެ އަނިޔާތައް ދިޔައީ ތަހައްމަލް ކުރަމުން." 20 އަހަރުގެ ތަޖުރިބާ ކިޔައި ދެމުން އެންޖެލިކާ ބުންޏެވެ.\nއެންޖެލިއާ ބުނާ ގޮތުގައި އޭނާއަށް ޖިސްމާނީ އެތައް އަނިޔާއެއް ކުރުމުގެ އިތުރުން ފިރިމީހާ އޭނާ ގެންގުޅުނީ ވެސް ގެއިން ނިކުތަނުދީ ގޭގައި ތަޅުލައިގެންނެވެ. އަދި ފާހާނާއަށް ވަނުމަށް ވެސް ގިނަ ފަހަރު ހުރަސް އަޅަމުން ގެންދިޔަ ކަމަށާއި ފާހާނާ ކުރަން ޖެހުނީ ވެސް ގޭގެ ގޯތި ތެރެއަށް ކަމަށް އޭނާ ކިޔައި ދިނެވެ.\nފިރިމީހާގެ މައްސަލަ އެތައް ފަހަރަކު ފުލުހުންނަށް ހުށަހެޅި ކަމަށާއި ނަމަވެސް ކޮންމެ ފަހަރަކު ވެސް ފުލުހުން އައިސް ފިރިމީހާ ގެންދިއުމަށް ފަހު 24 ގަޑިއިރު ފަހުން ދޫކޮށްލާ ކަމަށް އެންޖެލިކާ ބުންޏެވެ. "ގެއަށް އައުމާއި އެކު އަނެއްކާ އަނިޔާވެރިކަން ކުރިއަށް ވުރެ ބޮޑުވެގެންދޭ." އެންޖެލިއާ ބުންޏެވެ.\nއެންމެ ފަހުން ފިރިމީހާގެ އަތުން މަރުވެދާނެ ކަމަށް ހީވުމުން މީގެ ދެއަހަރު ކުރިން އެންޖެލިކާ ވަނީ ގެއިން ނިކުމެގެން ފިލާފައެވެ. ގެއިން ނިކުމެގެން ގޮސް ހަމަސް ދުވަހު އޭނާ އުޅުނީ މަގުމަތީގައެވެ. އެއަށްފަހު ދެން ދިޔައީ އަންހެނުން ބަލަހައްޓާ ތަނަކަށެވެ. ނަމަވެސް އެތަނުގައި އޭނާ އުޅެނިކޮށް އޭނާގެ ފިރިމީހާ އަށް އޭނާ ފެނި އަނެއްކާ އެސަރަހައްދުގެ މަތުމަތިން އޭނާ އަށް އަނިޔާކޮށް ފުރައްސާރަ ކުރަމުން ގެންދިޔައެވެ.\nއެންޖެލިއާ މޫދަށް ފުއްމާލީ އޭނާ ދިރިއުޅެމުން ދިޔަ ތަނުން މިދިޔަ ހުކުރު ދުވަހު އޭނާ ބޭރުކޮށްލުމުންނެވެ.\nއެންޖެލިއާގެ ދެދަރިންނަށް މިހާރު އެމީހުންގެ މަންމަގެ މައުލޫމާތު ލިބިގެން މަންމަ އާއި ބައްދަލު ކުރުމުގެ މަސައްކަތް ދަނީ ކުރަމުންނެވެ. ދެދަރިން ވަނީ އެމީހުންގެ މަންމަ ބެލެހެއްޓުމާއި ހަވާލުވާނެ ކަމަށް މީޑިއާ އަށް މައުލޫމާތު ދެމުން ބުނެފައެވެ.\nސެޕްޓެމްބަރު 30, 2020 14:32\nއަނިޔާ ކުރުމެއް ނެތެވެ. އުޅޭހިތްނުވާނަމަ ރީތި ގޮތުގައި ދޫކޮށްލާށެވެ.\nސެޕްޓެމްބަރު 30, 2020 17:39\nމަހީކުރީ މޫދުގަ2އަހަރުވީއްޔޭ ސަ\nސެޕްޓެމްބަރު 30, 2020 17:57\nދިވެހިންގެ ތެރޭގައިވެސް އެފަދަ ދައްޖާލު ފިރިހެނުން ވަރަށްގިނަ.\nސެޕްޓެމްބަރު 30, 2020 18:33\n2 އަހަރުވަންދެން މޫދުގައި ހޭދަކުރިގޮތް ވިސްނާ ވިސްނާ ނޭނގުނު. އާޓިކަލް ކިޔާލުމުންސާފުވެއްޖެ. ޝުކުރިއްޔާ


Mi Sarukaarakahves Khiyaalu Faalhukurumuge Minivankan Hajam Nukurevun: jameel - Vaguthu\nމިސަރުކާރަކަށްވެސް ޚިޔާލުފާޅުކުރުމުގެ މިނިވަންކަން ހަޖަމެއް ނުކުރެވުނު - ޖަމީލް\nމިސަރުކާރަކަށް ވެސް ހިޔާލުފާޅުކުރުމުގެ މިނިވަންކަން ހަޖަމެއް ނުކުރެވުނުކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަޙްމަދު ވިދާޅުވެއްޖެއެވެ.\nޖަމީލް ވިދާޅުވީ ޤައުމީ ޔުނިވާސިޓީތަކަށް ސަރުކާރުގެ ކޮންޓްރޯލް އޮތުމުގެ ގެއްލުން މިހާރު އެފެންނަމުންދަނީ ކަމަށެވެ.\nޖަމީލް މިހެން ވިދާޅުވީ އިސްލާމްދީނާއި ރަސޫލާ އަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓުގައި ހުރި ކަންކަމާ ގުޅޭ ވާހަކަ ނުދައްކަން ގައުމީ ޔުނިވާސިޓީގެ ލެކްޗަރާއިންނަށް އަންގާފައިވަނިކޮށެވެ.\nއެމްޑީއެން ގެ ރިޕޯޓާމެދު އިލްމުވެރިން އަންނަނީ ކަންބޮޑުވުން ފާޅުކުރަމުންނެވެ. އިލްމުވެރިން ކަންބޮޑުވުން ފާޅޫކުރީ އަދި އެކަމާދެކޮޅައް ތެދުވީ އިސްލާމް ދީނާ މެދު ސުވާލު އުފައްދައި ދީނުގެ އަސްލުތަކާ މެދު އިންކާރު ކޮށްފައި ވުމުންނާއި ގުރުއާނުގައި ބަޔާން ކޮށްފައިވާ ކަންކަން ސައިންޓިފިކް ހެކިތަކުން ސާބިތުނުވާ ކަމަށް ބުނެ އެއީ ފްލޯކް ވާހަކަތަކަށް ހެދުމަށް މަސައްކަތް ކޮއްފައި ވާތީ އަދި ގުރުއާންގެ ބައެއް އާޔަތްތަކުން ގެވެށި އަނިޔާއަށް ހިތްވަރު ދޭކަމަށް ބުނެ ރަސޫލާ ދެކެ ލޯބިވާން އަންގަވާފައިވުމަކީ އެކަލޭގެފާނަށް ކުޑަ ކަލާނގެއެއްކަމުގެ ލަގަބު ދިނުން ކަމަށް ބުނެފައިވުމުންނެވެ. އަދި ރަސޫލާގެ ބައެއް ހަދީސްތަކުން ހައްދުފަހަނާޅަދާން ހިތްވަރު ލިބޭ ކަމަށް ބުނެފައި ވާތީއާއި ޔަހޫދީންގެ ނުބައި ވާހަކަ ބަޔާން ކޮށްފައިވުމަކީ ހައްދު ފަހަނާޅައިި ދިއުން ކަމަށް އެރިޕޯޓްގައި ވާތީކަމައް ދީނީ އިލްމުވެރިން ބުނެފައިވެ އެވެ. އެމްޑީއެންގެ ރިޕޯޓާ ގުޅިގެން ރައްޔިތުންގެ ތެރޭގައި ނުތަނަވަސްކަން އުފެދިފައިވާ ދަނޑިވަޅެއްގައި، މޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގެ ބައެއް ލެކްޗަރާ އިން، ރައްޔިތުންގެ މެދުގައި ބައިބައިވުން އުފެދި މުޖުތަމައު ހަލަބޮލިވާ ގޮތަށް ސޯޝަލް މީޑިއާގައި ހިޔާލުފާޅު ކުރަމުންދާކަން ސަރުކާރަށް ފާހަގަކުރެވިފައިވާތީ ސަރުކާރުން ވަނީ ރިޕޯޓް ގެ ވާހަކަ ނުދެއްކުމައް ބުނެފައެވެ. މިހެން ސަރުކާރުން ބުނެފައި ވުމުން ޑރ. ޖަމީލް ވިދާޅުވީ ޚިޔާލުތަކަށް ފުރުސަތު ނުދި ދިވެހި ސަރުކާރުން ހުދުމުހުތާރު މިވީ މާއަވަހައްކަމަށެވެ.\nޖަމީލް ވިދާޅުވީ ބިރު ދައްކައިގެން ވެރިކަން ކުރެވުނު ޒަމާން މާޒީވެ ހިނގައްޖެކަމަށާއި މިހާރު ރައްޔިތުން އެއައްވުރެ ބޮޑައް ހޭލުންތެރި ވެއްޖެކަމަށެވެ.\nއޮކްޓޯބަރ 16, 2019 11:25\nޖަމީލުމެން ގެނައި ސަރުކާރުގެ ސަބަބުން މިއަދު ރައްޔިތުން ކުރިމަތިލާން މިޖެހެނީ ބޮޑު މު ސީބާތަކާ.\nއޮކްޓޯބަރ 16, 2019 11:31\nޒީރޯ ޓޮލަރަންސް ގެ ދަށުން އެއީ.\nމިއީ އެއަށްވުރެ ނާތަހުޒީބު ފިނޑިސަރުކާރެއް!! ޒީރޯ ޓޮލެރެންސް އެޓް ޕީކް ނައު !\nމާތްﷲ ގެ ޙަޟްތަރުގައި އިސްލާމްދީން ފިޔަވާ އެހެންދީނެއްނެތް މިޤައުމާއި މިޤައުމުގެ އެމްމެހާ ރައްޔަތުންނަށް ތެދުމަގަށް މަގުދައްކާށިއެވެ. ލާދީނީފިކުރުތަކަށް ތަބާމީހުން ބަލިކުރައްވާ މިޤައުމުން ފިއްލަވާ ނެތިކުރައްވާށިއެވެ. "އާމީން"\nއޮކްޓޯބަރ 16, 2019 12:24\nމަނިކުފާނަށް ތިވާހަކަދައްކަން ފުރުސަތުލިބުނީ މިސަރުކާރު ޚުދުމުހުތާރު ނުވާތީކަން ގޭގުނީތީ ހިތާމަކުރަން މިހާރު މަނިކުފާނަކީ މީހުން ބަލައިގަންމީހެއްނޫން އަގަމަޑުންލައިގެ ހުރެވޭތޯ ބައްލަވާ\nސުވާލެއް ޖަމީލު އަކީ މިހާރު ކޮން ހައިސިއްޔަތެ ހުރި ބޭފުޅެއް ވިދާޅުވެ ދެއްވާ\nހޭވެރިކަން ތިވީ މާފަހުން! ޜައްޔިތުން މިތިބީ ހަތަރެސްފައިގާ ވާޖަހާފަ! ޗުއްޕުވެސް ބުނެފިއްޔާ ހޭއަރުވާލާނެ ވާހަކަ ނޫންބާ އެދައްކަނީ!


މައްކާގެ މިސްކިތްތައް ހުޅުވާލަނީ – DhiDaily\nމައްކާގެ މިސްކިތްތައް ހުޅުވާލަނީ\nކޮވިޑް-19 އާ ގުޅިގެން ވަގުތީގޮތުން ބަންދުކޮށްފައިވާތާ ގިނަ ދުވަސްތަކެއް ފަހުން، މާތްވެގެންވާ މައްކާގެ މިސްކިތްތައް އަލުން ހުޅުވާލުމަށް ނިންމައިފިއެވެ.\nމައްކާގެ މިސްކިތްތައް ހުޅުވާލުމަށް ސައުދީ އަރަބިއްޔާގެ ކަމާއި ބެހޭ އިދާރާތަކުން ނިންމާފައި މިވަނީ، އެ ސިޓީގެ މިސްކިތްތައް ބަންދުކުރިތާ ތިންވަރަކަށް މަސްވެފައި ވަނިކޮށެވެ. މި ނިންމުމާއެކު މުސްލިމުންގެ މުޤައްދަސް މަސްޖިދުލް ޙަރަމް ވެސް އާންމުންނަށް ހުޅުވާލުމަށް ވަނީ ހަމަޖެހިފައެވެ.\nސައުދީގެ އިސްލާމިކް އެފެއާޒް މިނިސްޓްރީ އާއި ހަވާލާދީ އެޤައުމުގެ ސްޓޭޓް ޓީވީ ޗެނަލަކުން ރިޕޯޓްކޮށްފައިވާ ގޮތުން، ކޮވިޑް-19 އާއި ގުޅިގެން މައްކާއިން ބަންދުކޮށްފައިވާ މިސްކިތްތައް ހިމެނޭހެން މުސްލިމުންގެ 1500 އަށްވުރެ ގިނަ ބިނާ އާންމުންނަށް ހުޅުވާލުމަށް މިހާރު އަންނަނީ ތައްޔާރުވަމުންނެވެ. އެ ޗެނަލުން ވަނީ މިސްކިތްތައް ހުޅުވާލުމަށް ތައްޔާރުވެ، މައްކާގެ ބައެއް މިސްކިތްތައް ޑިސްއިންފެކްޓު ކުރާ މަންޒަރު ފެންނަ ވީޑިއޯވެސް އާންމުކޮށްފައެވެ.\nމައްކާގެ މިސްކިތްތައް ހުޅުވާލުމަށް ނިންމާފައި މިވަނީ، ޖުލައި މަހުގެ ފަހުކޮޅު ފެށޭ ހައްޖުގެ މަތިވެރި އަޅުކަމުގެ ދުވަސްވަރާއި ވެސް ދިމާކޮށެވެ. ނަމަވެސް ޤައުމުތަކަށް ހުޅުވާލައިގެން ހައްޖުގެ އަޅުކަން ކުރިޔަށްގެންދިއުމާއި މެދު ގޮތެއް ނިންމާނީ ކުރިޔަށް އޮތް ދުވަސްތަކުގައި ހާލަތަށް ބެލުމަށްފަހު ކަމަށް މައުލޫމާތުލިބެއެވެ. މައްކާގެ މިސްކިތްތައް ހުޅުވާލަން ހަމަޖެހިފައި މިވަނީ، މިދިޔަ މޭއި މަހުގެ ތެރޭގައި ސައުދީގެ އެހެން ސަރަޙައްދުތަކުގެ މިސްކިތްތައް ހުޅުވުމުގެ ހުއްދަ ދީފައި ވަނިކޮށެވެ. އަދި މިސްކިތްތައް ހުޅުވާލިނަމަވެސް، ޖަމާޢަތް ހެދުމުގައި އާއި މިސްކިތްތަކުގައި\nޤުރްއާން މުބާރާތުގެ ފައިނަލް ބުރަށް ހޮވޭ ބައިވެރިން އިޢުލާންކުރުން އަންނަ މަހުގެ 6ގެ ކުރިން


South Africa ves 21 dhuvaha lockdown koffi | Hathaavees\nސައުތް އެފްރިކާވެސް 21 ދުވަހަށް ލޮކްޑައުން ކޮށްފި\nސައުތް އެފްރިކާގައި ކޮރޯނާ ވައިރަސް ފެތުރިފައި/ ފޮޓޯ- ގޫގުލް\nހަލުވިކަމާއެކު ފެތުރެމުން އަންނަ ކޮވިޑް19 އާއި ގުޅިގެން ސައުތް އެފްރިކާވެސް 21 ދުވަހަށް ލޮކްޑައުން ކުރުމަށް އެ ގައުމުގެ ސަރުކާރުން ނިންމައިފިއެވެ.\nމިކަން އިއުލާން ކޮށްފައިވަނީ އެ ގައުމުގެ ރައީސް ސިރިލް ރަމަފޯސާ މިކަމަށް ދެއްވި ހާއްސަ ބަސްދީ ގަތުމެއްގައެވެ. އެގޮތުން ލޮކްޑައުން ކުރަން ނިންމާފައިވަނީ އަންނަ ބުރާސްފަތު ދުވަހުގެ ދަންވަރު 12:00 އިން ފެށިގެން 21 ދުވަހުގެ ނިޔަލަށް ކަމަށް ސިރިލް ރަމަފޯސާ ވިދާޅުވިއެވެ.\nމިކަމާއި ގުޅިގެން އެ ގައުމުގެ ރައީސް ސިރިލް ރަމަފޯސާ ވިދާޅުވީ މި ނުރައްކާތެރި ވައިރަހުން ސަލާމަތްވުމަށް މިއީ ކޮންމެހެންވެސް އަޅަން މުހިންމު ފިޔަވަޅެއް ކަމަށެވެ. އަދި ލޮކްޑައުން ކުރިޔަސް ސިއްހީ ހިދުމަތް ހޯދުމަށާއި ކާތެތި ގަނެ އަދި ބައެއް ކަހަލަ ހިދުމަތް ހޯދަން ބޭރަށް ނުކުމެވޭނެ ކަމަށް ރައީސް ސިރިލް ވިދާޅުވިއެވެ. އޭގެ އިތުރުން ފާމަސީތަކާއި، ލެބޯޓަރީ އަދި ސިއްހީ ހިދުމަތް ދޭ ތަންތަން ހުންނާނީ ހުޅުވައިފައެވެ.\nހަލުވިކަމާއެކު ފެތުރެމުން އަންނަ ކޮވިޑް19 އަށް ސައުތް އެފްރިކާއިން މިހާތަނަށް 554 މީހަކު ޕޮޒިޓިވް ވެފައިވާއިރު އޭގެތެރެއިން މިހާތަނަށް އެއްވެސް މީހަކު މަރުވެފައި ނުވެއެވެ. ދެކުނު އެފްރިކާގައި ކޮރޯނާ ޖެހިފައިވާ 62 މީހުން މިދިޔަ ހަފްތާގައި ތިބިނަމަވެސް އިއްޔެއާ ހަމައަށް އެ އަދަދު ވަނީ ވަރަށް ބޮޑަށް މައްޗަށް ޖެހިފައެވެ.\nPrevious ރަޝިޔާގައި ކޮވިޑް19 އަށް ޓެސްޓު ކުރި ތިންވަނަ ދިވެހި މީހާވެސް ނެގެޓިވް\nNext އޮންލައިން ކޮށް ފުލުހަށް މައްސަލަ ހުށަހަޅަން އެދިއްޖެ


ރައީސް ޓްރަމްޕްގެ ކުށްތައް ތަކުރާރުނުކޮށްފިނަމަ ނިއުކްލިއަ ހަތިޔާރާ ބެހޭގޮތުން ވާހަކަ ދެއްކިދާނެ: އީރާން | Sandhaanu\nރައީސް ޓްރަމްޕްގެ ކުށްތައް ތަކުރާރުނުކޮށްފިނަމަ ނިއުކްލިއަ ހަތިޔާރާ ބެހޭގޮތުން ވާހަކަ ދެއްކިދާނެ: އީރާން\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް، އިރާނާ ދެކޮޅަށް އަޅުއްވާފައިވާ ދަތިކުރުމުގެ ފިޔަވަޅުތައް އުވާލައިފިނަމަ ނިއުކުލިއަރ ހަތިޔާރު އުފެއްދުމާ ގުޅޭގޮތުން ސުލްހަވެރި ކަމާއެކު ވާހަކަ ދެއްކިދާނެ ކަމަށް އިރާނުގެ ޚާރިޖީ ވަޒީރު މުޙަންމަދު ޖަވާދު ޒަރީފު ވިދާޅުވެއްޖެއެވެ. ހޯމަދުވަހު ބޭއްވި ޖަލްސާއެއްގައި ވާހަކަފުޅުދައްކަވަމުން، ނިއުކްލިޔާ ހަތިޔާރާ ބެހޭގޮތުން އެމެރިކާއާއި އިރާނާ ދެމެދު ސުލްހަވެރި އެއްބަސްވުމަކާ ހިސާބަށް އާދެވިދާނެކަމަށް ވެސް މުޙައްމަދު ޖަވާދު ވިދާޅުވިއެވެ.\nއިރާނުގެ ޚާރިޖީ ވުޒާރާގެ ތަރުޖަމާނު ސަޢީދު ޚާތިބްޒަދެހް ވަނީ ކުރިން އޮތް ގޮތަށް އެމައްސަލައަށް އަލުން ރުޖޫއަ ވެވިދާނެކަމަށްވެސް ވިދާޅުވެފައެވެ.\nމިހާރު އިރާނުން ދަނީ އިންތިޚާބަށް ތައްޔާރުވަމުންނެވެ. އިންތިޚާބުގެ ނަތީޖާ ނިކުންނާނީ ކޮންގޮތަކަށް ކަމެއް ނޭނގޭ ކަމަށާއި ސުލްހަވެރި ކަމާބެހޭ ވާހަކަ ދައްކަން އޮތް ވަގުތުކޮޅު ވަރަށް ކުޑަކަން އޭނާ ވަނީ ފާހަގަ ކުރައްވާފައެވެ.\nޓްރަމްޕްގެ ވެރިކަމުގައި2018 ވަނަ އަހަރު އެމެރިކާއިންވަނީ ނިއުކްލިއަ އެއްބަސްވުމުން އެކަހެރިވެ، އިރާނާ ދެކޮޅަށް ދަތިކުރުމުގެ ފިޔަވަޅު އަޅާފައެވެ. ނަމަވެސް އިރާނުން ކުރިޔަށް ގެންދިޔަ ނިއުކްލިޔާ ހަރަކާތްތަކަށް އެއްވެސް ބަދަލެއް ގެނަސްފައެއް ނުވެއެވެ. އަދި ނިއުކްލިއަ ހަކަތަ އުފެއްދުމަށް ބޭނުންވާ ޔޫރޭނިއަމް ހޯދުމުގެ މަސައްކަތްވެސް ހުއްޓުމެއް ނެތި އެގައުމުން ވަނީ ކުރިޔަށް ގެންގޮސްފައެވެ. މިހާރުގެ ރައީސް ޖޯ ބައިޑެންގެ ސަރުކާރުން ވަނީ ނިއުކްލިޔާ އެއްބަސްވުމަށް އަލުން ރުޖޫއަ ވުމުގެ ޝައުގުވެރިކަން ފާޅުކޮށްފައެވެ. އެހެނަސް އެމެރިކާއިން އިރާނާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވައިނުލަނީސް ސުލްހަވެރިކަމުގެ އެއްވެސް މަޝްވަރާއެއް ނުކުރެވޭނެ ކަމުގައި އިރާނުން ދަނީ ބުނަމުންނެވެ.


Assad Ali Hukum Thanfeezukoh Nimi Minivan Vejje - AO News\nއައްސަދު އަލީ ހުކުމް ތަންފީޒުކޮށް ނިމި، މިނިވަން ވެއްޖެ\nޔޫތް މިނިސްޓްރީގެ ކުރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) އައްސަދު އަލީ ހުކުމް ތަންފީޒުކޮށް ނިމި މިނިވަން ވެއްޖެއެވެ.\nއޭނާއަށް 15 ދުވަހުގެ ޖަލު ހުކުމެއް އައީ ޖިންސީ ފުރައްސާރައާއި ރޭޕްގެ ތުހުމަތުކޮށް ދައުވާ އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެއިން ބޭރަށް ފުރުމަށް ޖާމިނުވެފައިވާތީއެވެ. އަދި އަލީ ވަހީދު އެނބުރި ރާއްޖެ އައިސްފައިނުވާތީއެވެ.\nއަޑުބަރޭ ޖަލަށްލާން ކުރިމިނަލް ކޯޓުން ހުކުމް ކުރީ ހުސްވި ފެބްރުއަރީ މަހުގެ ދެވަނަ ދުވަހުއެވެ. އެއީ މިދިޔަ ނޮވެމްބަރު މަހުގެ 28 ވަނަ ދުވަހު ކުރިމިނަލް ކޯޓުގައި ބޭއްވި އަޑުއެހުމުގައި 72 ގަޑިއިރުގެ ތެރޭގައި އަލީ ކޯޓަށް ހާޒިރުކުރުމަށް އަޑުބަރޭ އަށް އެންގުމުން ވެސް، އެ މުއްދަތުގައި އަލީ ވަހީދު ކޯޓަށް ހާޒިރު ނުކުރެވުމުންނެވެ.\nކޯޓުގެ އެންގުމަކާ ޚިލާފުވެ، ކޯޓުގެ ހުރުމަތް ކެނޑުން ކަމަށް ކަނޑައަޅައި، 15 ދުވަހަށް ޖަލަށްލާން ހުކުމެއް އައްސަދަށްކުރިނަމަވެސް އެ ހުކުމް ކުރި އިރު، އައްސަދު ރާއްޖެއަކު ނެތެވެ. އެހެންވެ އޭނާ ހޯދަން ކަރެކްޝަންސް އިން ފުލުހުންގެ ކިބައިން އެދިފައިވަނިކޮށް އަސްހަދު އެނބުރި ރާއްޖެ އައިސް، ކަރެކްޝަނާ އަމިއްލައަށް ހަވާލުވީ ފެބްރުއަރީ މަހުގެ 19 ވަނަ ދުވަހު އެވެ.\nއޭނާއަށް އިއްވި ޖަލު ހުކުމް ތަންފީޒު ކޮށްފައިވަނީ ހުޅުމާލެ ޖަލުގައެވެ.


Villimale meeha aaeku ithuru bayaku ves Covid-19 ah negative\nވިލިމާލެ މީހާއާއެކު އިތުރު ބަޔަކު ވެސް ނެގެޓިވް\nމާލޭގައި މީހަކު މާސްކު އަޅައިގެން: ގިނަ ބަޔެއްގެ ނަތީޖާ ނެގެޓިވް - އަހުމަދު އަޝްހާދު | އަވަސް\nސައުތު ކޮރެއާއިން އައި ފަހުން ކޮވިޑް-19އަށް ޝައްކުވާ އަލާމާތްތަކެއް ފެނިގެން އެކަހެރިކޮށް ޓެސްޓްކުރި މީހާ ކޮވިޑް-19 އަށް ނެގެޓިވްވެފައިވާ ކަމަށް ސަރުކާރުން ބުނެފި އެވެ.\nއޭނާ ކަރަންޓީނަށް ދިޔުމަށް ދެކޮޅު ހެދި އެވެ. އެހެންވެ، އޭނާ ފަރުކޮޅުފުއްޓަށް ގެންދިޔައީ ފުލުހުންގެ ބެލުމުގެ ދަށުންނެވެ. އޭނާއާމެދު އަމަލު ކުރާނެ ގޮތެއް އަދި ނުބުނެ އެވެ. ފުލުހުން ވަނީ އެފަދަ މައްސަލަތައް ސީރިއަސް މައްސަލަތަކެއްގެ ގޮތުގައި ތަހުގީގު ކުރާނެ ކަމަށް ބުނެ އެވެ. އެޗްޕީއޭއިން ވެސް ވަނީ އެންގުންތަކާ ހިލާފުވާ މީހުން ޖޫރިމަނާ ކުރާނެ ކަމަށް ބުނެފަ އެވެ.\nމީގެއިތުރުން އައްޑޫ ސިޓީ، ހިތަދޫގައި އެކަހެރިކުރި ކުޑަ ކުއްޖާ އާއި ރ. ފައިނު، ޅ. ހިންނަވަރު، އަދި މާލޭގައި އެކަހެރިކުރި މީހުންގެ ނަތީޖާ ވެސް ނެގެޓިވްވެފައިވާ ކަމަށް ސަރުކާރުން މިއަދު ހާމަކުރި އެވެ. މީގެތެރެއިން ހިތަދޫއިން އެކަހެރި ކުއްޖާއަކީ އިންޑިއާއިން އެނބުރި އައި ކުއްޖެކެވެ. އެ ކުއްޖާ ޓެސްޓްކުރީ ރޮގާ ހުރުމުންނެވެ. ދެން ތިބި މީހުންނަކީ ވެސް ރާއްޖެއިން ބޭރުން ދަތުރުކޮށްފައި އައިއިރު ހުމުގެ އަސަރު ހުރުމުން ޓެސްޓްކުރި މީހުންނެވެ.\nސަރުކާރުން މިހާރު ވަނީ ރާއްޖެއިން ބޭރުން އަންނަ ކޮންމެ ދިވެއްސަކު ވެސް 14 ދުވަހު ގޭގައި މަޑު ކުރުމަށް އަންގާފަ އެވެ.\nމިހާރު ސަރުކާރުން އަމަލު ކުރަމުންދާ އުސޫލަކީ ކިރިޔާ ވެސް ޝައްކެއްވާނަމަ އެމީހެއްގެ ސާމްޕަލް ނެގުމެވެ. އެގޮތުގެ މަތިން ގިނަ ބައެއްގެ ސާމްޕަލްތައް ދަނީ ނަގަމުންނެވެ. މިހާތަނަށް 517 ސާމްޕަލް ނަގާފައިވާއިރު ނަތީޖާ ނުލިބި އޮތީ 15 ސާމްޕަލެއްގެ އެވެ.\nރާއްޖެއިން މިހާތަނަށް ކޮވިޑް-19 ޖެހިފައިވާ 13 މީހަކު ވަނީ ފެނިފަ އެވެ. އެއީ މުޅިން ވެސް ބިދޭސީންނެވެ. އޭގެ ތެރޭގައި ނުވަ އިޓަލީ މީހަކު ހިމެނެ އެވެ. ރާއްޖޭގައި ކޮވިޑް-19 ފެނިފައިވަނީ ކުރެއްދޫ އައިލެންޑް ރިސޯޓްގެ ފަސް މީހަކާއި ސޭންޑީސް ބަތަލާ ރިސޯޓްގެ ދެ މީހަކާއި ކުރަމަތި އައިލެންޑް ރިސޯޓްގެ ދެ މީހަކާއި އަނަންތަރާ ދިގު ރިސޯޓްގެ ދެ މީހަކާއި އައިލެންޑް ސަފާރީގެ ދެ މީހެކެވެ.\nވިލިމާލެ އެޗްޕީއޭ ސ. ހިތަދޫ + ހިންނަވަރު ފައިނު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nޓެސްޓްކުރުން ފުޅާކޮށް، ބޭރަށް ދަތުރުކުރި ބަޔަކު އެކަހެރިކޮށްފި\nވިލިމާލޭ މީހާ ކަރަންޓީނަށް ދާން ދެކޮޅުހެދި، މައްސަލަ ފުލުހަށް


vnews - Bridge gai beynunkuraa furathama Double deck Bus genesfi\nބްރިޖުގައި ބޭނުންކުރާ ފުރަތަމަ ޑަބަލް ޑެކް ބަސް ގެނެސްފި\nބްރިޖް މަތީ ދުއްވުމަށް ގެނައި ފުރަތަމަ ޑަބަލް ޑެކް ބަސް ---\nސިނަމާލޭ ބްރިޖުގައި ބަސްދަތުރުގެ ހިދުމަތް ދިނުމަށްޓަކާ މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ގެންނަ ޑަބަލް ޑެކް ބަސްތަކުގެ ތެރެއިން ފުރަތަމަ ބަސް ރާއްޖެ ގެނެސްފިއެވެ.\nބްރިޖުގައި ބަހުގެ ހިދުމަތް ދިނުމަށްޓަކާ އެމްޕީއެލުން ޖުމްލަ 22 ބަސް ބޭނުން ކުރުމަށް ނިންމާފައިވާއިރު، އޭގެ ތެރޭގައި ޑަބަލް ޑެކް އަށް ބަހެއް ހިމެނެއެވެ.\nއެމްޕީއެލްއިން ބުނީ، އަލަށް ގެނައި ޑަބަލް ޓެކް ބަހަކީ 90 އާއި 95 މީހުންގެ ޖާގައިގެ ބަހެއް ކަމަށެވެ. އަދި އަލަށް ގެނައި ޑަބަލް ޑެކް ބަސް ވަރަށް އަވަހަށް ހިދުމަތަށް ނެރެން ހަމަޖައްސާފައިވާ ކަމަށާއި މިހާރު ކުރިއަށްދަނީ އެބަހުގެ ރަޖިސްޓްރޭޝަންގެ މަރުހަލާގެ ކަންކަން ކަމަށް ވެސް އެމްޕީއެލްއިން މައުލުމާތު ދެއެވެ.\nބްރިޖް މަތީ ދުއްވުމަށް ޑަބަލް ޑެކް ފުރަތަމަ ބަސް މިހާރު ގެނެސްފައިވާއިރު، އެމްޕީއެލްއިން މިހާރު ވެސް ގެން ދަނީ ޖުމްލަ ނުވަ ބަހެއް ބްރިޖް މަތީ ގައި ދުއްވުމަށް ނެރިފައެވެ. އެގޮތުން މިހާރު ހިދުމަތައް ނެރެ ބްރިޖް މަތީގައި ބޭނުން ކުރަމުން އަންނަ ނުވަ ބަހުގެ ތެރެއިން ހަތް ބަހަކީ ސިޓީ ބަހުގެ ހިދުމަތް ދޭ ބަސް ތަކެވެ. އަދި އެނެއް ދެ ބަހަކީ ކޯޗް ބަސް ހިމެނޭ ގޮތައް ހިދުމަތުގައި ބޭނުން ކުރަމުން އަންނަ ބަސް ތަކެއް ކަމަށް ވެސް އެމްޕީއެލުން މައުލޫމާތު ދެއެވެ.\nއެމްޕީއެލުން ބުނީ، މިވަގުތު ހިދުމަތުގައި ބޭނުން ކުރާ ސިޓީ ބަސްތަކަކީ 60 ހާއި 70 މީހުންގެ ޖާގައިގެ ބަސްތަކެއް ކަމަށެވެ. އަދި އަދި ކޯޗް ބަސްތަކަކީ 50 މީހުންގެ ޖާގައިގެ ބަސްތަކެއް ކަމަށް ވެސް އެމްޕީއެލުން މައުލޫމާތު ދެއެވެ.\nސިނަމާލެ ބްރިޖް މަތީގައި އެމްޕީއެލުން ބަހުގެ ހިދުމަތް ދެމުން އަންނައިރު އެބަސް ތަކުންން އަދި ފީއެއް ނުނަގައެވެ. އެހެން ނަމަވެސް ވަރަށް އަވަހަށް ފީއެއް ނަގާނެ ކަމަށް އެމްޕީއެލުން މީގެ ކުރިން ވަނީ ބުނެފައެވެ. އަދި މިބަސްތައްކަށް ހާއްސަ ކޮށްގެން ހުޅުމާލޭގެ އިތުރުން މާލޭގައި ވެސް މިހާރު ވަނީ ބަސް ޓާމިނަލެއް ވެސް ގާއިމް ކޮށްފައެވެ.


ޝާހިދު ކަޕޫރާ އެއްވެސް އިރެއްގައި ލޯބީގެ ގޮތުން ނުގުޅޭ ކަމަށާއި އެކަމަކު މިހާރު ވެސް އޭނާ އަކީ ވަރަށް ގާތް ރައްޓެއްސެއް ކަމަށް ބަތަލާ ސޮނާކްޝީ ސިންހާ ބުނެފި އެވެ.\nނަވާޒުއްދީންގެ "ގޫމްކެޓޫ" މި މަހު ޒީ5 އަށް\nމީގެ ދެ އަހަރު ކުރިން ރިލީޒްކުރަން ނިންމި ނަވާޒުއްދީން ސިއްދީގީގެ ފިލްމު "ގޫމްކެޓޫ" އެންމެ ފަހުން ޑިޖިޓަލްކޮށް ރިލީޒްކުރަން ނިންމައިފި އެވެ.\nއަކްޝޭ އަކީ ދެއްކުންތެރިއެކޭ ނުބުނަން\nބައެއް މީހުން ހައިރާތަށް ފައިސާ ހޭދަކުރަނީ ދެއްކުންތެރިކަމުގެ ގޮތުން ކަމަށް ބުނެ ދިން އިންޓަވިއުގައި 25 ކްރޯޑް ރުޕީސް ހަދިޔާކުރި މީހެއްގެ ވާހަކަ ދެއްކީ އަކްޝޭ ކުމާރަށް ނިސްބަތްކޮށް ނޫން ކަމަށް ކުރީގެ އެކްޓަރު ޝަތުރުގަން ސިންހާ (ސަތަރޭ) ބުނެފި އެވެ.\nApril 16, 2020 5\nބައެއް މީހުން މާލީ އެހީ ދެނީ ދެއްކުންތެރިކަމަށް: ސަތަރޭ\nކޮރޯނާވައިރަހާ ދެކޮޅަށް މަސައްކަތްކުރުމަށް ވަރަށް ގިނަ ބަޔަކު އެކި ފަންޑްތަކަށް މާލީ ގޮތުން އެހީ ދެމުން އަންނަ އިރު، ބައެއް މީހުން އެކަން ކުރަނީ ދެއްކުންތެރިކަމުގެ ގޮތުން ކަމަށާއި އެފަދަ މީހުން މިކަން ނަގަނީ ވާދަވެރިކަމެއްގެ ގޮތުގައި ކަމަށް ބުނެ، ބޮލީވުޑްގެ ކުރީގެ އެކްޓަރު ޝަތުރުގަން ސިންހާ (ސަތަރޭ) ފާޑުކިޔައިފި އެވެ.\nFebruary 02, 2020 2\nސޮނާކްޝީ އަށް "ފޯލެން" ކިޔާ ވެބް ސީރީޒެއް\nބޮޑު ސްކްރީނުން ބޭރަށް ޖެހިލައިފައި އެކްޓިން ޕްރޮޖެކްޓްތައް ނެގުމަކީ މިހާރު ބޮލީވުޑްގެ އޭ-ލިސްޓް ތަރިން ފަސްޖެހޭ ކަމެއް ނޫނެވެ. އެގޮތުން މަޝްހޫރު އެކި ސްޓްރީމިން ޕްލެޓްފޯމްތަކަށް ތައާރަފުވާ މަޝްހޫރު ތަރިން އަންނަނީ އިތުރުވަމުންނެވެ.\nއަންނަ އެޕްރީލް މަހުގެ 10 ގައި ރިލީޒްކުރާ، ކަބީރު ޚާންގެ ކްރިކެޓް ފިލްމު "83" ގެ މައިގަނޑު ކާސްޓުންގެ ވަކިވަކި ސްޓިލް ޕޯސްޓަރުތަކެއް ދައްކައިލުމަށް ފަހު، މޯޝަން ޕޯސްޓަރެއް ވެސް ދައްކާލައިފި އެވެ.\nJanuary 08, 2020 4\nހުނަރު ވަޒަންކުރާނީ މީހާގެ ބަރުދަނަކުން ނޫޏް: ސޮނާކްޝީ\nމީހަކު ފަލަކޮށް ހުރުމަކީ އެ މީހެއްގެ ހުނަރާ ދޭތެރޭ ސުވާލު އުފައްދަން ޖެހޭ ސަބަބެއް ނޫން ކަމަށާއި ސިފަ އަށް ފާޑުކިޔުމުން ބަލައިގަންނަން ވަރަށް އުނދަގޫ ކަމަށް ބަތަލާ ސޮނާކްސީ ސިންހާ ބުނެފި އެވެ.\nއަޖޭގެ "ބޫޖް" ގެ ރޯލަކަށް ނޯރާ\nއަޖޭ ދޭވްގަންގެ ތާރީޚީ ހަނގުރާމަ ފިލްމު "ބޫޖް: ދަ ޕްރައިޑް އޮފް އިންޑިއާ" ގެ ރޯލަކަށް ނޯރާ ފަތެހީ ސޮއިކޮށްފި އެވެ.\nޕަރިނީތީގެ ބަދަލުގައި "ބޫޖް" އަށް އިހާނާ\nވަގުތު ދެވެން ނެތިގެން އަޖޭ ދޭވްގަންގެ ފިލްމު "ބޫޖް: ދަ ޕްރައިޑް އޮފް އިންޑިއާ" އިން ބަތަލާ ޕަރިނީތީ ޗޯޕްޅާ ވަކިވެފައި ވާތީ އޭނާގެ ބަދަލުގައި އެ ފިލްމަށް އިހާނާ ދިލަން ހަމަޖައްސައިފި އެވެ.\nއަންނަ މަހުގެ 24 ގައި ރިލީޒްކުރާ ކަންގަނާ ރަނާވަތުގެ ފިލްމު "ޕަންގާ" ގެ ޓްރެއިލާ ދައްކާލައިފި އެވެ.\nއަންނަ މަހުގެ 24 ގައި ރިލީޒްކުރާ ކަންގަނާ ރަނާވަތުގެ އާ ފިލްމު "ޕަންގާ" ގެ ޓްރެއިލާ އަންނަ ހޯމަ ދުވަހު ދައްކައިލާ ގޮތަށް ނިންމައި، ފިލްމުގެ ޕޯސްޓަރުތަކެއް ވެސް ދައްކާލައިފި އެވެ.\n"ދަބަންގް 4" ގެ ސްކްރިޕްޓް ނިމިއްޖެ: ސަލްމާން\n"ދަބަންގް 3" ރިލީޒްކުރަން ތައްޔާރުވަމުން އަންނަ އިރު، މި ސީރީޒްގެ ހަތަރު ވަނަ ބައިގެ ސްކްރިޕްޓް ވެސް މިހާރު ނިމިފައިވާ ކަމަށް އެކްޓަރު ސަލްމާން ޚާން ބުނެފި އެވެ.\nރިލީޒް ނުވަނީސް "ދަބަންގް 3" އަށް 155 ކްރޯޑް\nސަލްމާން ޚާންގެ އާ ފިލްމު "ދަބަންގް 3" އަށް ރިލީޒްކުރުމުގެ ކުރިން 155 ކްރޯޑް ރުޕީސް (22 މިލިއަން ޑޮލަރު) ގެ އާމްދަނީއެއް ލިބިއްޖެ އެވެ.\nDecember 08, 2019 4\nސޮނާކްޝީ ބުނަނީ ބަތަލުން މުސްކުޅި ނުވާ ކަމަށް\nބޮލީވުޑްގެ ދުވަސްވީ ގިނަ އެކްޓަރުން އެ މީހުންގެ އުމުރަށް ވުރެ ދެ ގުނަ ހަގު ބަތަލާއިންނާ އެކު ފިލްމުތައް ކުޅުމަކީ ވަރަށް އާންމު ކަމެކެވެ. އެކަމަކު ބަތަލާއިން މިކަހަލަ ރޯލެއް ކުޅެފި ނަމަ އަމާޒުވާ ފާޑުކިޔުންތައް ގިނަ އެވެ.\nDecember 04, 2019 1\nބޮލީވުޑްގައި މިހާރު ކުރިއަރަމުން އަންނަ ޒުވާން ބަތަލާ ބޫމީ ޕެޑްނޭކަރު އަނެއްކާ ވެސް ބިރުވެރި ފިލްމަކަށް ސޮއިކޮށްފި އެވެ.\nބޮލީވުޑްގެ ހަތަރު ޑައިރެކްޓަރަކު ނެޓްފްލިކްސް އިން ހަދައިދެމުން އަންނަ އެންތޮލޮޖީ ސީރީޒްގެ ދެވަނަ ފިލްމު "ގޯސްޓް ސްޓޯރީޒް" އަންނަ ޖެނުއަރީ މަހުގެ 1 ގައި ސްޓްރީމްކުރާ ގޮތަށް ނިންމައި، ފިލްމުގެ ޕްރޮމޯޝަނަލް މެޓީރިއަލްތަކެއް ދައްކާލައިފި އެވެ.\n"ދަބަންގް 3" ގެ ލަވައަކާ ދެކޮޅަށް ހިންދޫ ޖަމާއަތެއް\nއަންނަ މަހު ރިލީޒްކުރާ، ސަލްމާން ޚާންގެ ފިލްމު "ދަބަންގް 3" ގެ ޓައިޓްލް ލަވަ "ހުޅް ހުޅް ދަބަންގް" އަކީ ހިންދީ ދީނަށް ފުރައްސާރަކުރާ ލަވައެއް ކަމަށް ބުނެ އެ ފިލްމަށް ސެންސަރު ސެޓްފިކެޓް ނުދީ، ފިލްމު ރިލީޒްކުރުން ހުއްޓުވުމަށް އިންޑިއާގެ ހިންދޫ ޖަމާއަތަކުން ސެންޓްރަލް ބޯޑް އޮފް ފިލްމު ސެޓިފިކޭޝަން (ސީބީއެފްސީ) އަށް ގޮވާލައިފި އެވެ.


Consulate'aa Medhu2Hiyaaleh Ebaoiy, Visnaanan: Raees - Vaguthu\nއިންޑިއާއިން އައްޑޫގައި ކޮންސިއުލޭޓެއް އެޅުމާ ގުޅޭ ގޮތުން ރައްޔިތުންގެ މެދުގައި ހިޔާލު ތަފާތުވުންތަކެއް އުފެދިފައި އޮތްކަން އެނގިވަޑައިގަންނަވާ ކަމަށާއި، ކޮންސިއުލޭޓް އެޅުމާ ގުޅޭ ގޮތުން އިތުރަށް ވިސްނަވާނެ ކަމަށް ރައީސް އިބްރާހީމް މުހައްމަދު ސޯލިހް މިއަދު ވިދާޅުވެއްޖެއެވެ.\nއައްޑޫގައި އިންޑިއާގެ ކޮންސިއުލޭޓެއް ގާއިމް ކުރަން ނިންމީ އެ ގައުމުގެ ސަރުކާރުގެ ކެބިނެޓުންނެވެ. އެ ހުށަހެޅުން ދިވެހި ސަރުކާރާ ހިއްސާކޮށްފައިވާއިރު، މި ކަމުގައި ދިވެހި ސަރުކާރުން އަދި ވަކި ގޮތެއް ނުނިންމައެވެ.\nއައްޑޫގައި އިންޑިއާގެ ކޮންސިއުލޭޓެއް އެޅުން މުހިއްމު ކަން ފާހަގަކުރައްވައި އެމްޑީޕީގެ އިސް ބައެއް ބޭފުޅުން ވިދާޅުވަނީ އެއީ އައްޑޫ ބައިނަލް އަގްވާމީ ދުނިޔެއަށް ހުޅުވާލައި ވިޔަފާރިތައް އައްޑޫގައި ފުޅާ ކުރުމަށް މުހިއްމު މަސައްކަތެއް ކަމަށެވެ.\nއެކަމަކު، އައްޑޫއަށް އުފަން ބައެއް އިލްމުވެރ ޒުވާނުން ވެސް ހިމެނޭހެން ގިނަ ބަޔަކު ވަނީ އައްޑޫގައި އިންޑިއާގެ މާ ގިނަ ބަޔަކު ނޫޅޭއިރު އެ ގައުމުގެ ކޮންސިއުލޭޓެއް ގާއިމް ކުރުމުން އެ ސަރަހައްދުގެ ހިމާޔަތާ މެދު އުފެދިދާނެ ކަންބޮޑުވުންތައް ފާޅުކޮށްފައެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި އިންޑިއާގެ ކޮންސިއުލޭޓް އެޅުމާ މެދު ރައީސްގެ ހިޔާލުފުޅަކީ ކޮބައިތޯ "ވަގުތު" އިން ސުވާލު ކުރެއްވުމުން އެމަނިކުފާނު ވިދާޅުވީ އޭގައި ގައިމު ވެސް ރައްޔިތުންގެ ތެރޭގައި ދެ ޚިޔާލެއް އޮތް ކަން ފެންނަ ކަމަށެވެ.\nރައީސް ވިދާޅުވީ އެ ކަމާ މެދު ސަރުކާރުގެ ތެރޭގައި އިތުރަށް މަޝްވަރާ ކުރައްވާނެ ކަމަށާއި އެ ކަމުގައި ވަކި ގޮތެއް ސަރުކާރުން ނިންމަވާނީ ވަރަށް ބޮޑަށް ވިސްނަވާފައި ކަމަށެވެ.\n"އަޅުގަނޑުމެން ޖެހޭ އެކަމާ މެދު މަޝްވަރާ ކުރަން. އަދި މިހާތަނަށް ވަކި ގޮތެއް ނުނިންމަން،" ރައީސް ވިދާޅުވިއެވެ.\nދެ ގައުމެއްގައި ރާއްޖޭގެ ކޮންސިއުލޭޓް އޮފީހެއް ހުރި ކަން ރައީސް ފާހަގަކުރެއްވިއެވެ. އެއީ އިންޑިއާގެ ޓްރިވަންޑަމާއި ސައުދީ އަރަބިއްޔާ ޖިއްދާގައެވެ.\nރައީސް ފާހަގަކުރެއްވި ގޮތުގައި، މި ކަމުގައި ގޮތެއް ނިންމުމުގައި ސަރުކާރުން ރައްޔިތުންގެ ވިސްނުމަށާއި ދޭދޭ ގައުމުތަކާ މެދު ރާއްޖޭން ބާއްވާ ގުޅުމަށް ރިއާޔަތް ކުރައްވާނެއެވެ.\nއިންޑިއާގެ ކޮންސިއުލޭޓެއް އައްޑޫގައި ގާއިމް ކުރުމުގެ ނިންމުމެއް އެ ގައުމުގެ ސަރުކާރުން ނިންމާފައި މި ވަނީ، އިންޑިއާއިން ރާއްޖެއަށް "އަތް ގަދަ ކުރަން" އުޅޭ ކަމުގެ ތުހުމަތު އަމާޒުވެފައި ވަނިކޮށެވެ. މި ކަން އިންޑިއާ އާއި ދިވެހި ސަރުކާރުން ވެސް ދޮގު ކުރެއެވެ.\n"ސޭވް އައްޑޫ، އިންޑިއާ އައުޓް" ގެ ނަމުގައި މީސް މީޑިއާގައި ބޮޑު ކެމްޕޭނެއް ވެސް ވަނީ ފަށައިފައެވެ. މި ކެމްޕޭންގައި އައްޑޫއަށް އުފަން ގިނަ ޒުވާނުން ވެސް ބައިވެރިވެއެވެ. ދާދި ފަހަކުން މި ކަމާ ގުޅޭ ގޮތުން އަޑު އުފުލުމަށް ޕެނަލް ޑިސްކަޝަނެއް ވެސް ބޭއްވިއެވެ.\nމި މަޝްވަރާ ބައްދަލުވުމުގައި އައްޑޫއަށް އުފަން އެމްއެންޑީއެފްގެ ކުރީގެ އާމަރީ ކޮމާންޑަރު އަލީ އިހުސާނާއި އައްޑޫއަށް އުފަން ކޮމްޕިއުޓާ ސައިންސާއި ހިސާބު އިލްމުގެ ޕްރޮފެސަރު ހަސަން އުގައިލް ވެސް ބައިވެރިވެވަޑައިގެންނެވިއެވެ.\nއައްޑޫއަށް އުފަން މިފަދަ ބައެއް އިލްމުވެރި ބޭފުޅުން ކަމާ ދެކޮޅު އިރު އައްޑޫގެ މޭޔަރު އަލީ ނިޒާރާއި ރައްޔިތުންގެ މަޖިލީހުގައި ތިއްބެވި އައްޑޫގެ ދާއިރާތައް ތަމްސީލް ކުރައްވާ މެންބަރުންނާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ މި ކަމަށް ތާއީދު ކުރައްވާ ވާހަކަ ދައްކަވާފައެވެ.\nޖޫން 8, 2021 18:17\nމީ އަހަރެމެންގެވެސް ގައުމު ، މިގައުމުގެ ތަންތަން ވިއްކާކަށް ނޫން ވެރިކަން ރައްޔިތުން ހަވާލުކުރީ\nޖޫން 8, 2021 19:22\nތިބުނާ މެންބަރުންނަކީ ލާރި އަށް ވިކި ހުސް ވާ ބަޔެތް\nޖޫން 8, 2021 19:25\nދެ ޚިޔާލެއް ބޭނުމެއް ނޫން. ބޭނުމީ އަދި އޮންނަންވީ އެންމެ ޚިޔާލެއް. އައްޑުއަތޮޅުގައި އިންޑިޔާ ބަޔަކު ތިބެގެން ނުވާނެ. ރައްޔިތުން ބޭނުންވާ ގޮތަކީ މިއީ. ނިމުނީ.\nޖޫން 10, 2021 16:56\nޓްރިވެންޑްރަމް ގައި ދިވެހިންގެ ބަޔަކު ތިއްބަސް ހެޔޮ ދޯ؟؟ އަދި އެމީހުންނަށް ފަސޭހަ ކުރަން އެތާ ދިވެހި ކޮންސިއުލޭޓް ހުންނަން އޯކޭ ދޯ؟؟ ޑަބަލް ސްޓޭންޑްރޑް!!!!\nޖޫން 8, 2021 19:32\nއެެއް ހިޔާލަކީ މިހާރު ހުއްދަދިނުން. އަނެއް ހިޔާލަކީ ތަންކޮޅެއް ފަހުން ހުއްދަ ދިނުން.\nޖޫން 8, 2021 19:33\nރާއްޖޭގެ ކޮންސިއުލޭޓެެއް އިގިރޭސިވިލާތުގައި އެޅުމުން ފައިދާ ކުރާނެތަ އެގައުމުގެ ރައްޔިތުންނަށް؟\nޖޫން 8, 2021 19:40\nއާދޭހާއިއެކު ދަންނަވަން. އެއްވެސް ޤައުމެއްގެ ކޮންސިއުލޭޓެއް ރާއްޖެތެރޭގައި ނާޅުއްވާ.\nޖޫން 8, 2021 20:54\nތަނެއް ދޮރެއް އުޑެބުޑެއް ނެެޭ ގެޭ އިންސަާނެއްގެ ބޯ\nޖޫން 9, 2021 02:29\nދިވެހިންނޭ، ކުރީ ޕްރެސް ކޮން ގަ ހަމަ މީނަ ބުނި ކޮންސިއުލޭޓް އައްޑޫގަ އަޅާކައް ނޫޅެމޭ، މިފަހަރު އެބުނީ އެކަމާ އެބަވިސްނަމޭ! އޮންނާނީ މިހާރު ހުރިހާ ލިޔެކިޔުމެއްނިމި ކުރެހުންވެސް ނިމިފަ.\nޖޫން 9, 2021 05:33\nއިންޑިއާ ގެ ކޮންސިއުލޭޓެއް ރާއްޖޭގެ އައްޑޫ ސިޓީގައި ބެހެއްޓުމުގެ އެންމެބޮޑު ބޭނުމަ ކީ ހިންދީ ދީން ރާއްޖެއަށް ތަޢާރަފު ކުރުން. މިއީ ދިވެހިން ދާއިމީ ނުރައް ކަލަށް ވައްޓާލުން. މި ކަމަށް އެއްބަސްވާނެ ދިވެއްސެއް ނުހުންނާނެ. އެމުޑީޕީގެ މަދުބަޔަ ކު އާނއެ ކޭ އެބުނަނީ އެމީހުންގެ އަމިއްލަ ވިސްނުމާ އިދި ކޮޅަށް.\nހާދަހާވާ ބޮލައް އުނދަގޫ ރައީސެކޭމީ.\nޖޫން 10, 2021 01:13\nޢައްޑުގައި އިންޑިޔާގެ ކޮންސިޔޫލޭޓް އޮފީހެށް އެޅުމާމެދު އަޅުގަޑު ދެކޮޅު\nޖޫން 10, 2021 20:08\nކޮންސިއުލޭޓަކީ ކޮންސިއުލޭޓް ހުންނަގައުމަށް އެއްވެސް ކަމެއް ކޮށްދޭ ތަނެއްނޫން. ކޮންސިއުލޭޓްކީ އެގައުމެއްގެ ރައޔިތުން ބޭރުގައުމެއްގަ ގިނައަދަދަކަށް ދިރިއުޅޭނަމަ އެމީހުންށް ހިދުމަތް ދިނުމަށް ހުޅުވާ އޮފީހެއް. އިންޑިޔާގެ ކޮންސިއުލޭޓެއް އައްޑޫގަ ހުޅުވަންޖެހޭ އެއްވެސް ބޭނުމެއް އަދިފެންނާކަށް ނެތް. ނަސީދު އާއި ސާހިދު ގެ އެއްބަސްވުމެއްގެ ދަށުން އައްޑޫއިން ބޮޑު ބިމެއް ގާނޫނުއަސަސިއާއި ހިލާފަށް ވިއްކާލެވިފަިވަނީކަމަށް ތުހުމަތުކުރެވޭ، މިކަންކަށަވަރުވާނި މައްސަލައުފެދި ކޮންސިއުލޭޓް ގާއިމް ނުކުރެވޭ ހިސާބަށް ކަންކަން ދިއުމުން. ގާނޫނުއަސަސީގަ ބުނާގަޮތުން ބޭރު އަސްކަރިއްޔާގެ އެއްވެސް ބަޔަކު ރާއްޖޭގަ ބޭތިއްބޭނީ މަޖިލީހުގެ ހުރިހާމެމްބަރުން ގެވޯޓުންފާސް ވެގެން. ބޭރުގެ އަސްކަރީބޭނުމަށް ރާއްޖޭގެ އެއްވެސް ތަނެއް ނުދެވޭނެ. މިލްކުކޮށެއްވެސް ނުދެވޭނެ. ގާނޫނުއަސަސީ ބުނާގޮތުން ބޭރުގެ އެމްބަސީ އަޅަން އެމީހުންގެ މިލްކަކަށް ވާގޮތަށް ބިންވެސް ނުދެވޭނެ.